
TENSIUNI PE FLANCURILE ESTIC ŞI SUDIC ALE NATO ŞI UE 

NATO nu acceptă cererile Rusiei de limitare a sistemelor antibalistice

Alianţa Nord-Atlantică nu poate da curs solicitărilor Rusiei privind limitarea sistemelor antirachetă din cauza ameninţărilor balistice reprezentate de ţări precum Coreea de Nord, a afirmat Frank Rose, adjunct al secretarului de Stat american responsabil de Controlul Armamentului. "Nu avem de gând să acceptăm limitarea sistemelor antibalistice, deoarece avem nevoie de flexibilitate pentru a contracara o ameninţare dinamică şi evolutivă"
. 

În 2015, Moscova a avertizat că va orienta rachete nucleare spre nave militare daneze în cazul în care Danemarca se va alătura sistemului antirachetă al NATO. "Principala preocupare a Rusiei este că, în viitor, în lipsa unor constrângeri de natură legală, NATO ar putea dezvolta sisteme care să pună în pericol capacităţile ruse de disuasiune" a adăugat oficialul american. "Aceste capacităţi militare sunt concepute pentru a apăra ţările europene membre NATO de ameninţări din afara zonei euro-atlantice. Sistemele antibalistice NATO nu sunt îndreptate împotriva Rusiei" a precizat Frank Rose, cu menţiunea că Moscova a exprimat nemulţumire în legătură cu un interceptor al sistemului antirachetă care ar atinge 10 km/s. Frank Rose a subliniat că Statele Unite nu dispun de o asemenea tehnologie.
Statele Unite intenţionează să suplimenteze substanţial capacităţile militare în state NATO din Europa Centrală şi de Est, în scopul contracarării agresivităţii Rusiei, fonduri destinate acestui plan fiind prevăzute în bugetul din 2017. Preşedinţia Statelor Unite va solicita un buget militar de 3,4 miliarde de dolari destinat Europei de Est în anul 2017, comparativ cu fondurile de 789 de milioane de dolari alocate în prezent. Pentagonul ar urma să utilizeze fondurile pentru suplimentarea capacităţilor militare - armament greu, vehicule blindate şi alte echipamente - în ţări membre NATO din Europa Centrală şi de Est. „Aceasta nu este o reacţie la ceva ce s-a întâmplat recent. Este vorba de o reacţie pe termen lung la schimbarea mediului de securitate în Europa de Est. Planul Statelor Unite reflectă o nouă situaţie, în care Rusia a devenit un interlocutor mult mai dificil”
 a precizat un oficial din cadrul Administraţiei de la Washington. 
Moscova a acuzat că sistemele antirachetă care urmează să fie instalate în România şi Polonia reprezintă încălcări ale prevederilor Tratatului forţelor nucleare intermediare. De asemenea, Statele Unite au fost calificate, pentru prima dată, drept o ameninţare la adresa securităţii naţionale a Rusiei în documentul Despre strategia securităţii naţionale a Federaţiei Ruse, semnat de Vladimir Putin. 

Potrivit documentului, Rusia a reuşit să joace un rol mai important în rezolvarea problemelor globale şi a conflictelor internaţionale, ceea ce a atras reacţii adverse din partea Occidentului. "Consolidarea Rusiei are loc în contextul unor noi ameninţări la adresa securităţii naţionale, complexe şi interdependente" se menţionează în document. “Promovând o politică independentă, internaţională şi internă, deopotrivă”, Rusia a declanşat "o reacţie din partea Statelor Unite şi a aliaţilor acestora, care se străduiesc să-şi menţină dominaţia în contextul internaţional", ceea ce, foarte probabil, este de natură “să determine o presiune de natură politică, economică, militară şi informaţională" asupra Rusiei. În document se afirmă că SUA şi UE au susţinut "lovitura de stat anticonstituţională din Ucraina", care a generat “divizarea societăţii ucrainene şi un conflict militar”
. De asemenea, expansiunea NATO a fost calificată drept o ameninţare la securitatea naţională a Rusiei, cu precizarea că SUA şi-au extins reţeaua de laboratoare biologice militare în ţările învecinate cu Rusia.
Alianţa Nord-Atlantică trebuie să suplimenteze prezenţa militară în statele central şi est-europene, a afirmat preşedintele polonez, Andrzej Duda, semnalând riscurile reprezentate de Rusia şi de organizaţii teroriste precum Statul Islamic. "În momentul de faţă, toate elementele sugerează că avem nevoie de o prezenţă semnificativă a infrastructurii şi trupelor, pe teren, în Europa Centrală şi de Est. Avem nevoie de un sistem bun de susţinere şi apărare pentru situaţia unui act de agresiune" a declarat Andrej Duda. "Prezenţa NATO trebuie să fie cât mai permanentă în Polonia pentru a apăra ţara şi regiunea de agresivitatea Rusiei. Ideea este că trebuie să existe prezenţă militară NATO şi să fie vizibilă" a subliniat preşedintele polonez. Principalul obiectiv al summit-ului NATO programat s[ se desfăşoare la Varşovia în luna iulie va trebui să fie consolidarea securităţii ţărilor central şi est europene, ameninţate de Rusia, şi a statelor sudice, care se confruntă cu ameninţări din partea unor organizaţii teroriste precum organizaţia Stat Islamic, activă în Irak, Siria, Egipt şi Libia, a precizat Andrzej Duda. "Avem nevoie de consolidarea securităţii. Alianţa Nord-Atlantică trebuie să fie pregătită în mod adecvat pentru contracararea ameninţărilor actuale"
.
Rusia a simulat atacuri nucleare împotriva unor state membre ale NATO sau ale Uniunii Europene, se precizează într-un raport al Alianţei Nord-Atlantică. "În ultimii trei ani, Rusia a efectuat cel puţin 18 exerciţii militare inopinate, la unele participând peste 100.000 de militari" se menţionează într-o versiune confidenţială a raportului anual al NATO, prezentat de Jens Stoltenberg la sfârşitul lunii ianuarie. "Aceste exerciţii militare au inclus simulări ale unor atacuri nucleare asupra unor state NATO şi partenere NATO, precum Suedia"
, precizează raportul.

Potrivit documentului, în anul 2013, avioane strategice ruse s-au apropiat ameninţător, în cadrul unui exerciţiu, de spaţiul aerian al Suediei, stat membru UE şi partener NATO. Pe 29 martie 2013, două bombardiere strategice Tupolev Tu-22M3, escortate de patru aparate de vânătoare Suhoi Su-27 au traversat Golful Finlandei şi s-au apropiat de Insula Gotland, situată la circa 150 de kilometri de Stockholm. După simularea unor atacuri asupra unor baze militare suedeze, avioanele au revenit în Rusia. Incidentul din 2013 a generat polemici în Suedia, unde armata a fost luată prin surprindere. Disputele au condus spre ideea aderării Suediei la NATO. Alianţa Nord-Atlantică nu a oferit alte detalii despre acuzaţiile cuprinse în raport. 
Memento - summit regional NATO

Ţările din flancul estic al Alianţei Nord-Atlantice au semnat în 4 noiembrie 2015, la Bucureşti, o declaraţie comună, în perspectiva summit-ului de la Varşovia din iulie 2016. Flancul estic al NATO resimte cea mai mare presiune din partea Rusiei. În flancul sudic mişcările din Siria şi introducerea unei Arii de Blocare anti-Acces - Anti Acces Area Denial - creează presiuni. Trebuie luate în consideraţie Ariile de interzicere a accesului din Kaliningrad, Crimeea şi Estul Mediteranei întrucât blochează aprovizionarea imediată şi intervenţia rezervelor. De aceea formula rotaţională continuă, susţinută, a prezenţei militare a Alianţei trebuie stabilită pentru flancul estic. „UE şi NATO trebuie să considere regiunea Europei de Sud-Est un centru de interese geopolitice, nu o periferie”, a declarat preşedintele Bulgariei, Rosen Plevneliev, în cadrul reuniunii liderilor din statele membre NATO din Europa Centrală şi de Est, desfăşurată la Bucureşti. Preşedinţii din statele Europei Centrale şi de Est au analizat provocările cu care se confruntă NATO în contextul schimbărilor din mediul geopolitic de securitate.  Rosen Plevneliev a calificat situaţia legată de securitatea din regiune drept imprevizibilă, urmare a numărului record de crize. „Cetăţenii simt această nesiguranţă şi aşteaptă de la politiceni să acţioneze decisiv, să lucreze pentru soluţionarea crizelor, nu pentru acutizarea acestora. Nu trebuie să aşteptăm ca aceste crize să apară pe ecranele televizoarelor, pentru a acţiona. Este timpul să ne unim eforturile în abordarea cauzelor, şi nu a consecințelor acestor crize. Pacea nu înseamnă doar absenţa războiului. Pacea înseamnă reguli şi stat de drept, care se aplică pentru toţi. NATO ar trebui să fie gata să facă faţă provocărilor ‘din toate direcţiile'”
 a subliniat preşedintele bulgar. 
Documentul final al reuniunii - declaraţia privind Solidaritatea Aliată şi Responsabilitatea Comună - a avut patru destinatari: Rusia, Ucraina, statele partenere şi statele membre ale Alianţei. Mesajele au fost clare şi transparente. “Acţiunile agresive ale Rusiei în Ucraina, inclusiv anexarea ilegală şi ilegitimă a Crimeii, sprijinul acordat separatiştilor din Ucraina, precum şi activităţile militare ale Rusiei desfăşurate în vecinătatea noastră, subminează arhitectura de securitate europeană” “Rămânând profund preocupaţi de continua postură agresivă a Rusiei, vom rămâne fermi asupra necesităţii ca Rusia să revină la respectarea dreptului internaţional şi a obligaţiilor internaţionale, a responsabilităţilor şi angajamentelor sale, ca o pre-condiţie pentru o relaţie NATO-Rusia bazată pe încredere şi siguranţă”.
Semnatarii au subliniat angajamentul ferm pentru „extinderea zonei de pace, securitate şi stabilitate, definită de valorile şi principiile euroatlantice, concretizată în politicile NATO de parteneriate şi a “uşilor deschise””. Astfel, vor continua să susţină extinderea Alianţei, rămânând “angajaţi în sprijinirea şi oferirea de asistenţă ţărilor aspirante pentru îndeplinirea obiectivelor lor euro-atlantice”. În articolul 6 se prevede intensificarea cooperării cu partenerii NATO, cu precădere „cei din vecinătatea noastră, utilizând în cel mai bun mod cu putinţă instrumentele existente” şi sprijinirea acestora “în construcţia rezistenţei lor împotriva potenţialelor ameninţări şi a abilităţii de a contribui la activităţile NATO” - ceea ce “constituie (…) o prioritate”. 
Mesaje puternice au fost transmise în declaraţie către toţi aliaţii din NATO. Astfel,  „salutând contribuţia Aliaţilor în furnizarea măsurilor de reasigurare pentru întărirea securităţii transatlantice, recunoscând interesul împărtăşit al ţărilor noastre pentru o continuă dezvoltare eficientă a cooperării în regiunea noastră, subliniind importanţa crucială a viitorului Summit de la Varşovia” semnatarii au convenit să acţioneze “consistent în spiritul unităţii şi solidarităţii NATO, precum şi pentru întărirea legăturii transatlantice, vitale pentru Alianţă”. În context, summit-ul de la Varşovia este apreciat ca fiind “momentul propice pentru a lua decizii privind noi angajamente Aliate de asigurare şi adaptare în legătură cu procedurile NATO, structurile, forţele şi infrastructura de apărare. Astfel de măsuri, care urmăresc să întărească apărarea şi capacitatea noastră de descurajare, vor adapta Alianţa la mediul de securitate actual fundamental schimbat”. De asemenea, au fost menţionate preocupările pentru noile ameninţări 2.0 - respectiv războiul hibrid, războiul informaţional, războiul cibernetic şi nevoia de reacţie, inclusiv de reacţie integrată prin cooperarea NATO-UE. “Vom menţine şi ne vom intensifica implicarea în elaborarea unui răspuns comun faţă de riscurile emergente, cu accent deosebit asupra războiului hibrid, apărării cibernetice, securităţii energetice şi comunicării strategice” şi “dată fiind complexitatea ameninţărilor şi provocărilor curente, vom susţine adâncirea cooperării NATO-UE”.

Declaraţia summit-ului Flancului Estic a menţionat angajamentele statelor semnatare faţă de Alianţă, faţă de aliaţi, subliniind contribuţia proprie la solidaritatea NATO, la propria apărare şi la întărirea reasigurării flancului estic. De asemenea, sunt precizate angajamente pentru indivizibilitatea apărării şi contribuţia tuturor semnatarilor la apărarea egală a flancului sudic al Alianţei. Astfel, documentul afirmă angajamentul ferm pentru: o Alianţă Nord-Atlantică puternică, edificată pe solidaritate, capabilă să răspundă eficient provocărilor şi ameninţărilor de securitate pe termen lung cu care se confruntă statele semnatare în vecinătatea estică, sudică şi dincolo de aceste zone;  o legătură transatlantică solidă, bazată pe o împărţire echitabilă a sarcinilor, pe coeziune, pe indivizibilitatea securităţii, pe solidaritate şi pe responsabilitate comună; un accent reînnoit privind principiul apărării colective a NATO, cu acordarea atenţiei cuvenite gestionării crizelor şi securităţii prin cooperare;

Semnatarii au reafirmat “solidaritatea (…) durabilă cu Aliaţii din sudul Europei pentru a face faţă ameninţărilor şi provocărilor de securitate”, convenind că vor continua să acţioneze “consistent în spiritul unităţii şi solidarităţii NATO, precum şi pentru întărirea legăturii transatlantice, vitale pentru Alianţă, pentru a fi pregătiţi să facem faţă ameninţărilor şi provocărilor, indiferent de unde vin acestea”. S-au declarat a fi “conştienţi de faptul că o împărţire adecvată a sarcinilor şi investiţiilor în securitate şi apărare sunt vitale pentru apărarea valorilor şi intereselor care definesc comunitatea noastră euroatlantică”, angajându-se să aloce “2% din PIB pentru apărare, conform liniilor trasate prin Angajamentul privind investiţiile în domeniul apărării de la summit-ul din Tara Galilor, precum şi pentru dezvoltarea capabilităţilor (…) de rezistenţă şi apărare, în concordanţă cu angajamentele luate în cadrul Alianţei”. În plus, semnatarii vor contribui activ “la conturarea răspunsului strategic Aliat pentru ameninţările şi riscurile de securitate pe termen lung cu care ne confruntăm împreună în est”, unindu-şi “eforturile pentru a securiza, acolo unde este necesar, o prezenţă militară Aliată robustă, credibilă şi sustenabilă în regiunea noastră”
.
Kievul vrea redobândirea controlului asupra zonelor separatiste 

Administraţia de la Kiev are ambiţia de a redobândi, în 2016, controlul asupra regiunilor din estul Ucrainei ocupate de insurgenţi proruşi, a afirmat preşedintele Petro Poroşenko. "În anul 2016, suveranitatea ucraineană trebuie restabilită asupra teritoriilor ocupate din regiunile Doneţk şi Lugansk"
 a declarat Petro Poroşenko. Liderul de la Kiev a promis să utilizeze doar mijloace paşnice şi diplomatice pentru a atinge acest obiectiv. În estul Ucrainei este în vigoare, de un an, un armistiţiu.
Ucraina intenţionează să lanseze o nouă iniţiativă diplomatică pentru recuperarea Peninsulei Crimeea de la Rusia, a afirmat ministrul ucrainean de Finanţe, Natalia Iaresko. "Nu ne-am împăcat cu ideea pierderii regiunii Crimeea. Vom iniţia presiunile pentru recuperarea regiunii Crimeea"
 a declarat Natalia Iaresko la Forumul Economic de la Davos.
În pragul anului 2016, preşedinţii Petro Poroşenko, Vladimir Putin, François Hollande şi cancelarul german Angela Merkel au discutat telefonic pentru a face bilanţul aplicării acordurilor de pace în estul separatist al Ucrainei. Şeful statului ucrainean, Petro Poroşenko, a discutat, anterior, telefonic, cu cancelarul german Angela Merkel pentru a-şi "coordona poziţiile înaintea discuţiilor telefonice în formatul Normandia" cu preşedinţii francez François Hollande şi rus Vladimir Putin, a precizat serviciul de presă al lui Petro Poroşenko într-un comunicat.  Angela Merkel şi Petro Poroşenko "au discutat despre situaţia implementării Acordurilor de la Minsk", semnate în februarie 2015, în capitala Belarus, printr-o mediere franco-germană şi în prezenţa lui Vladimir Putin, în vederea pacificării estului Ucrainei. Preşedintele ucrainean a subliniat că "rebelii proruşi încalcă tot mai frecvent armistiţiul şi se dedau unor provocări"
.
Ministrul german de Externe a deplâns "evenimentele negative” din Ucraina. Şeful diplomaţiei germane, Frank-Walter Steinmeier, "îndeamnă la respectarea imediată a armistiţiului în zonele de conflict, în interesul locuitorilor acestor zone” s-a precizat într-un comunicat. "Multe întrebări importante rămân fără răspuns" şi "este clar că vom continua, în anul 2016, să susţinem cu toată puterea noastră punerea în aplicare a pachetului de măsuri de la Minsk, în cadrul formatului Normandia"
.

Acordurile de pace de la Minsk au contribuit masiv la încetarea fazei active a confruntărilor armate, însă o soluţionare paşnică a conflictului continuă să pară îndepărtată. Kievul şi rebelii au încheiat un nou armistiţiu - de Anul Nou -, în urma unor confruntări care au afectat fragilul armistiţiu precedent, din septembrie, ce a permis  reducerea considerabilă a confruntărilor armate, fără a reuşi, totuşi. eliminarea tuturor izbucnirilor de violenţă.
Putin: “nu putem lăsa ruşii din Ucraina să fie mâncaţi de naţionalişti”

Ruşii care trăiesc în sud-estul Ucrainei nu vor fi abandonaţi “pe mâna naţionaliştilor ucraineni” şi nu se doreşte recrearea fostei Uniuni Sovietice, a declarat liderul de la Kremlin în documentarul Ordinea publică. Documentarul a fost adresat minorităţii ruse şi ucrainenilor rusofoni. Produs de postul public rus de televiziune Rossiia 1, documentarul - în care apar şi fostul director FMI, Dominique Strauss-Kahn, şi fostul preşedinte pakistanez, Pervez Musharraf - a fost difuzat la Moscova după ce fusese difuzat anterior în estul Rusiei. "Pornim de la un singur lucru, anume că nu putem abandona oamenii care trăiesc în sud-estul Ucrainei ca să fi mâncaţi de naţionalişti" a afirmat Vladimir Putin. "Nu e nimic exagerat în această poziţie", a apreciat preşedintele rus. Vladimir Putin a dezminţit acuzaţiile potrivit cărora trupe ruse ar lua parte la conflictul din estul Ucrainei. Pe de altă parte, însă, a precizat că Rusia are personal în estul Ucrainei care efectuează anumite sarcini militare. A mai declarat că “Rusia va continua să-şi consolideze arsenalul nuclear”, cu menţiunea că Moscova nu va recurge la "marele băţ nuclear".

Rusia nu are ca obiectiv să recreeze URSS, a dat asigurări Vladimir Putin în documentar, exprimându-şi regretul că "nimeni nu vrea să creadă" acest lucru. "În ceea ce priveşte Ucraina şi fostul spaţiu sovietic, sunt convins că poziţia partenerilor noştri occidentali nu are legătură cu interesele Ucrainei. Ea este legată de încercările lor de a împiedica restabilirea URSS". "Dar nimeni (…) nu vrea să creadă că nu avem ca obiectiv să recreăm Uniunea Sovietică" a precizat liderul de la Kremlin.
De la începutul crizei ucrainene, când preşedintele Viktor Ianukovici a fost îndepărtat de la putere după mai multe luni de manifestaţii în Piaţa Maidan, la Kiev, diplomaţia rusă a reproşat Ocidentului faptul că ar continua "politica de îndiguire" creată de către Statele Unite cu scopul de a contracara fosta URSS, în timpul Războiului Rece. În context, Vladimir Putin şi-a exprimat îngrijorarea faţă de "modernizarea (...) periculoasă" a armelor nucleare americane instalate în Europa. "Bineînţeles că este periculos. De ce? Pentru că armele noastre nucleare tactice nu au un caracter strategic faţă de Statele Unite, ele nu le ating teritoriul. Însă armele americane din Europa îl pot atinge pe al nostru" a continuat preşedintele rus. "În acest sens, ele reprezintă pentru noi un caracter strategic şi un mare pericol" a adăugat. "Rusia, care face parte dintre marile puteri nucleare ale lumii, trebuie să încerce să modernizeze această armă"
.

Evocând operaţiunile militare efectuate în ultimul deceniu de occidentali în Afganistan, Irak sau Libia, Vladimir Putin a denunţat atitudinea Occidentului care se crede "infailibil", în timp ce a afirmat că "poziţia sa este să acţioneze cu grijă". "Nu trebuie să-ţi promovezi, în mod automat sau mecanic, propriile reprezentări ale democraţiei, ale binelui şi răului, în faţa altor ţări şi altor popoare care au alte culturi, religi sau tradiţii", a declarat. Însă, este de părere preşedintele rus, nimeni nu l-a ascultat, deoarece "se pare, occidentalii se cred infailibili” dar “când trebuie să-şi asume responsabilităţile, nu mai e nimeni"
.
Poroşenko: "Riscul unui război cu Rusia a crescut"

Riscul unui război deschis între Ucraina şi Rusia a crescut, a apreciat preşedintele ucrainean, Petro Poroşenko. El a catalogat declaraţiile atribuite lui Vladimir Putin - anume că "frontierele nu sunt importante" - drept un avertisment adresat Europei. "Riscul unui război deschis este mult mai mare decât anul trecut. Rusia nu a implementat nici măcar un punct al Acordului Minsk. În schimb, circa 8.000 de militari ruşi, inclusiv comandanţi, sunt pe teritoriul Ucrainei, au fost acumulate noi capacităţi militare lângă frontieră şi există frecvent exerciţii militare". "Rusia investeşte mult în pregătirile pentru război şi nu primim nici o explicaţie pe această temă" a adăugat preşedintele Ucrainei.  

Petro Poroşenko a felicitat jurnaliştii care au obţinut de la Vladimir Putin, într-un interviu, o afirmaţie în care admitea că, pentru el, "frontierele nu sunt importante". "Le transmit felicitări jurnaliştilor pentru că l-au făcut pe Vladimir Putin să recunoască acest lucru. Pentru că până acum el acţionase conform acestei atitudini, dar nu recunoscuse niciodată acest lucru. Noi, în Ucraina, ştim că el nu ne recunoaşte frontierele. Astfel că această declaraţie este adresată celorlalte state europene, sugerând că se poate întâmpla oricui. Vladimir Putin nu acceptă linii roşii şi poate anexa orice altă ţară sub pretextul presupuselor discriminări care ar viza minorităţi"
 a menţionat Petro Poroşenko.

Kievul nu le va acorda regiunilor din estul ţării mai multă autonomie până când nu va fi respectat o perioadă mai lungă de timp armistiţiul cu rebelii separatişti proruşi, a anunţat preşedintele Petro Poroşenko. Parlamentul ucrainean ar fi trebuit să se pronunţe în a doua parte a lunii ianuarie asupra unui pachet legislativ care acordă mai multă putere regiunilor ucrainene - inclusiv regiunilor separatiste Lugansk şi Doneţk - în cadrul armistiţiului încheiat anul trecut între Kiev şi Moscova. 

Petro Poroşenko a declarat că “nu le va permite parlamentarilor” să anuleze votul asupra reformei descentralizării. Pe de altă parte, însă, şi-a exprimat susţinerea faţă de parlamentarii care cer să fie îndeplinite o serie de condiţii înainte de vot. Printre acestea  figurează "un armistiţiu şi o lungă perioadă de tăcere. Acesta este lucrul pe care trebuie să-l asigure Rusia şi pe care lumea este necesar să-l vadă"
, a declarat. Altă condiţie este să li se ofere observatorilor internaţionali acces liber la frontiera dintre Ucraina şi Rusia, pentru a monitoriza fluxul de trupe şi armament către estul Ucrainei.
Embargo reciproc Rusia-Ucraina

Guvernul rus a decis să impună un embargo asupra produselor alimentare provenite din Ucraina, începând cu 1 ianuarie 2016, a declarat ministrul rus al Economiei, Aleksei Uliukaev. „Având în vedere că Ucraina s-a alăturat sancţiunilor economice şi financiare impuse Rusiei, am decis să introducem măsuri de protecţie sub forma unui embargo pentru produsele alimentare” a declarat Aleksei Uliukaev. „Cel mai probabil vom fi nevoiţi să ne protejăm piaţa, într-o manieră unilaterală, în faţa accesului nedorit, prin teritoriul Ucrainei, al produselor alimentare provenite din terţe ţări, în primul rând al celor provenite din statele membre ale Uniunii Europene"
 a adăugat. În replică, premierul ucrainean, Arseni Iaţeniuk, a estimat că pierderile potenţiale pentru Ucraina de pe urma introducerii de către Rusia a embargoului la produsele alimentare ar urma să se ridice la 600 de milioane de dolari, în 2016.
Ucraina a intrat în default cu o datorie de 3 miliarde de dolari către Rusia, contractată înainte de înlăturarea din funcţie a fostului preşedinte Viktor Ianukovici, adâncind o dispută care ar putea duce la declanşarea unei acţiuni în justiţie. Premierul ucrainean Arsenii Iaţeniuk a declarat în decembrie 2015 că guvernul îngheaţă răscumpărarea obligaţiunilor cu scadenţă pe 20 decembrie 2015, cumpărate de Rusia în urmă cu doi ani pentru susţinerea fostului preşedinte ucrainean, cu câteva luni înainte de înlăturarea sa din funcţie. Arsenii Iaţeniuk a argumentat decizia prin faptul că trebuie luate măsuri după ce Rusia a refuzat să semneze acordul de restructurare. "Plăţile sunt îngheţate până ce propunerile noastre de restructurare sunt acceptate sau până la o decizie în justiţie"
 a precizat premierul ucrainean. Moratoriul declarat de Ucraina se aplică şi unor datorii de circa 507 milioane de dolari, către bănci ruseşti, contractate de două companii ucrainene de stat.  Pe de altă parte, Rusia a anunţat că va acţiona Ucraina în judecată dacă plata nu va fi făcută. Autorităţile de la Moscova au refuzat în anul 2015 să participe la restructurarea unor datorii ale Ucrainei în valoare de 18 miliarde de dolari, negociată cu creditorii ţării, argumentând că trebuie să beneficieze de termeni mai favorabili, fiind un stat creditor. Cele două părţi au afirmat în decembrie 2015 că sunt dispuse la negocieri pentru restructurarea datoriei de 3 miliarde de dolari şi s-au folosit de oficiali germani pentru medierea unor discuţii.
Guvernul de la Kiev nu poate să restituie integral datoria către Rusia, potrivit condiţiilor acordului de restructurare convenit cu creditorii privaţi şi al programului de asistenţă financiară de 17,5 miliarde de dolari convenit cu FMI. În cadrul acordului, deţinătorii de obligaţiuni guvernamentale ucrainene au acceptat o reducere de 20% a capitalului datoriilor. Anterior, Rusia îşi nuanţase poziţia. Vladimir Putin propusese, în noiembrie 2015, ca Ucraina să plătească datoria eşalonat, pe parcursul a trei ani, dacă un guvern sau o bancă occidentală vor acorda garanţii. Oferta a fost retrasă, ulterior, ministrul rus de Finanţe, Anton Siluanov, declarând că un acord în afara justiţiei este  imposibil.
În replică la restricţiile impuse de Rusia, Ucraina a impus embargo asupra unor produse ruseşti, în special alimentare, începând cu 10 ianuarie. Potrivit unui decret emis de guvernul ucrainean, embargoul va fi impus până în 5 august 2016, cu posibilitatea de a fi extins. Embargoul vizează produse precum carnea de vită, peştele, brânza, cafeaua, ţigările, alcolul, ceaiul, dulciurile, dar şi produsele cosmetice şi echipamentele pentru căile ferate şi locomotive, se precizează în decret. 

Noi tensiuni militare Rusia-Turcia
Între Ankara şi Moscova au apărut noi tensiuni. Turcia a afirmat că un avion rus de vânătoare, de tip Su-34, a încălcat, la sfârşitul lunii ianuarie, spaţiul său aerian, în pofida avertismentelor radar. Autorităţile de la Ankara au ameninţat Rusia că va suporta consecinţele acestui incident.  Pe de altă parte, oficialii de la Kremlin au negat orice incursiune, precizând că radarele Turciei nu sunt capabile să identifice tipul şi naţionalitatea unui anumit avion. Incidentul vine într-un context tensionat. Turcia a doborât în luna noiembrie 2015 un avion rus de război, incident care a afectat puternic relaţia dintre cele două state. Ca urmare, Rusia a impus sancţiuni economice Turciei, afectându-i turismul şi exporturile. 
Ambasadorul Rusiei la Ankara a fost convocat la Ministerul turc de Externe, potrivit unui comunicat. Diplomaţia turcă susţine că această încălcare arată în mod clar că Rusia vrea ca problemele dintre cele două state să degenereze. “Îndemnăm în mod clar Federaţia Rusă să nu încalce spaţiul aerian turc, care este totodată spaţiu aerian NATO. Subliniem încă o dată că eventuale consecinţe nedorite ale unui asemenea comportament iresponsabil vor aparţine în totalitate Federaţiei ruse“ a avertizat Ministerul rus de Externe.
Secretarul general al NATO, Jens Stoltenberg, a îndemnat Rusia să acţioneze “în mod responsabil” şi să respecte “deplin” spaţiul aerian al Alianţei Nord-Atlantice. Jens Stoltenberg a subliniat că “Rusia trebuie să adopte toate măsurile necesare pentru a se asigura că asemenea încălcări nu se repetă”, cu sublinierea că "incidente anterioare au arătat cât de periculos este un asemenea comportament". "Salut contactele directe dintre Ankara şi Moscova şi le îndemn la calm şi dezescaladare. NATO este solidară cu Turcia şi susţine integritatea teritorială a aliatului nostru, Turcia"
 a afirmat Jens Stoltenberg, citat în comunicat. "Aliaţii au convenit în decembrie 2015 să sporească prezenţa unor avioane de alertă timpurie de tip AWACS în spaţiul aerian turc, în contextul în care continuăm să consolidăm apărarea aeriană a Turciei", a mai declarat secretarul general al NATO, insistând că această decizie a fost adoptată înaintea incidentului menţionat.
Purtătorul de cuvânt al Ministerului rus al Apărării, generalul-maior Iogor Knaşenkov, a negat că un avion rusesc a intrat în spaţiul aerian turc şi a catalogat acuzaţiile Ankarei drept “pură propagandă”. “Nu a existat nici o încălcare a spaţiului aerian turc de către avioane din cadrul grupului aerian rus din Republica arabă siriană. Declaraţia Turciei cu privire la o presupusă încălcare a spaţiului aerian de către un Su-24 rus este propagandă nefondată“
 a declarat Konaşenkov. Oficialul rus a declarat că instalaţiile radar turce nu sunt capabile să identifice un anumit avion, tipul sau naţionalitatea acestuia şi nu s-au emis avertismente în engleză sau rusă. “Sunt convins că până şi experţii turci ştiu că staţiile radar de control a spaţiului aerian pot înregistra doar altitudinea, cursul şi viteza obiectului din aer. Nici unul dintre aceste radare nu sunt capabile să stabilească tipul şi naţionalitatea unei aeronave - indiferent dacă e rus sau face parte din aşa-numita coaliţie anti-Statul Islamic condusă de Statele Unite“. O asemenea identificare “este posibilă doar prin contact vizual direct cu altă aeronavă, ceea ce nu s-a întâmplat. Să spui serios că cineva a avertizat pe altcineva “în rusă şi engleză” cu ajutorul acestor radare, este un lucru pe care-l pot face doar nişte propagandişti ignoranţi care se uită la blockbustere de la Hollywood“
.

Comunicarea Rusia-NATO trebuie revitalizată
Generalul Petr Pavel, preşedintele Comitetului militar al NATO, şi-a exprimat regretul legat de "lipsa de voinţă" a responsabililor militari ruşi de a avea comunicare cu omologii lor din Alianţa Nord-Atlantică. "De când mi-am preluat atribuţiile în iunie 2015, am depus mai multe eforturi pentru a utiliza acest canal de comunicare militară, dar (…) a existat o lipsă de voinţă din partea rusă pentru a avea această comunicare" a afirmat oficialul NATO. "Linii de comunicare" între Bruxelles şi Moscova există, dar ele nu au fost utilizate din mai 2014 din cauza tensiunilor dintre NATO şi Moscova generate de conflictul în Ucraina, care au tensionat relaţiile dintre cele două părţi. 

Miniştrii de Externe din ţările membre NATO au cerut, în mod explicit, în decembrie 2014, reluarea comunicării, dar şeful statului major rus, Valeri Gherasimov, nu a dat curs  apelurilor.  "Există, din nefericire, un decalaj între declaraţiile în presă ale părţii ruse şi voinţa concretă de a intra în contact" cu responsabilii militari aliaţi, a precizat generalul Petr Pavel.  "Aceasta se petrece într-un moment în care noi ştim că nu putem evita un dialog la nivel politic şi militar dacă vrem să evităm neînţelegeri strategice sau incidente" a subliniat. “Ruşii comunică, uneori, bilateral, cu ţări membre” ale Alianţei Nord-Atlantice, "deci, o formă de comunicare există"
. 

Declaraţiile au fost făcute în contextul în care Alianţa Nord-Atlantică îi propune Rusiei reactivarea unei instanţe a dialogului politic cu Moscova, Consiliul NATO-Rusia. Secretarul general al NATO, Jens Stoltenberg, a confirmat că Alianţa are în vedere organizarea unei reuniuni a Consiliului NATO-Rusia, instanţă de dialog care nu a mai fost activată din iunie 2014, în urma crizei din Ucraina. "Examinăm posibilitatea de a organiza o reuniune a Consiliului NATO-Rusia", a declarat Stoltenberg.  El a confirmat că ambasadorii celor 28 de state membre mizează pe desfăşurarea unei asemenea reuniuni cât mai curând cu putinţă.  "Nu a fost luată o decizie finală, însă vom discuta şi cu delegaţia rusă la NATO şi vom hotărî apoi data la care vom organiza această reuniune". A precizat că Alianţa Nord-Atlantică "nu a suspendat niciodată" Consiliul NATO-Rusia şi nu a închis canalele de dialog politic, chiar dacă a încetat cooperarea concretă cu Moscova după anexarea Crimeei în martie 2014. 

Potrivit lui Jens Stoltenberg, acest gen de dialog are ca scop evitarea unor neînţelegeri sau incidente, pe fondul intensificării activităţii militare a Rusiei atât în flancul estic al Alianţei cât şi în flancul sudic, în Siria. “Ştim că ne aşteaptă ani, decenii chiar, de tensiuni cu Rusia" a precizat un diplomat,  subliniind că "trebuie găsit un modus vivendi pentru ca lucrurile să nu degenereze"
. 
Politologul Alecsandr Hramcihin a declarat că Alianţa Nord-Atlantică a înţeles caracterul nefondat al politicii americane în raport cu Rusia. “NATO s-a convins că politica sa nu influenţează politica Rusiei pentru că Alianţa nu este gata să se confrunte cu aceasta în aspect militar. Realizând reforma dezarmării, ei nu pot începe să se înarmeze din nou. De aceea au nevoie să iniţieze un dialog cu Rusia. Ei nu au pur şi simplu altă soluţie”
 a precizat analistul.  

Lavrov: Rusia, pregătită să coopereze cu Occidentul pe poziţii de egalitate

Şeful diplomaţiei ruse, Serghei Lavrov, a declarat că Rusia este pedepsită de Occident pentru politica sa externă independentă. Serghei Lavrov a precizat că Rusia este pregătită să coopereze cu SUA şi cu Europa, dar de poziţii de „egalitate”. „Se fac în continuare încercări de descurajare a Rusiei, încercări de a extrage avantaje unilateral şi chiar de a o pedepsi pentru politica ei externă independentă. Suntem gata pentru o cooperare mai constructivă cu partenerii noştri occidentali, inclusiv cu Europa şi Statele Unite ale Americii dar numai exclusiv pe bază de egalitate şi a avantajului reciproc, fără amestec în afacerile interne ale celuilalt şi prin respectarea intereselor fundamentale ale fiecărei părţi”
 a subliniat Serghei Lavrov. De asemenea, şeful diplomaţiei ruse a declarat că partenerii occidentali au dreptate când afirmă că relaţiile dintre Rusia şi Occident nu vor mai fi niciodată la fel. Serghei Lavrov a acuzat Occidentul că încearcă să descurajeze Rusia când întreprinde acţiuni independente, încercând să-i impună acorduri care susţin cu precădere interesele Uniunii Europene sau ale Statelor Unite. 
Moscova va lua în considerare consolidarea capacităţilor militare ale NATO în apropierea graniţelor Federaţiei Ruse, a menţionat şeful diplomaţiei ruse, catalogând astfel de acţiuni drept „mioape” şi „lipsite de viziune”. „Observăm continuarea liniei nu foarte constructive şi periculoase faţă de Federaţia Rusă, inclusiv consolidarea capacităţilor militare ale NATO aproape de graniţele noastre, crearea segmentelor european şi asiatic al sistemului global antirachetă al SUA” a remarcat în context. Scutul antirachetă al NATO din Europa rămâne o problemă pentru politica externă rusă şi în 2016 a afirmat Serghei Lavrov, cu sublinierea că Statele Unite duc o politică destabilizatoare, atrăgând şi alte state în acest “joc lipsit de precauţie”
. Serghei Lavrov a afirmat că nu speră în îmbunătăţirea relaţiilor dintre Rusia şi Occident în acest an. 
Criza imigranţilor ameninţă construcţia UE: spaţiul Schengen, în pericol
Reintroducerea controlului la graniţa dintre Suedia şi Danemarca a fost considerată de analişti un puternic semnal de alarmă legat de acordul Schengen, care garantează libertatea de mişcare a persoanelor în 26 de state europene. „Chiar şi pentru statele din interiorul UE se prezintă ca un fenomen care evoluează în mod îngrijorător. Este o poveste cu totul şi cu totul diferită faţă de ceea ce am văzut în vestul Balcanilor”
 a afirmat Carsten Nickel, vicepreşedintele Teneo Intelligence.

În toamna anului trecut, premierul Ungariei, Viktor Orban, a dispus ridicarea unui gard din sârmă ghimpată de-a lungul frontierei cu Serbia, pentru a bloca intrarea în ţară a refugiaţilor din Siria şi Afganistan. Ulterior, mai multe state europene au început să recurgă la reinstituirea controalelor la frontieră, inclusiv Austria şi Germania. Deşi nu este pentru prima oară când ţări semnatare ale acordului Schengen recurg la măsura controlului la frontiere, evoluţia crizei refugiaţilor din Europa şi noile îngrijorări privind securitatea în interiorul UE ar putea duce la o înăsprire a condiţiilor de circulaţie în interiorul blocului comunitar. O eventuală desfiinţare a acordului Schengen ar putea naşte o nouă criză economică în UE, au avertizat specialiştii think tank-ului Brueghel din Bruxelles. În prezent, peste 1,7 milioane de europeni fac naveta peste graniţele statelor în care locuiesc pentru a merge la muncă în ţările vecine. Până acum, investitorii au văzut în libera circulaţie a persoanelor şi a mărfurilor un atu al pieţei comune din Europa, iar o suspendare sau o anulare a acestor principii ar putea stârni îngrijorare în rândul acestora. O estimare făcută în ultimul trimestru al anului 2015 indică faptul că întârzierile în traversarea graniţelor interne din UE le-ar putea genera pagube de 700 de milioane de euro foar transportatorilor de mărfuri.

Suprimarea liberei circulaţii în spaţiul Schengen, pus în discuţie de criza imigranţilor, ar marca „începutul sfârşitului pentru proiectul european” a atenţionat  comisarul european pentru Imigraţie, Dimitris Avramopoulos. Dacă UE nu dă dovadă de unitate, riscă să trimită din nou Europa spre „trecutul său”, fiind în joc “unitatea UE, pe fondul ascensiunii populismului şi naţionalismului' a subliniat, atrăgând atenţia asupra aplicării prea lente a planului de repatriere a refugiaţilor sosiţi în Italia şi Grecia. 
„Dacă zona Schengen se prăbuşeşte, (…) acesta va fi sfârşitul unui proiect european”, a afirmat Dimitris Avramopoulos, cu menţiunea că libertatea de circulaţie este „cea mai mare realizare” a integrării europene. „Nu este vorba doar de imigraţie şi securitate; dacă frontierele sunt închise, economia este în joc, economia este ameninţată” a adăugat, îndemnând statele membre să aplice în mod concret planul privind „relocarea” în cadrul UE a refugiaţilor sosiţi în Italia şi în Grecia. „Dacă statele membre sunt prizoniere ale agendelor lor politice naţionale, noi vom eşua” a atenţionat comisarul european. „Nu există alternativă: dacă nu vom avansa ca Uniune, realizând procesul de integrare europeană, vom retrimite Europa spre trecutul său sumbru”
 a avertizat Dimitris Avramopoulos.

Menţinerea spaţiului de liberă circulaţie Schengen este esenţială pentru prosperitatea economică a zonei euro, a afirmat Jeroen Dijsselbloem, preşedintele Eurogrup. Spaţiul Schengen este „esenţial pentru cooperarea economică şi dezvoltarea Europei". Pentru protejarea sistemului de liberă circulaţie Schengen, este „vital să fie securizate frontierele externe şi să existe cooperare cu Turcia"
 a subliniat şeful Eurogrup.
Preşedintele Consiliului European, Donald Tusk, şi cel al Comisiei Europene, Jean-Claude Juncker, au avertizat că Uniunea Europeană are la dispoziţie două luni pentru soluţionarea crizei imigraţiei - în caz contrar, existând riscul destrămării Spaţiului Schengen şi zonei euro. „Avem la dispoziţie două luni pentru a aduce sub control situaţia imigraţiei: Consiliul European din martie va fi ultima ocazie de a verifica funcţionarea strategiei noastre. Altfel, ne vom confrunta cu o criză precum prăbuşirea Schengen”
 a declarat Donald Tusk.
Rata şomajului în Uniunea Europeană va creşte dacă sistemul de liberă circulaţie european se va dezintegra, a declarat preşedintele Comisiei Europene, Jean-Claude Juncker, adăugând că păstrarea monedei euro nu ar mai avea sens într-un asemenea scenariu. „Schengen este una dintre cele mai mari realizări ale procesului de integrare europeană. Fără Schengen, fără libera circulaţie a lucrătorilor, fără libertatea cetăţenilor europeni de a călători, euro nu are niciun sens. Acelaşi lucru este valabil pentru legătura dintre Schengen, libera circulaţie şi piaţa internă. Dacă doreşte cineva să suprime Schengen, atunci ceea ce va face în final va fi să pună capăt şi pieţei unice europene” a avertizat Jean-Claude Juncker. „Mai puţin Schengen înseamnă mai puţină forţă de muncă ocupată şi creştere economică mai mică”
 a conchis.
Măsuri pentru oprirea imigranţilor la frontiera nordică a Greciei

Liderii UE pregătesc măsuri pentru securizarea frontierelor Greciei prin oferirea de asistenţă Macedoniei pentru blocarea imigranţilor, în cadrul unui plan ce stârneşte preocupările guvernului Alexis Tsipras, care se teme că extracomunitarii vor rămâne pe teritoriul elen. Comisia Europeană şi Germania sunt pregătite să ofere asistenţă Macedoniei - stat care nu este membru UE - pentru securizarea frontierei cu Grecia. Măsura riscă să izoleze Grecia, stat membru UE şi al Spaţiului Schengen - şi, pe de altă parte, una din principalele rute de tranzit pentru extracomunitarii care vin din Orientul Mijlociu prin Turcia. Noul plan are ca scop blocarea imigranţilor la frontiera nordică a Greciei, cu Bulgaria şi Macedonia. Premierul elen, Alexis Tsipras, a exprimat temeri că Grecia va deveni “o cutie neagră pentru refugiaţi”. Atena susţine că nu poate face faţă valului de imigranţi clandestini.
Planul a fost discutat de ambasadorii statelor UE, după ce premierul Sloveniei, Miroslav Cerar, a solicitat oferirea de asistenţă europeană directă Macedoniei pentru oprirea imigranţilor la frontiera elenă. „Toate ţările trebuie să ofere asistenţă maximă autorităţilor macedonene pentru securizarea frontierei cu Grecia, prin trimiterea de agenţi de poliţie, prin furnizarea de echipamente şi prin alte măsuri”
. Planul propus de Guvernul de la Ljubljana are susţinerea Berlinului şi este luat în considerare de Donald Tusk, preşedintele Consiliului European. „Cea mai bună variantă ar fi să putem securiza graniţa dintre Grecia şi Turcia, dar câtă vreme nu reuşim să facem acest lucru ar trebui să cooperăm cu ţări precum Macedonia şi Serbia pentru protejarea spaţiului Schengen”
 a apreciat şi Sebastian Kurz, ministrul austriac de Externe.  

Premierul Ungariei, Viktor Orban, a cerut Bulgariei şi Macedoniei să construiască garduri la frontierele cu Grecia pentru a opri afluxul de imigranţi. „Bulgaria şi Macedonia trebuie să construiască garduri la frontierele cu Grecia, pentru a opri imigranţii. Dacă nu putem securiza frontierele externe ale Uniunii Europene, indiferent cât de costisitor sau solicitant ar fi acest lucru, vom distruge noi înşine Spaţiul Schengen”, a declarat Viktor Orban. Mai mult, Uniunea Europeană ar trebui să construiască o linie de protecţie de-a lungul frontierelor de nord ale Greciei pentru a opri fluxul de imigranţi, întrucât acordul semnat cu Turcia nu va pune capăt acestui val, a afirmat premierul ungar. "Cred că următoarea linie de apărare pe care trebuie să o ridicam va fi la frontiera de nord a Greciei"
 a afirmat Viktor Orban. Ungaria a fost primul stat din UE care a construit un gard, la graniţa de sud, pentru a opri intrarea imigranţilor. "Nu cred că acordul cu Turcia va fi suficient prin el însuşi" a apreciat şeful guvernului de la Budapesta, cu menţiunea că, în anul 2016, problema decisivă va fi dacă europenii vor înţelege că nu este suficientă  încetinirea valului de imigranţi, fiind necesară stoparea sa în totalitate.
Grecia riscă excluderea provizorie din spaţiul Schengen 

Ministrul austriac de Interne, Johanna Mikl-Leitner, a ameninţat Grecia cu “o excludere provizorie” din spaţiul Schengen dacă Atena nu-şi întăreşte controlul la frontiere în faţa afluxului de imigranţi. “Dacă guvernul de la Atena nu va face mai mult pentru securitatea frontierelor externe ale UE, atunci va trebui ca noi să vorbim în mod deschis de o excludere provizorie a Greciei din spaţiul Schengen” a declarat. “Dacă un stat din spaţiul Schengen nu-şi îndeplineşte obligaţiile, atunci nu există nici o interdicţie pentru a reflecta la aceasta” a adăugat oficialul austriac, calificând drept “mit” ideea că “frontiera greco-turcă nu poate fi controlată”.  “Răbdarea multor europeni a ajuns la limită. (...) S-a vorbit mult, acum trebuie acţionat. Este vorba de protejarea stabilităţii, ordinii, securităţii în Europa”
 a afirmat Johanna Mikl-Leitner. Preşedinţia luxemburgheză a Consiliului UE a respins în decembrie 2015 ipoteza excluderii Greciei din spaţiul Schengen. “Juridic, nu este posibilă excluderea unui stat din zona Schengen” afirma ministrul luxemburghez al Imigraţiei, Jean Asselborn. 

Austria a suspendat, în 17 ianuarie 2016, acordul Schengen, reintroducând controalele la frontieră. Cancelarul de la Viena a precizat că dacă Uniunea Europeană nu îşi poate securiza graniţele externe, atunci statele membre trebuie să îşi consolideze singure securitatea la frontiere. La rândul lor, în aceeaşi perioadă, Norvegia, Suedia şi Danemarca au suspendat acordul Schengen şi au reinstituit controalele la graniţe. 

Confruntată cu presiuni din partea Uniunii Europene, Grecia a accelerat lucrările la cinci centre de înregistrare a imigranţilor şi la două tabere de relocare. La sfârşitul lunii ianuarie, premierul elen, Alexis Tsipras, a declarat că vor fi intensificate lucrările la  centrele „hotspot” pe insulele Samos, Lesbos, Chios, Kos şi Leros, din vecinatatea coastelor Turciei. Două tabere militare vor fi transformate în centre de relocare, fiecare având capacitatea de a găzdui 4.000 de imigranţi. Ministrul elen al Apărării, Panos Kammenos, a dat asigurări că „toate centrele de înregistrare şi de relocare vor fi gata până pe 15 februarie, acesta este angajamentul nostru”.  Panos Kammenos a afirmat, pe de altă parte, că „unele state europene ar putea dori să transforme ţara noastră într-un lagăr de concentrare sau într-un depozit de oameni”, cu precizarea că „nu vom permite ca Grecia să se transforme într-un depozit de fiinţe umane (…) Grecia a plătit deja scump, mult prea scump, acest preţ, în mijlocul unei crize economice”
. 

Grecia acuză: “Turcia tolerează reţelele traficanţilor de imigranţi”; “Belgia vrea să împingem imigranţii în mare””
Turcia nu depune suficiente eforturi pentru diminuarea numărului extracomunitarilor care ajung în Uniunea Europeană, a acuzat preşedintele Greciei, Prokopis Pavlopoulos, cu precizarea că autorităţile portuare turce ajută reţelele specializate în traficul de persoane. "Tare mă tem că reţelele turce specializate în traficul de persoane primesc susţinere din partea autorităţilor", a declarat Prokopis Pavlopoulos.  "În mod special, autorităţile portuare se comportă ca şi cum nu ar observa nimic. Există cazuri în care traficanţii au fost ajutaţi. Avem dovezi în acest sens"
, a precizat liderul elen.

Administraţia de la Ankara a susţinut că depune toate eforturile pentru reducerea numărului imigranţilor care se îndreaptă spre Uniunea Europeană. În acelaşi timp, pe teritoriul Turciei sunt peste două milioane de refugiaţi sirieni. Guvernul Turciei a afirmat că numărul sirienilor care încearcă să intre în ţară pe la graniţa de sud-vest creşte de la o zi la alta. Punctele de trecere au fost închise, iar oamenii primesc asistenţă la faţa locului. Autorităţile de la Ankara vor să dovedească, astfel, că îşi îndeplinesc angajamentul luat faţă de Uniunea Europeană de reducere a fluxului de imigranţi. 

Preşedintele elen a dat asigurări că Grecia este dispusă, în continuare, să contribuie la fondul de trei miliarde de euro promis de Uniunea Europeană pentru ajutarea Turciei, cerând însă măsuri clare pentru oprirea tranzitului refugiaţilor. "Până acum, Turcia nu şi-a îndeplinit obligaţiile" a afirmat Prokopis  Pavlopoulos. 

Atena a adus grave acuzaţii şi la adresa Belgiei. Ministrul elen pentru Imigraţie, Yiannis Mouzalas, a afirmat că ministrul belgian de Interne i-a cerut Greciei să împingă înapoi pe mare refugiaţii, chiar cu preţul vieţii acestora. Declaraţia a fost făcută după ce Comisia Europeană a acuzat Grecia că nu verifică documentele şi nu amprentează  imigranţii care îi trec graniţele. “Belgia a spus să îi împingem înapoi pe mare. Belgienii ne-au spus să nu ţinem cont de lege, ne-au spus că nu le pasă dacă îi înecăm, vor să îi întoarcem din drum”
 a declarat Yiannis Mouzalas. 
Dezvăluirile oficialului elen au apărut după ce ţara sa a fost ameninţată cu suspendarea temporară din Schengen. Atena susţine că nu poate face faţă valului de imigranţi clandestini în condiţiile în care, zilnic, între 2.000 şi 3.000 de persoane încearcă să intre în ţară, venind dinspre Turcia. 
Strategie comună a ţărilor sud-est europene în criza imigranţilor

La Sofia s-a desfăşurat întâlnirea miniştrilor de Externe din ţările participante la Procesul de Cooperare în Europa de Sud-Est. Într-o declaraţie comună, ţările din sud-estul Europei au susţinut adoptarea unei strategii comune în privinţa crizei imigraţiei. Ţările membre ale Procesului de Cooperare împărtăşesc poziţia că această criză trebuie să devină un prilej de întărire a societăţilor şi instituţiilor democratice. În centrul politicii ţărilor participante trebuie să se afle combaterea terorismului, extremismului şi violenţei, prin întărirea democraţiei în sud-estul Europei.

Şeful diplomaţiei albaneze, Ditmir Bushati, a precizat că, deocamdată, problema integrării europene a ţărilor din zonă a trecut pe un plan secund, atenţia fiind îndreptată spre întărirea frontierelor, restabilirea Spaţiului Schengen şi măsurilor destinate depăşirii crizei refugiaţilor. Ministrul român de Externe, Lazăr Comănescu, s-a referit la abordarea promovată de România în privinţa limitării fenomenelor imigraţiei şi terorismului şi la eforturile concrete întreprinse în acest sens. Şeful diplomaţiei bulgare, Daniel Mitov, a apreciat că problema migranţilor nu trebuie abordată la nivel naţional, dar la nivelul Uniunii Europene. „Eşecul unei singure ţări de a rezolva criza imigranţilor va deveni un eşec al Uniunii” a avertizat Daniel Mitov. „Frontierele externe ale Uniunii trebuie apărate în modul cel mai eficient. Este nevoie de o delimitare clară între refugiaţi şi imigranţi economici, pentru a putea demara procesul de repatriere şi readmisie”. Mitov a propus majorarea pedepselor pentru participanţii la grupările sepcializate în traficul ilegal de persoane, averizând că afluxul de imigranţi ar putea continua şi după rezolvarea crizei siriene. 
Bulgaria va acorda ajutor financiar şi material Macedoniei pentru întărirea pazei frontierei sale cu Grecia. Ministrul macedonean de Externe, Nikola Poposki, a salutat propunerea. Comentând propunerea lui Viktor Orbán ca frontierele Bulgariei şi Macedoniei să devină frontiere externe ale Uniunii Europene, Nikola Poposki şi-a exprimat speranţa că „Grecia îşi va putea controla frontiera de sud şi nu va fi nevoie de un plan B”
. 
ORIENTUL MIJLOCIU, UN BUTOI CU PULBERE. CONFLICTUL SAUDITO-IRANIAN SUSPENDĂ PROCESUL DE PACE ÎN SIRIA
Arabia Saudită a anunţat în 2 ianuarie 2016 executarea a 47 de persoane arestate sub acuzaţia de terorism - figura cea mai importantă fiind şeicul şiit Nimr al-Nimr. Executarea şeicului Nimr al-Nimr de către autorităţile de la Riad a tensionat situaţia din Orientul Mijlociu. Liderii occidentali se tem că uciderea acestuia va determina noi frământări în zonă şi va îngreuna procesul de pace din Siria.

Execuţia din a doua zi a anului a fost considerată de analişti ca fiind un mesaj pentru Teheran, o sfidare a Occidentului şi o mişcare prin care regimul de Riad încearcă să supravieţuiască după revoltele declanşate în 2011 şi după anul economic 2015 încheiat cu un deficit de 90 miliarde de dolari. Este cel mai mare deficit înregistrat vreodată de Arabia Saudită, cel mai important exportator de petrol din lume. Arabia Saudită a anunţat majorarea cu 50% a preţurilor la benzină pe piaţa internă, fapt de natură a antrena creşterea preţurilor la energie electrică, apă, motorină şi kerosen.  Ministerul saudit de Finanţe a declarat că se intenţionează “majorarea tarifelor la servicii publice şi la aplicarea taxei pe valoarea adăugată în cooperare cu alte naţiuni din Golf”
.  

Şeicul Nimr al-Nimr a fost unul dintre susţinătorii foarte respectaţi ai protestelor antiguvernamentale izbucnite în estul Arabiei Saudite, unde majoritatea şiită a acuzat că este marginalizată. A fost arestat în iulie 2012 şi judecat pentru “incitare la conflicte sectare şi sprijinirea revoltelor”, acuzaţii justificate, în mare parte, prin conţinutul predicilor sale. În 15 octombrie 2014, o instanţă militară l-a condamnat la moarte.  Printre “teroriştii” arestaţi în 2012 s-a numărat şi  Ali al-Nimr - nepotul şeicului al-Nimr - pentru participarea la protestele din luna februarie a aceluiaşi an în estul Arabiei Saudite. A fost torturat şi forţat să asume o serie de infracţiuni, inclusiv aderarea la o “celulă teroristă“
. Ulterior, instanţa l-a cpndamnat la moarte în baza respectivelor declaraţii.  În 8 octombrie 2015, Parlamentul European a adoptat o rezoluţie prin care cerea Arabiei Saudite să-l graţieze pe Ali al-Nimr. 

Experţii ONU în drepturile omului au criticat regimul saudit pentru arestarea şi deţinerea lui Nimr al-Nimr şi s-au arătat îngrijoraţi de informaţiile potrivit cărora acesta ar fi fost torturat, de faptul că nu beneficiază de un proces corect şi nu primeşte îngrijiri medicale adecvate. Regimul saudit a răspuns acuzaţiilor susţinând că şeicul al-Nimr şi Faris al-Shuweil, membru marcant al-Qaeda din Arabia Saudită, sunt “feţe diferite ale aceleeaşi monede”, amândoi fiind “reprezentanţi ai gândirii teroriste”. Nimr al-Nimr a fost acuzat de a fi agent Iranian. Şeicul a negat informaţia, subliniind că regimul saudit mistifică realitatea cu scopul de a-l “discredita”
. Al-Nimr a declarat că nu a deţinut arme şi că niciodată nu a îndemnat la manifestări violente..
Din anul 2015 Arabia Saudită prezidează Consiliul ONU pentru respectarea drepturilor omului - fiind votată în acest sens. Dacă apar astfel de cazuri, tocmai Consiliul prezidat de Arabia Saudită investighează condiţiile în care s-au petrecut faptele. 

Ambasada saudită din Teheran, incendiată de protestatari

Aproximativ 3.000 de persoane au protestat la Teheran, în noaptea de 2/3 ianuarie 2016, împotriva execuţiei şeicului Nimr Baqr al-Nimr, un virulent critic al regimului saudit. Strânşi în piaţa Imamul Hussein din Teheran, demonstranţii au huiduit familia regală saudită, manifestanţii au ars drapelele SUA şi Israelului, ţări considerate principalii inamici ai Iranului. Drapelul saudit nu poate fi incendiat în Iran întrucât are o inscripţie din Coran, cartea sfântă a musulmanilor. Unii manifestanţi au criticat Ministerul iranian de Externe care, potrivit opiniei lor, ar fi trebuit să aibă iniţiativa întreruperii relaţiilor diplomatice cu Arabia Saudită. Adjunctul ministrului iranian de Externe, Hossein Amir-Abdollahian, a declarat că Riadul nu va putea "îngropa marea eroare"
 reprezentată de execuţia clericului şiit, prin întreruperea relaţiilor diplomatice. 
Ministerul iranian de Externe a emis un comunicat prin care a îndemnat la calm, cerându-le manifestanţilor să “respecte reprezentanţele diplomatice”
. Liderul suprem al Revoluţiei islamice din Iran, Ali Khamenei, a declarat că preconizează o "răzbunare divină" după execuţia şeicului al-Nimr. 

Arabia Saudită a rupt relaţiile diplomatice şi comerciale cu Iranul

Arabia Saudită l-a convocat pe ambasadorul Iranului pentru a protesta contra declaraţiilor "agresive" ale Teheranului, după execuţia şeicului şiit Nimr Baqer al-Nimr, a anunţat Ministerul saudit al Afacerilor Externe. Ministerul "a remis ambasadorului iranian o scrisoare de protest după declarațiile agresive iraniene în legătură cu sentinţele legale aplicate (…) contra unor terorişti în regat", potrivit unui comunicat.
Riadul a exprimat "respingerea totală a acestor declaraţii agresive” pe care le-a considerat “o ingerinţă flagrantă în afacerile regatului". De asemenea, a considerat "guvernul iranian pe deplin responsabil pentru protecţia" reprezentanţelor Arabiei Saudite în Iran şi a angajaţilor acestora faţă de orice "agresiune"
. 

Ministrul saudit de Externe, Adel al-Jubeir, a declarat că şeicul Al-Nimr a fost un terorist implicat în atacuri. Şeful diplomaţiei saudite a acuzat Teheranul pentru escaladarea tensiunilor în zona Golfului Persic, după ce Iranul a reacţionat violent la execuţia lui Nimr Baqer al-Nimr. Insistând asupra faptului că Riadul va reacţiona la “agresiunea iraniană”, Al-Jubeir a acuzat Iranul că trimite luptători în ţările arabe şi pune la cale atacuri în Arabia Saudită şi în ţările vecine din zona Golfului Persic. “Nu există o escaladare din partea Arabiei Saudite. Deciziile noastre sunt doar reactive. Iranienii sunt cei care au mers în Liban. Iranienii sunt cei care au trimis Forţa Al-Quds şi Gărzile Revoluţionare în Siria”
 a afirmat şeful diplomaţiei saudite.  

Arabia Saudită a anunţat decizia de a întrerupe relaţiile diplomatice cu Iranul, în urma atacării Ambasadei saudite din Teheran de către manifestanţii care protestau faţă de execuţia şeicului Nimr Baqr al-Nimr. Execuţia care ar putea contribui la apariţia unui conflict militar în zonă, potrivit unui expert. La o zi după întreruperea relaţiilor diplomatice, ministrul saudit de Externe, Adel al-Jubeir, a anunţat că Arabia Saudită a interrupt şi relaţiile comerciale cu Iranul şi a suspendat traficul aerian între cele două state. De asemenea, cetăţenilor saudiţi le-a fost interzis să călătorească în Iran. Pe de altă parte, însă, pelerinii iranieni vor fi în continuare bineveniţi în Mecca şi Medina, a precizat Al-Jubeir. Şeful diplomaţiei saudite a menţionat că decizia de suspendare a traficului aerian şi a relaţiilor comerciale cu Iranul vine pe fondul tensiunilor apărute, cu sublinierea că Iranul trebuie să se comporte ca "o ţară normală", nu ca una "revoluţionară"
 şi să respecte normele internaţionale înainte ca relaţiile să fie reluate.
Ministrul saudit de Externe a precizat că ţara sa a cerut personalului misiunii diplomatice iraniene şi administraţiilor care-i sunt ataşate în Arabia Saudită să părăsească teritoriul regatului în termen de 48 de ore.  Ministrul al-Jubeir a apreciat că Iranul continuă o politică de destabilizare a regiunii, creând "celule teroriste" în Arabia Saudită. "În lumina acestor realităţi, regatul anunţă ruperea relaţiilor diplomatice cu Iranul şi cere plecare membrilor misiunilor diplomatice de la Ambasada, Consulatul şi administraţiile legate în 48 de ore. Ambasadorul a fost convocat pentru a le notifica"
 această decizie, a anunţat Adel al-Jubeir. 
Aproximativ 80 de saudiţi - diplomaţi şi familiile lor - au părăsit Iranul după ruperea relaţiilor diplomatice între Riad şi Teheran. Diplomatul Hassan Abdallah, i-a mulţumit regelui Arabiei Saudite şi celor doi prinţi moştenitori pentru a fi "'protejat viaţa membrilor misiunii diplomatice'' cu sediul la Teheran. Adjunctul ministrului iranian de Externe, Hossein Amir-Abdollahian, a afirmat că această ruptură constituie o tentativă de acoperire, din partea Arabiei Saudite, a "erorii majore a execuţiei şeicului al-Nimr"
.
Reacţii în lanţ - alte state rup relaţiile diplomatice cu Iranul

Regatul Bahrain “a rupt relaţiile diplomatice cu Iranul”
 la mai puţin de 24 de ore după  decizia similară a Arabiei Saudite. Bahrain, care întreţine relaţii strânse cu Riadul, a cerut “tuturor diplomaţilor iranieni să părăsească Regatul în 48 de ore”
  potrivit datelor furnizate de ministrul Informaţiilor din Bahrein, Issa al-Hamadi. Acest stat, care găzduieşte flota a 5-a a forţelor navale americane, a mai acuzat în trecut  autorităţile de la Teheran de a fi sprijinit insurgenţii şiiţi în timpul Primăverii Arabe. În Bahrain au avut loc, în context, confruntări între protestatari şiiţi şi forţele de ordine, care s-au soldat cu mai mulţi răniţi. Relaţiile dintre Iran şi Bahrain au  avut de suferit şi în anul 2015, când ambasadorul de la Teheran a fost rechemat în ţară după ce “un plan de trafic de arme a fost descoperit, iar autorităţile de la Manama au acuzat Iranul că se afla în spatele acestei ilegalităţi”
.
Kuweitul şi-a rechemat ambasadorul de la Teheran, în semn de protest faţă de atacurile care au vizat misiuni diplomatice saudite în Iran "O sursă oficială din cadrul Ministerului de Externe a afirmat că ministerul l-a rechemat pe ambasadorul statului Kuweit în Republica Islamică Iran, în 5 ianuarie 2016, pe fondul atacurilor lansate de o mulţime de demonstranţi"
 asupra unor legaţii saudite.  Kuweitul nu l-a expulzat pe ambasadorul Iranian şi nici nu a redus semnificativ nivelul relaţiilor diplomatice, limitându-se la chemarea ambasadorului său de la Teheran. 
Ministrul de Externe din Djibouti, Mahamoud Ali Youssouf, a anunţat că ţara sa a suspendat relaţiile diplomatice cu Iranul. “Djibouti a suspendat legăturile sale diplomatice cu Iranul în semn de solidaritate cu Arabia Saudită”
. 
În semn de protest, Sudanul a decis să-l expulseze pe ambasadorul Iranului. Sudanul, ţară majoritar musulmană din Africa, a anunţat prin ministrul său de Externe, “ruperea imediată a relaţiilor cu Republica Islamică Iran, drept răspuns la atacurile barbare asupra ambasadei Arabiei Saudite din Teheran şi asupra consulatului din Mashhad”
.
Emiratele Arabe Unite au decis scăderea rangului diplomatic al reprezentanţei la Teheran şi reducerea numărului de angajaţi ai acesteia. Emiratele Arabe Unite au acuzat “interferenţa continuă”
 a Iranului în afacerile interne ale statelor arabe.

Reacţii externe; Rusia, pregătită să medieze conflictul
Execuţiile au stârnit indignare în lumea şiită, cel mai vehement fiind liderul religios al Iranului. Ayatollahul Ali Khamenei a afirmat că regimul de la Riad va avea de înfruntat răzbunarea divină pentru moartea liderului şiit. Ali Khamenei a considerat uciderea şeicului al-Nimr “o greşeală politică de guvernului saudit”, care îi va “bântui pe politicienii” de la Riad. “Sângele vărsat pe nedrept al acestui martir va avea consecinţe imediat” a subliniat ayatollahul, adăugând că “Dumnezeu nu va ierta”
  acest lucru.  

La rândul său, preşedintele iranian, Hassan Rohani, a declarat că Arabia Saudită nu poate răspunde "criticilor prin tăieri de capete". "Nu răspunzi criticilor prin tăieri de capete. Sper că ţările europene care reacţionează totdeauna la probleme ce ţin de drepturile omului îşi vor face datoria"
.  
În Irak, unde guvernul majoritar şiit este apropiat Iranului, mai multe personalităţi politice şi religioase au cerut ruperea relaţiilor diplomatice cu Arabia Saudită, punând sub semnul întrebării voinţa Riadului de a crea o alianţă regională împotriva Statului Islamic. Marele ayatollah Ali Sistani, demnitarul şiit cu cel mai înalt rang din Irak, a denunţat "o agresiune nedreaptă"
. 

Execuţia şeicului al-Nimr ar putea complica relaţiile dintre Arabia Saudită şi Irak. Ambasada Riadului din Bagdad a fost redeschisă cu câteva zile înaintea execuţiilor, după 25 de ani de absenţă, existând presiuni ca aceasta să fie închisă din nou. Două moschei sunite din Irak au fost vizate de atentate. Un muezin de la o a treia moschee a fost ucis, stârnind temeri legate de o reluare a violenţelor între comunităţile şiită şi sunită. Autorităţile irakiene au acuzat "elemente infiltrate" pentru aceste atentate. În Arabia Saudită, poliţia a fost ţinta unor focuri de armă soldate cu moartea unui civil în localitatea natală a şeicului al-Nimr.

Secretarul general al ONU, Ban Ki-moon, s-a declarat “profund consternat” de execuţiile din Arabia Saudită şi a făcut un apel la evitarea exacerbării tensiunilor religioase. Amnesty International a cerut Arabiei Saudite să oprească imediat valul de execuţii şi a acuzat regimul de la Riad că se foloseşte de legea privind combaterea terorismului  pentru a elimina opozanţii politici. 

Uniunea Europeană a manifestat o profundă îngrijorare în legătură cu execuţiile. Într-un comunicat al şefei diplomaţiei europene, Federica Mogherini, se atrage atenţia că “acest caz are potenţialul de a inflama şi mai mult tensiunile sectare care au produs deja multe daune în regiune, cu consecinţe periculoase”. Cazul şeicului Nimr al-Nimr, se precizează în comunicat, “ridică serioase îngrijorări privind libertatea de expresie şi respectarea drepturilor civile şi politice fundamentale, care trebuie menţinute în toate cazurile, inclusiv în cadrul luptei împotriva terorismului”
. În comunicat se subliniază că Uniunea Europeană s-a pronunţat permanent împotriva pedepsei capitale - Arabia Saudită fiind  ţara în care au loc cele mai multe execuţii. În anul 2015, în Arabia Saudită au fost executate 153 de persoane.  

Departamentul de Stat american a reacţionat, avertizând că execuţiile riscă “să exacerbeze tensiunile sectare în momentul când este urgent ca ele să fie reduse“. Într-un comunicat transmis de John Kirby, purtătorul de cuvânt al instituţiei, se menţionează că “Statele Unite îndeamnă guvernul Arabiei Saudite să permită exprimarea disidenţei paşnice” şi le solicită liderilor din regiune “să-şi dubleze eforturile de combatere a escaladării tensiunilor regionale”. 

Secretarul de stat american, John Kerry, a lansat un apel la calm către Iran şi Arabia Saudită după ce execuţia liderului şiit saudit Nimr Baqer al-Nimr a provocat reacţia dură a Teheranului şi a tensionat situaţia generală din zona Golfului Persic. Apelul lui John Kerry a fost făcut în timpul unor discuţii telefonice separate cu şeful diplomaţiei iraniene, Mohammad Javad Zarif, şi cu omologul său saudit, Adel al-Jubeir.  “Cerem să se dea dovadă de calm. Situaţia trebuie să se detensioneze”
 a afirmat un diplomat american, referindu-se la apelul făcut de John Kerry.  

O sursă apropiată guvernului saudit a afirmat că Executivul de la Riad a decis să ignore nemulţumirea pe care această ruptură a relaţiilor diplomatice riscă să o provoace în cadrul administraţiei americane. Poziţia Arabiei Saudite faţă de Iran este "acum ajunge". "Teheranul nu încetează să râdă iar şi iar de Occident. Ei susţin terorismul şi lansează rachete balistice, iar nimeni nu face nimic în acest sens" a adăugat sursa citată. "Saudiţilor nu le pasă dacă provoacă furia Casei Albe"
. 
Ministrul francez de Externe, Laurent Fabius, care a efectuat în 19 ianuarie o vizită la Riad pentru a se întâlni cu regele Salman şi cu alţi reprezentanţi ai monarhiei saudite, a declarat că Franţa doreşte să atenueze tensiunile dintre Arabia Saudită şi Iran. Şeful diplomaţiei franceze a apreciat că Parisul “are un rol de jucat” în “obţinerea  dezescaladării presiunii". "O escaladare nu este un lucru bun pentru nimeni. Însă noi discutăm cu toată lumea şi, în acelaşi timp, ne menţinem poziţia în favoarea securităţii şi păcii"
 a subliniat Laurent Fabius.

Rusia “este pregătită să servească drept mediator”
 pentru dezamorsarea tensiunilor între Arabia Saudită şi Iran, a precizat un reprezentant al Ministerului de Externe de la Moscova. Diplomatul nu a detaliat rolul pe care l-ar putea juca Rusia în aplanarea tensiunilor dintre cele două puteri regionale rivale, care au culminat cu ruperea relaţiilor diplomatice. Este binecunoscut că Moscova are relaţii bune atât cu Teheranul cât şi Riadul, fapt subliniat de oficialul rus. Anterior acestor declaraţii, ministrul rus de Externe Serghei Lavrov,  propusese convocarea unei reuniuni a şefilor diplomaţiilor Iranului şi Arabiei Saudite la Moscova. 
Planul de pace pentru Siria, sub semnul întrebării

În decembrie 2015, grupările rebele siriene care se opun regimului Assad s-au întâlnit la Riad în încercarea de a stabili o platformă comună cu care să se prezinte la preconizatele convorbiri de pace din ianuarie 2016. Organizarea acestor negocieri a fost dificilă. Arabia Saudită, a adus la aceeaşi masă peste 100 de membri ai diferitelor grupuri de opoziţie non-jihadiste din Siria. Liderii grupurilor de opoziţie siriene prezenţi la Conferinţa de la Riad au convenit să înceapă negocierile de pace cu regimul de la Damasc, cu condiţia ca acestea să ducă la înlăturarea de la putere a lui Bashar al-Assad în faza de început a perioadei de tranziţie. La finalul conferinţei s-a stabilit formarea unui comitet care să selecteze din membrii grupurilor participante delegaţii care ar urma să reprezonte opoziţia siriană la negocierile cu regimul de la Damasc intermediate de ONU. Regele saudit Salman a declarat la sfârşitul discuţiilor de la Riad că este încerzător în succesul acestor negocieri ce ar putea readuce stabilitatea în Siria şi în zonă. “Scopul soluţiei politice este stabilirea unui stat civic în care nu există nici un loc pentru Bashar al-Assad şi stâlpii şi simbolurile regimului său”
 se precizează în textul acordului de la Riad.  
Discuţiile cu regimul de la Damasc au fost programate să înceapă în 25 ianuarie 2016, la Geneva, fiind parte a foii de parcurs schiţată la ultima reuniune de la Viena pe subiectul Siria - scopul fiind soluţionarea politică a conflictului din Siria. După eforturi îndelungate şi susţinute ale diplomaţilor europeni şi americani pentru a-i aduce la masa negocierilor pe miniştrii de Externe din Arabia Saudită şi Iran, cele două puteri regionale au agreat la Viena un plan de pace. Iranul şi Arabia Saudită aveau misiunea importantă de a facilita dialogul dintre Assad şi opoziţie. Mai mult, Riadul avea sarcina dificilă de a uni opoziţia siriană pentru ca aceasta să-şi trimită reprezentanţi la dialog.
După ruperea relaţiilor diplomatice dintre Arabia Saudită şi Iran, realizarea planului de pace pentru Siria este sub semnul întrebării. Escaladarea conflictului între Teheran şi Riad ca urmare a executării clericului şiit reduce considerabil şansele dialogului de pace şi ale identificării unei soluţii politice.  
Teheranul “nu are interesul sau dorinţa” de a adânci tensiunile 

Într-o scrisoare deschisă adresată secretarului general al ONU, Ban Ki-moon, ministrul iranian de Externe, Mohammad Javad Zarif, a subliniat că Iranul "nu are interesul sau dorinţa" de a adânci tensiunea cu ţările vecine. I-a solicitat secretarului general al ONU să transmită scrisoarea Consiliului de Securitate şi Adunării Generale. Totodată, şeful diplomaţiei iraniene a precizat că este nevoie de unitate "în faţa ameninţărilor pe care extremiştii continuă să le reprezinte pentru noi toţi". Mohammad Javad Zarif a invitat Riadul "să facă o alegere esenţială: să continue să susţină teroriştii extremişti şi să întreţină ura sectară sau să opteze pentru relaţii de bună vecinătate şi să joace un rol constructiv în favoarea stabilităţii regionale". El şi-a exprimat speranţa că “Arabia Saudită va putea fi convinsă să asculte vocea raţiunii".

Mohammad Javad Zarif a enumerat unele momente tensionate între Teheran şi Riad, acuzând în special "bombardierele saudite care au lovit localuri diplomatice iraniene în Yemen". Potrivit opiniei demnitarului iranian, Arabia Saudită “depune eforturi să saboteze” acordul nuclear semnat în iulie 2015 de Teheran cu marile puteri, "sprijină terorişti extremişti în Siria", "maltratează pelerini iranieni” şi desfăşoară în Yemen "o campanie aeriană iraţională având ca ţintă populaţia"
. 
Reuniune extraordinară a Ligii arabe

Riadul a solicitat o reunine extraordinară a miniştrilor de Externe din ţările membre ale Ligii Arabe. În cadrul reuniunii desfăşurate la Cairo, preşedintele organizaţiei panarabe, Nabil al-Arabi, a denunţat "acţiunile de provocare" ale Teheranului în contextul crizei diplomatice care opune Iranul şi Arabia Saudită.  Nabil al-Arabi i-a invitat pe miniştrii ţărilor arabe reuniţi la sediul Ligii arabe din capitala egipteană "să adopte o poziţie comună, puternică şi clară pentru a cere Iranului să stopeze orice formă de ingerinţă în problemele naţiunii arabe". Şeful diplomaţiei saudite, Adel al-Jubeir, prezent la reuniunea de la Cairo, a condamnat "declaraţiile" iraniene "ostile Regatului Arabiei Saudite", care au fost "motorul direct al atacurilor" împotriva reprezentanţelor diplomatice saudite. Anterior, Consiliul de Cooperare al Golfului îşi exprimase "sprijinul total" pentru Arabia Saudită, ameninţând că "va lua şi alte măsuri împotriva Iranului dacă această ţară îşi continuă agresiunile". 
În timp ce şefii diplomaţiilor arabe erau reuniţi la Cairo, ministrul iranian de Externe acuza Riadul că foloseşte criza diplomatică pentru a "crea tensiuni" şi a "influenţa negativ criza siriană". "Nu vom permite acţiunilor saudite să aibă un impact negativ asupra rezolvării crizei siriene" a subliniat şeful diplomaţiei iraniene, Mohammad Javad Zarif. La Cairo, omologul său saudit a replicat că, dimpotrivă, ţara sa "susţine pe deplin" negocierile pentru pace în Siria. "Susţinem pe deplin procesul, în pofida diferendelor cu Iranul”
 a afirmat şeful diplomaţiei saudite, Adel al-Jubeir. 
Într-un comunicat comun, miniştrii de Externe ai ţărilor din Liga arabă  şi-au exprimat “solidaritatea deplină” cu Arabia Saudită în faţa “actelor ostile şi provocatoare ale Iranului”, într-un moment în care o criză diplomatică opune cele două puteri regionale. Organizaţia panarabă a condamnat "declaraţiile iraniene ostile" ulteriorare executării şeicului Nimr al-Nimr în Atabia Saudită.  În comunicatul Ligii arabe, guvernul iranian este acuzat de "laxism în protecţia misiunilor diplomatice saudite de la Teheran”, condamnându-se “descoperirea unei celule teroriste în Bahrein", care a fost asociată cu Teheranul.  Potrivit textului, miniştrii de Externe au decis formarea unui comitet de consultări în vederea dezbaterii “crizei cu Iranul”
 şi identificării măsurilor  viitoare.
Ministrul irakian de Externe a declarat că "Irakul s-a opus condamnării guvernului de la Teheran inclusă în textul comunicatului, exprimându-şi rezervele în acest sens”. La rândul său, şeful diplomaţei libaneze a afirmat că Libanul "nu sprijină declaraţia finală a reuniunii, întrucât face conexiunea între Hezbollah şi terorism" cu precizarea că organizaţia este reprezentată în Parlament şi în guvernul libanez. "Am solicitat retragerea acestei menţiuni din textul final" a adăugat.  În intervenţia sa, ministrul libanez de Externe, Joubrane Bassil, a insistat ca “toate ţările membre să respecte natura regimului din fiecare altă ţară arabă, fără să încerce schimbarea lor”. “Libanul se abţine să voteze în favoarea rezoluţiei Ligii arabe întrucât aceasta contravine politicii de cuvenită distanţă adoptată de Liban faţă de afacerile altor state”
. 
 
“Declaraţia finală va fi lipsită de importanţă dacă se renunţă la clauza privind Hezbollah” a afirmat ben Zayed, emir de Abu Dhabi. Ministrul libanez de Externe de replicat că reuniunea este consacrată dezbaterilor purtând asupra atacului asupra ambasadei şi “nu vream să provocăm probleme interne”. De aceea, “chiar dacă se elimină acuzaţia împotriva, Hezbollah, nu vom vota în favoarea declaraţiei finale, ne vom abţine”
. 

Iranul câştigă influenţă în regiune, în detrimentul Arabiei Saudite
Escaladarea conflictului dintre Teheran şi Riad după executarea clericului şiit Nimr al-Nimr are o componentă geopolitică şi economică. Este binecunoscut că atât în Iran cât şi în Arabia Saudită opozanţii celor două regimuri autoritare sunt executaţi. Cazul Nimr al-Nimr a apărut, însă, pe fondul tensiunii şi incertitudinii sporite în zonă. Arabia Saudită pierde teren în faţa Iranului din perspectiva influenţei în regiune. Riadul a dorit să-l înlăture de la putere pe Bashar al Assad şi i-a susţinut pe rebelii sirieni, dar regimul de la Bagdad s-a menţinut. În Yemen, rebelii Huthi, pro-Iran, au preluat puterea. La Beirut, Hezbollah a rămas o importantă forţă politică. Gruparea Hamas s-a plasat pe axa Iran-Siria-Hezbollah în pofida încercărilor saudite de a o atrage în sfera de influenţă a Egiptului.

Acordul Occidentului cu Iranul privind programul nuclear a pus Arania Saudită în situaţia de a întrevedea posibilitatea pierderii rolului de principal aliat al SUA în regiune. În plus, este previzibil că, eliberat de sancţiuni, Iranul va exporta masiv petrol, subminându-i statutul de principal exportator. La acestea se adaugă o strategie saudită eşuată: la începutul anului 2015, deşi cererea de petrol scăzuse puternic din cauza încetinirii economiei mondiale, Arabia Saudită s-a opus reducerii producţiei şi creşterii preţului. Iranul nu putea exporta petrol în Occident, urmare a sancţiunilor legate de programul său nuclear şi avea nevoie de un preţ de 140 de dolari pe baril pentru a-şi echilibra bugetul dependent 70% de veniturile din petrol. Pe de altă parte, însă, menţinând preţul scăzut şi producţia ridicată, Arabia Saudită a ajuns la un deficit de 90 miliarde de euro, în timp ce Iranul a anunţat că, odată cu ridicarea sancţiunilor, va exporta un milion de barili de ţiţei în plus, dobândind, astfel, mai mult spaţiu de manevră în bătălia geopolitică din regiune.
Conducerea saudită se confruntă cu provocări externe şi interne. În perioada Primăverii Arabe, pentru a împiedica răspândirea protestelor în Arabia Saudită. regele Abdullah a acordat 110 miliarde de dolari pentru protecţie socială, noi locuinţe şi locuri de muncă. În plus, liderul saudit s-a opus  mişcărilor pro-democraţie din ţările vecine, temându-se că Iranul şi Al-Qaeda vor profita de înlăturarea aliaţilor săi din vecinătate. Ca urmare, a reprimat răscoala şiită din Bahrain - stat care a rupt, acum relaţiile cu Iranul, fapt care apare ca logic, în context. În prezent, din cauza deficitului economic înregistrat de Riad, posibilitatea de a asigura, cu sume consistente, liniştea socială în plan intern este extrem de redusă. „Există un sentiment de vulnerabilitate şi că Regatul este înconjurat de forţe ostile. În plus, ei nu sunt siguri că vor mai putea controla populaţia aşa cum au făcut-o după Primăvara Arabă. Nu este vorba despre religie aici, ci despre descurajarea şiiţilor de a se organiza împotriva statului saudit represiv. Represiunea dezvăluie în opinia mea o vulnerabilitate”
 a afirmat Madawi al-Rasheed, expertă saudită şi cercetătoare la London School of Economics. Potrivit estimărilor sale, scăderea veniturilor din petrol va forţa conducerea saudită să reducă sau chiar să anuleze subvenţiile pentru populaţie şi să crească preţurile la combustibil, ceea ce va duce, inevitabil, la tensiuni sociale.
Alţi experţi au pus executarea imamului şiit pe seama încercării Riadului de a-şi păstra sprijinul clericilor radicali, pol important de putere în Arabia Saudită. Aceştia au fost nemulţumiţi de faptul că regele Salman şi-a plasat vărul, Mohammad bin Nayef, în poziţia de prinţ încoronat şi fiul, Mohammad bin Salman, în funcţia de ministru al Apărării, toate deciziile fiind luate de descendenţii acestuia. “Executarea clericului şiit şi ruperea relaţiilor diplomatice cu Iranul poate fi explicată ca o concesie făcută de Regele Salman clericilor ultraconservatori, care au o mare influenţă asupra politicii Regatului” pentru a asigura stabilitatea internă a regimului său. “Graţierea imamului şiit Al-Nimr a fost criticată dur de cercurile ultraconservatoare, mai ales că zeci de sunniţi implicaţi în atentate organizate de Al-Qaeda urmau să fie executaţi, iar Arabia Saudită a anunţat şi formarea unei coaliţii anti-teroriste împotriva Statului Islamic”
. 
Sancţiunile internaţionale impuse Iranului au fost ridicate în 16 ianuarie 2016, după certificarea îndeplinirii obligaţiilor asumate de Teheran în cadrului acordului în dosarul nuclear pe care l-a încheiat, în iulie 2015, cu marile puteri. Şefa diplomaţiei europene Federica Mogherini a anunţat la Viena, că sancţiunile au fost ridicate conform acordului, "după ce Iranul şi-a îndeplinit angajamentul"
. Ridicarea acestor sancţiuni internaţionale va debloca active în valoare de miliarde de dolari şi va permite Republicii islamice să-şi vândă petrolul pe piaţa internaţională. Preşedintele iranian Hassan Rouhani a felicitat poporul după anunţul AIEA. Acordul "a dat roade", a afirmat adăugând că a făcut "o plecăciune în faţa unei naţiuni răbdătoare ca a noastră". 

În cadrul acordului, Teheranul a fost nevoit să-şi reducă numărul centrifugelor şi să dezafecteze un reactor cu apă grea de la instalaţia nucleară de lângă oraşul Arak. Acestea puteau fi folosite pentru crearea de armament nuclear. De asemenea, Iranul a transferat stocurile de uraniu purificat în Rusia, respectând termenul-limită stabilit în cadrul acordului nuclear cu marile puteri. Transferul uraniului îmbogăţit iranian în Rusia a avut rolul de a reduce şansele Teheranului de a fabrica armament nuclear. Conform acordului semnat de cu marile puteri din grupul P5+1 - SUA, Rusia, Franţa, Marea Britanie, China şi Germania, Iranul trebuia să transfere până la sfârşitul anului 2015 stocurile de uraniu purificat, cu excepţia de 300 de kilograme. Acordul include un compromis între Washington si Teheran care permite inspectorilor ONU să solicite vizite la obiective militare iraniene, în cadrul efortului de monitorizare, dar nu au dreptul de a efectua inspectii inopinate. În cazul în care Iranul respinge o cerere de inspecţie, o comisie de arbitraj formată din reprezentanţi iranieni şi ai marilor puteri va decide dacă vizita trebuie permisă ori nu.  Iranul a afirmat, permanent, că programul său nuclear este paşnic, însă oponenţii acordului - de exemplu, republicanii americani - consideră că acesta este insuficient pentru a oferi asigurări că Teheranul nu va dezvolta bomba nucleară.
Iranul ar putea cumpăra 114 avioane Airbus, în valoare de 10 miliarde de dolari, într-o primă achiziţie majoră într-un boom comercial şi investiţional care ar putea remodela economia statului din Orientul Mijlociu, după ridicarea sancţiunilor occidentale. "Picioarele economiei Iranului sunt eliberate de lanţurile sancţiunilor şi este timpul să construim şi să ne dezvoltăm” a precizat preşedintele Hassan Rouhani, la o zi după ce puterile occidentale au ridicat sancţiunile impuse Teheranului. Ministrul Transporturilor, Abbas Akhoondi, a declarat că “Iranul intenţionează să cumpere 114 aeronave fabricate de Airbus, tranzacţie care ar putea valora peste 10 miliarde de dolari, la preţurile de catalog”
. 

Preşedintele Hassan Rohani a salutat ridicarea sancţiunilor economice impuse Iranului, exprimându-şi dorinţa ca “Iranul să aibă un viitor mai puţin legat de petrol”. La prezentarea în Parlament a proiectului de buget pentru următorul an fiscal iranian, care începe pe 21 martie, Hassan Rohani a evocat o "cotitură"
 pentru economia iraniană, o mare producătoare de ţiţei care a fost aproape absentă pe pieţele internaţionale în ultimii cinci ani.  
Adjunctul ministrului Petrolului a anunţat că Teheranul intenţionează să crească exprturile de petrol brut. Active iraniene în valoare de câteva zeci de miliarde de dolari care erau blocate vor putea să reintre în circuitul economic, iar întreprinderi internaţionale care nu aveau dreptul să coopereze cu Iranul vor putea să vândă automobile, avioane şi alte mărfuri pe această piaţă cu aproximativ 80 de milioane de locuitori.
Eliminarea sancţiunilor poate duce la o creştere economică mai rapidă, ceea ce va modifica balanţa puterii economice în Golful Persic. Sfârşitul regimului sancţiunilor reprezintă, totodată, redobândirea prestigiului Iranului şiit într-un context în care rivalităţile dintre şiiţi şi sunniţi se exacerbează în regiune, prin războaiele din Siria şi Yemen, în care Teheranul luptă în mod indirect cu Riadul. 
Statele Unite vor rambursa Iranului o datorie în valoare de 400 de milioane de dolari şi dobânzi în valoare de 1,3 miliarde de dolari, datând de la Revoluţia islamică, a anunţat  secretarul de Stat american, John Kerry. Oficialul de la Washington a precizat că suma provine dintr-un fond fiduciar pe care Iranul îl folosea pentru a achiziţiona echipament militar din Statele Unite înainte de întreruperea relaţiilor diplomatice, plus dobânzile aferente. Rambursarea, dispusă de un tribunal internaţional, este separată de zecile de miliarde de dolari blocate în conturi străine, la care Iranul are acces după ridicarea sancţiunilor în dosarul nuclear. John Kerry a catalogat rambursarea sumelor din acest fond fiduciar vechi de 35 de ani drept o "soluţie justă", cu precizarea că "rambursarea către Iran a fost stabilită la o dobândă rezonabilă, motiv pentru care Iranul nu ne poate solicita mai mult în instanţă, iar astfel contribuabilii americani nu vor fi obilgaţi să plătească o sumă mai mare"
. 

Potrivit analiştilor, administraţia Obama nutreşte speranţa să restabilească un "echilibru" între rivalii de la Golful Persic - Riadul şi Teheranul - şi are ambiţia să pună capăt războaielor din regiune, precum cel din Siria. "Viziunea lui Obama pentru Golf este echilibrul" a rezumat Frederic Wehrey, analist al Fundaţiei Carnegie. Dacă Riadul şi Teheranul "ajung cel puţin să se înţeleagă, acest lucru va facilita retragerea Statelor Unite din Orientul Mijlociu către Asia" a afirmat cercetătorul, referindu-se la rolul de "pivot" al americanilor în regiunea Asia-Pacific. Însă, “ultimul puseu” dintre Arabia Saudită şi Iran "a făcut ţăndări această ambiţie de echilibru"
. 

Negocierile de pace privind Siria, suspendate

O delegaţie a opoziţiei siriene, sprijinită de Arabia Saudită, s-a întâlnit la sfârşitul lunii ianuarie, la Geneva, cu emisarul special al ONU, Staffan de Mistura, pentru a solicita mai multe eforturi în vederea îmbunătăţirii condiţiilor umanitare din ţară. Delegaţia a avertizat că, în caz contrar, nu va începe negocierile politice. “Am venit la Geneva doar după ce am primit asigurări şi angajamente ferme cu privire la faptul că vor exista progrese serioase în ceea ce priveşte situaţia umanitară” a declarat un membru al delegaţiei opoziţiei. Coordonatorul delegaţiei, Riad Hijab, a avertizat că membrii opoziţiei prezenţi la Geneva vor părăsi negocierile de pace în condiţiile în care guvernul şi aliaţii săi vor continua să-şi intensifice campania de bombardamente în zonele controlate de rebeli şi vor împiedica livrarea de ajutor umanitar în zonele asediate. Riad Hijab a afirmat că fără o presiune din partea ONU şi a comunităţii internaţionale pentru a forţa guvernul sirian să pună capăt acestor "încălcări"
, nu vor exista motive pentru principalul grup de opoziţie să rămână la Geneva.
Negocierile de pace de la Geneva asupra Siriei au fost suspendate până în 25 februarie, a anunţat emisarul ONU, Staffan de Mistura. 'Mai sunt încă lucruri de făcut, nu doar de către noi, ci de toţi cei implicaţi” în criza siriană, a declarat Staffan de Mistura la finalul unei întrevederi cu responsabili ai opoziţiei siriene. Pe cale de consecinţă, emisarul ONU a anunţat o “pauză” în negocierile de pace, care nu au demarat după sosirea delegaţiilor regimului de la Damasc şi a opoziţiei. “Am fixat o dată pentru viitoarele discuţii, în 25 februarie.  Am spus din prima zi că nu voi susţine discuţii doar de dragul discuţiilor” a precizat diplomatul ONU. “Acesta nu este nici sfârşitul, nici eşecul negocierilor” a afirmat Staffan de Mistura, dând asigurări că “părţile doresc să vadă demarând un proces politic”
. 

Şeful delegaţiei guvernamentale siriene a acuzat opoziţia că vrea să se retragă de la discuţii sub presiunea puterilor regionale, în timp ce decizia de a suspenda convorbirile până la 25 februarie "nu a fost obiectivă". Bashar Ja'afari, ambasadorul sirian la ONU, care conduce delegaţia Damascului, a declarat: "Ştiam că Riadul vrea să retragă opoziţia din discuţii şi de aceea a venit anunţul domnului De Mistura ca o acoperire politică a deciziei de a se retrage". "Considerăm că stilul folosit de emisarul special pentru a justifica retragerea delegaţiei Riadului”, opoziţia siriană participantă la aceste discuţii “conform instrucţiunilor Arabiei Saudite, Qatarului şi Turciei nu a fost obiectivă. El nu a spus adevărul aşa cum a fost"
 a adăugat şeful delegaţiei Damascului. 
CRIZĂ PERMANENTIZATĂ ÎN REPUBLICA MOLDOVA
Republica Moldova continuă să se confrunte cu o profundă criză politică şi economică, dublată de puternice convulsii sociale. Situaţia a fost cauzată, în mare parte, de instabilitatea apărută după ce, în anul 2015, din băncile moldovene a dispărut 1 miliard de dolari. Guvernarea pro-europeană a fost învinuită pentru această fraudă. Criza economică s-a răsfrânt asupra populaţiei. Situaţia a dus la destabilizarea politică a Republicii Moldova şi la accentuarea disputelor dintre coaliţia aflată la guvernare pe de o parte şi, pe de altă parte, partidele pro-ruse alături de Platforma civică Demnitate şi Adevăr. Miza protestelor este forţarea organizării alegerilor anticipate, situaţie în care, potrivit sondajelor, partidele pro-ruse şanse consideranile de a prelua guvernarea.

Dată fiind situaţia financiară precară a Republicii Moldova, destabilizarea politică poate genera colapsul. O orientare pro-rusă ar conduce la imposibilitatea statului de a primi ajutoare externe şi, implicit, la imposibilitatea de a întocmi un buget care să susţină ţara pe linia de plutire. De asemenea, ar putea elimina perspectiva integrării Republicii Moldova în Uniunea Europeană.. “Perspectivele Republicii Moldova sunt sumbre şi foarte nesigure” a apreciat analistul David Dalton de la Economist Intelligence Unit. “Republica are nevoie de o largă mobilizare socială, care să reunească partea progresistă a elitelor politice, financiare, industriale sau de stat, pentru a asigura reforme instituţionale. Mai exact, de o revoluţie politică şi socială”
. 
Guvernul Sturza nu a fost votat de Parlamentul de la Chişinău
Parlamentul Republicii Moldova a avut programată în 4 ianuarie o sesiune specială pentru a supune la vot echipa guvernamentală a premierului desemnat, Ion Sturza. Democraţii, socialiştii şi comuniştii care împreună deţineau majoritatea anunţaseră că vor vota împotrivă. Premierul desemnat, Ion Sturza, şi miniştrii nominalizaţi au semnat declaraţii de integritate în faţa reprezentanţilor societăţii civile - o premieră pentru politica din Republica Moldova. Prin acest document, semnatarii s-au angajat că au cazierul juridic şi istoricul fiscal curate, că nu au comis acte de corupţie, nu au colaborat şi nu colaborează cu serviciile secrete din Republica Moldova sau din alte state şi nu au averi care nu pot fi justificate.

Ion Sturza şi-a prezentat în 3 ianuarie echipa guvernamentală şi programul de guvernare pentru perioada 2016-2018 în cadrul unui eveniment organizat la Palatul Republicii. Guvernul îşi propunea, în primul rând, negocierea unui acord de colaborare cu Fondul Monetar Intrnaţional fără de care Republica Moldova nu poate beneficia de sprijin extern, reformarea fiscalităţii, inclusiv prin reducerea poverii fiscale asupra mediului de afaceri şi crearea unui impozit de lux pentru persoanele fizice cu venituri mari, precum şi diversificarea căilor şi surselor de aprovizionare cu gaze naturale şi electricitate. Potrivit premierului desemnat, la baza formării echipei guvernamentale - care a avut loc, în premieră pentru istoria Republicii Moldova, fără participarea partidelor politice - au stat trei principii: patriotism, integritate şi profesionalism.
Criza politică s-a prelungit la Chişinău după ce Parlamentul, din lipsă de cvorum, a suspendat şedinţa în care premierul desemnat, Ion Sturza, urma să-şi prezinte programul de guvernare. La începutul şedinţei, preşedintele Parlamentului, Andrian Candu, a constatat că sunt doar 47 de deputaţi în sală. „Şedinţa nu se poate desfăşura din lipsă de cvorum, deci este o tentativă eşuată. Preşedintele Republicii Moldova urmează să înceapă consultări pentru desemnarea unui nou candidat la funcţia de prim-ministru", a precizat. Printre cei 56 de absenţi s-au numărat cei 25 de socialişti, cei 14 parlamentari care  au părăsit grupul Partidului Comuniştilor, şapte comunişti, şase democraţi, trei liberali - liberal-democratul Vlad Filat, care se află în arest.  
Comportamentul parlamentarilor a fost aspru criticat de societatea civilă. “Făptaşii scenariului pe care l-am văzut pus în aplicare în Parlament şi-au arătat deplinul dispreţ, îndeosebi faţă de oamenii care i-au ales şi faţă de Republica Moldova. Tertipul la care s-a recurs se înscrie în “terapia de şoc” îndreptată (…) împotriva tuturor cetăţenilor care îşi doresc să trăiască într-un stat eliberat de corupţie şi care vor să mai aibă o şansă de viitor aici, acasă”
 a afirmat fostul ministru al Educaţiei, Maia Sandu, considerată o voce importantă a societăţii civile.

Ion Sturza care trebuia să prezinte programul de guvernare a declarat că ar fi dorit să aibă o intervenţie în faţa Parlamentului. Totodată, a apreciat că urmează „o perioadă turbulentă” pentru Republica Moldova. Primarul Chişinăului, Dorin Chirtoacă, vicepreşedinte al Partidului Liberal, a declarat că, probabil, se va forma o nouă majoritate parlamentară din care ar putea face parte Partidul Liberal-Democrat, Partidul Democrat, grupul Leancă, Partidul Liberal, cu susţinerea indirectă a celor 14 foşti comunişti. Potrivit scenariului sugerat de Dorin Chirtoacă, în acest caz un viitor guvern ar putea beneficia de 70 de voturi în Parlament - număr suficient şi pentru a vota preşedintele statului. “Ar fi singura soluţie pentru a se evita alegerile anticipate”
 a precizat Dorin Chirtoacă. 

Societatea civilă a cerut un nou vot pentru Ion Sturza 

Mai multe organizaţii non-guvernamentale din Republica Moldova au susţinut propunerea preşedintelui Nicolae Timofti de a desemna un candidat la funcţia de premier care să corespundă criteriilor de integritate şi au solicitat ca acesta să desemneze un alt candidat doar după ce Parlamentul ar acorda vot de neîncredere guvernului Sturza. Reprezentanţii societăţii civile au afirmat că, din cauza scandalurilor de corupţie din ultimii ani, moldovenii au pierdut încrederea în capacitatea autorităţilor de a guverna ţara în interesul naţional, nu în interesul personal sau de grup. „Este regretabil faptul că participanţii la negocierile cu şeful statului nu au condamnat încercarea de a influenţa preşedintele în luarea deciziei de desemnare a candidatului la funcţia de prim-ministru, iar instituţiile de drept nu au luat atitudinea corespunzătoare faţă de acest caz”.
Societatea civilă şi-a manifestat sprijinul privind implementarea iniţiativei preşedintelui Nicolae Timofti de a stabili anumite criterii de integritate pentru viitorul candidat desemnat la funcţia de prim-ministru. „Chemăm în continuare Parlamentul să se convoace pentru a se expune prin vot asupra Programului de activitate şi a listei guvernului Sturza, iar preşedintele să demareze consultările pentru desemnarea unui alt candidat la funcţia de premier doar după primirea hotărârii Parlamentului de neacordare a votului de încredere”. De asemenea, s-au cerut negocieri transparente pentru desemnarea unui candidat la funcţia de premier. 
Plahotniuc, propus premier de Partidul Democrat - societatea civilă îndeamnă la proteste

Biroul politic al Partidului Democrat din Republica Moldova a decis să-l propună pe Vladimir Plahotniuc la funcţia de premier. Anunţul a fost făcut de democratul Vasile Bîtcă, ministrul Dezvoltării regionale şi al construcţiilor, după ce Vlad Plahotniuc a susţinut un scurt discurs în faţa simpatizanţilor PDM, în scuarul Teatrului de Operă şi Balet de la Chişinău. 
Partidul Democrat a anunţat, într-un comunicat, că îi cere preşedintelui Timofti să-l desemneze premier pe Plahotniuc. În caz contrar, PD a anunţat că este pregătit pentru alegeri anticipate. “Partidul Democrat din Moldova este în aşteptarea unei decizii pozitive din partea şefului statului, o decizie în acord cu Constituţia Republicii Moldova, cu privire la desemnarea candidatului înaintat de către majoritatea parlamentară absolută pentru funcţia de prim-ministru. În situaţia în care preşedintele Nicolae Timofti nu îşi va onora obligaţiile care îi revin, potrivit Constituţiei Republicii Moldova, în desemnarea candidatului majorităţii parlamentare pentru funcţia de prim-ministru, Partidul Democrat din Moldova va constata că s-a ajuns într-un blocaj politic şi instituţional major, care riscă să se transforme într-o criză politică profundă. Deja constatăm că situaţia din ţară este la un pas de destabilizare, iar prelungirea crizei politice riscă să ducă la violenţe care nu sunt de dorit. Dacă un astfel de scenariu dramatic se va realiza, atunci se va confirma faptul că declanşarea alegerilor anticipate în Republica Moldova este o dorinţă a unor grupuri de interese politice şi economice, o dorinţă pusă în aplicare de către şeful statului, cu implicarea sa. Cu toate acestea, având în vedere faptul că un segment relevant din populaţia Republicii Moldova îşi doreşte schimbarea situaţiei din ţară prin alegeri anticipate, lucru care reiese din cercetările sociologice la nivel naţional, Partidul Democrat este gata să participe la un exerciţiu politic de acest fel. Noi avem obligaţia să mergem în faţa poporului şi să lăsăm cetăţenii să decidă direcţia spre care doresc să se îndrepte mai departe Republica Moldova. În ceea ce ne priveşte, noi am făcut toate demersurile neceare din punct de vedere constituţional şi politic, pentru a oferi o soluţie constructivă la actuala situaţie de criză politică. Ne-am exprimat determinarea de a veni cu reforme menite să îmbunătăţească rapid situaţia economică şi socială din ţară, precum şi pentru a face ordine în sistemul corupt al statului. Noi am oferit soluţia pentru a fi rezolvată criza politică, prin constituirea unei majorităţi politice consistente, lucru care însă nu a convenit unor partide şi grupări de interese - care speră că prin alegerile anticipate vor intra în Parlament şi pun mai presus de stabilitatea ţării interesul lor politic îngust. Cetăţenii sunt cei care le vor da calificativul cuvenit, prin vot, în urma alegerilor anticipate”
. 

Liderul democraţilor din Republica Moldova, Marian Lupu, a anunţat formarea unei majorităţi parlamentare din care fac parte 56 de deputaţi din cei 101 ai Legislativului. Potrivit liderului democrat, este vorba de deputaţii PD, PL, un grup de deputaţi ai PLDM şi de cei 14 parlamentari foşti comunişti. 
Andrei Năstase, liderul Platformei „Demnitate şi Adevăr” a lansat un apel către cetăţeni chemându-i să protesteze împotriva candidaturii lui Vladimir Plahotniuc la funcţia de premier. „Îi îndemn pe toţi să vină la proteste, indiferent de preferinţele politice, să protestăm continuu până la înlăturarea regimului oligarhic. Acum nu este important de ce culoarea este găleata cu care vom aduce apă pentru a stinge focul” a afirmat Andrei Năstase, cu menţiunea că Vlad Plahotniuc, prin comportamentul său, sfidează întreaga ţară. “Plahotniuc sfidează bunul simţ prin faptul că se vrea premier. Moldova trebuie să intre în alegeri anticipate, deoarece acest Parlament nu mai este legitim, acţionează împotriva propriului popor”. Liderul „Demnitate şi Adevăr”  a lansat un mesaj către şeful statului. „Îndemnăm preşedintele să stea pe poziţii şi să nu cedeze, să ştie că oamenii îl susţin. Şeful statului este obligat să consulte fracţiunile parlamentare, dar nu şi găştile”. De asemenea, le-a cerut organelor de drept să investigheze „cum au fost şantajaţi şi cumpăraţi deputaţii care au semnat pentru Plahotniuc”
.
Maia Sandu, fost ministru al Educaţiei, a apreciat că deputaţii care au semnat pentru desemnarea lui Vladimir Plahotniuc la funcţia de premier au fost, cel mai probabil, şantajaţi şi plătiţi cu bani grei. „Nu există o altă explicaţie logică pentru aceşti oameni care cu puţin timp în urmă declarau altceva, acum insistă asupra desemnării lui Plahotniuc. Pe unii (…) nu m-am aşteptat să-i văd în această listă. Cred că aceşti parlamentari nu-şi mai fac iluzii că vor mai putea fi aleşi. Probabil că beneficiile pe care le-au obţinut în urma aderării la aşa-zisa majoritate sunt atât de mari că nu-i mai interesează cariera politică”. Maia Sandu a explicat insistenţa lui Vlad Plahotniuc de a ajunge la şefia guvernului prin orgoliu, dar şi prin dorinţa de a se eschiva de la răspundere. „Cu un guvern condus de Plahotniuc vom avea parte de stabilitate la sărăcie, mizerie şi corupţie. Plahotniuc nu este credibil când spune că vrea să devină premier pentru a lucra în interesele cetăţenilor. De unde această metamorfoză peste noapte? Un om care a furat de la cetăţeni, niciodată nu va lucra pentru ei. Cel mai bine ar fi ca el să plece din Moldova. Dar nu are unde pleca, decât în Siberia, deoarece în Occident va fi reţinut şi impus să răspundă pentru fărădelegile comise”. Maia Sandu a precizat că împreună cu adepţii săi cu care intenţionează să constituie o nouă formaţiune politică, urmează să protesteze în centrul Chişinăului împotriva tentativei de uzurpare a puterii din Moldova şi a distrugerii democraţiei. „Cursul european a fost deja deturnat. Acum se doreşte deturnarea democraţiei în Moldova”
. 

Opinia fostului ministru al Educţiei a fost susţinută de Ion Sturza care a apreciat că insistenţa cu care Plahotniuc vrea să ajungă prim ministru nu este “sănătoasă”. „Am fost şocat de această insistenţă cu care Plahotniuc încearcă să forţeze lucrurile. Chiar şi unii din anturajul lui spun că acesta parcă ar trăi într-o lume paralelă, rupt de la realitate. Nu este exclus că există şi influenţă din exterior. Iar vizita inopinată în Dubai, probabil, că n-a fost întâmplătoare. Cred că Plahotniuc are acum ultima posibilitate să urce singur în tren şi să plece din Moldova. Pe urmă îl vor urca alţii”. Ion Sturza a apreciat că  există două scenarii posibile pentru Republica Moldova. „În cel mai bun caz, vom avea alegeri anticipate. Dar nu sunt excluse şi altercaţiile”
. La proteste şi-a chemat susţinătorii şi liderul prorus Renato Usatîi. 
Timofti a respins nominalizarea lui Plahotniuc ca premier
Preşedintele Nicolae Timofti a respins propunerea Partidului Democrat de a-l nominaliza pe Vlad Plahotniuc pentru funcţia de premier. În acest sens, a invocat o decizie a Curţii Constiţionale. "Facând uz de dreptul său constituţional de a evalua calităţile, competenţa, experienţa şi capacitatea candidatului la funcţia de prim-ministru, şeful statului informează majoritatea parlamentară şi opinia publică despre decizia sa de a respinge candidatura domnului Vladimir Plahotniuc la funcţia de prim-ministru. Preşedintele Timofti îşi întemeiază decizia pe prevederi ale Constituţiei Republicii Moldova şi pe Hotărâri ale Curţii Constituţionale, care a statuat pe data de 22 aprilie 2013 că „orice mandat politic trebuie să se bazeze pe standarde ridicate în materie de integritate” şi „este contrară principiilor statului de drept numirea în funcţii de conducere a persoanelor asupra cărora planează dubii de integritate”. Şeful statului consideră că există suspiciuni rezonabile că domnul Vladimir Plahotniuc nu întruneşte criteririle de integritate necesare desemnării sale în funcţia de prim-ministru, având în vedere şi faptul că prin Hotărârea nr. 5 din 15.02.2013 a Parlamentului Republicii Moldova, publicată în Monitorul Oficial pe data de 22.02.2013, domnului Vladimir Plahotniuc i s-a exprimat vot de neîncredere, în calitatea sa de prim-vicepreşedinte al Parlamentului, aducându-i-se acuzaţii de implicare în activităţi ilegale care vin să prejudicieze imaginea Parlamentului şi a Republicii Moldova. În consecinţă, preşedintele Nicolae Timofti propune majorităţii parlamentare identificarea unui alt candidat la funcţia de prim-ministru, care s-ar încadra în criteriile de integritate enunţate, şi informarea şefului statului cu privire la acest candidat, prin procedură legală, până pe data de 14 ianuarie a.c., ora 12.00"
 s-a precizat într-un comunicat. Termenul-limită pentru învestirea unui nou guvern era 29 ianuarie, la împlinirea a trei luni de la demiterea cabinetului Streleţ. Dacă până la data respectivă nu se învestea un guvern, preşedintele Republicii Moldova trebuia să decidă dizolvarea Legislativului şi convocarea de alegeri anticipate.

Noua majoritate parlamentară, formată din 56 de deputaţi, consideră neîntemeiate motivele preşedintelui Nicolae Timofti de a respinge candidatura lui Vlad Plahotniuc. Într-o declaraţie semnată de Marian Lupu, Mihai Ghimpu, Violeta Ivanov şi un deputat PLDM preşedintelui Republicii Moldova i se cere să “ţină cont de voinţa exprimată a majorităţii”
. Vlad Plahotniuc este un personaj controversat. Numele omului de afaceri, fost director al Petrom Moldova, cu o avere estimata in anul 2010 la 300 de milioane de dolari, a fost asociat cu mai multe scandaluri de coruptie, inclusiv „Furtul Secolului”. În aceste condiţii, au apărut discuţii despre o posibilă suspendare din funcţie a preşedintelui Republicii Moldova.  Pentru suspendare este nevoie de de 67 de voturi în Parlament.
Consilierul prezidenţial Păduraru, desemnat premier, şi-a retras candidature în 24 de ore


Nicolae Timofti i-a încredinţat, în 14 ianuarie 2016, lui Ion Păduraru, secretar general al Administraţiei Prezidenţiale, misiunea de a forma un nou guvern. În anunţul postat pe site-ul Preşedinţiei Republicii Moldova se arăta că potrivit Decretului prezidenţial "Ion Paduraru este autorizat să întocmească programul de activitate şi lista guvernului şi să le prezinte Parlamentului spre examinare în termen de 15 zile"
. Ion Păduraru nu avea, însă, sprijinul majorităţii parlamentare, iar un eventual Cabinet nu avea şanse să fie aprobat de Parlament. Potrivit mass-media de la Chişinău, numele lui Ion Păduraru apare în autodenunţul lui Ilan Shor, un controversat om de afaceri, ca fiind intermediar în afacerile ilegale ale fostului premier Vlad Filat. 


Majoritatea parlamentară nu a fost de acord cu nominalizarea făcută de preşedintele Nicolae Timofti pentru funcţia de premier. Preşedintele Partidului Democrat, Marian Lupu, a declarat că decizia lui Nicolae Timofti împinge ţara spre alegerile anticipate. "Nu s-a discutat această candidatură. Este o decizie surprinzătoare pentru noi şi una care nu prea este pe înţelesul nostru. Spun acest lucru în condiţiile în care (…) după discuţiile pe care le-am avut cu instituţia prezidenţială, noi am fost invitaţi la Preşedinţie pentru a discuta o altă propunere din partea majorităţii parlamentare. La jumatate de drum spre Preşedinţie, am fost informaţi că situaţia s-a schimbat, iar la scurt timp s-a emis decretul. (…) Această decizie, într-adevăr, probabil ţine cont de împingerea Moldovei spre alegerile anticipate. Acest candidat nu întruneşte voinţa fracţiunilor şi sunt şi alte cusururi”
. Pe de altă parte, deputatul PLDM Valeriu Ghileţchi a declarat că decretul de desemnare a lui Ion Păduraru la funcţia de prim-ministru ar putea fi contestat la Curtea Constituţională. 


În răstimp de 24 de ore, o nouă majoritate parlamentară, formată de 55 de deputaţi, şi-a înregistrat declaraţia la Preşedinţia Republicii Moldova pentru susţinerea candidatului propus de Partidul Democrat, Pavel Filip, pentru funcţia de premier. În consecinţă, Ion Păduraru, şi-a retras candidatura pentru funcţia de premier. „Şefului statului i-a fost înaintată o declaraţie semnată de 55 de deputaţi. Nu cred că ar fi corect să existe o confruntare între mine şi majoritatea parlamentară. La ora actuală eu nu mai am statutul de prim-ministru desemnat” a declarat Ion Păduraru. „Candidatura propusă de majoritatea parlamentară este una de compromise şi preşedintele ţării urmează să ia o decizie în acest sens. În situaţia în care există o majoritate declarată, nu a mai avut rost să iniţiez negocierile cu fracţiunile parlamentare. (…) Nu are sens să propun liste de candidaţi şi să elaborez programe”
 a adăugat. În seara de 15 ianuarie, Nicolae Timofti l-a desemnat pe Pavel Filip, ministrul Tehnologiei Informaţiilor şi Comunicaţiilor în Cabinetul Streleţ, pentru funcţia de premier. 
Dodon contestă la Curtea Constituţională desemnarea lui Filip

Liderul Partidului Socialiştilor din Republica Moldova, Igor Dodon, a contestat la Curtea Constituţională legitimitatea decretului prezidenţial privind desemnarea lui Pavel Filip la funcţia de prim-ministru. "Noi cerem CCM să verifice constituţionalitatea decretului de desemnare a lui Pavel Filip. Noi considerăm că acesta este anticonstituţional din trei considerente. Primul ţine de termenii de înaintare, el a fost desemnat pe data de 15 ianuarie. Doi - procedura de desemnare, crearea majorităţii parlamentare absolute, acestea se constituie în plenul Parlamentului de către grupurile parlamentare. Trei - am cerut să se verifice dacă tentativa de numire a domnului Sturza a fost consumată sau nu"
 a declarat Igor Dodon.

Parlamentul de la Chişinău a învestit Guvernul Filip pe fondul protestelor violente de stradă
Parlamentul Republicii Moldova a acordat, în 20 ianuarie 2016, votul de încredere pentru Cabinetul condus de premierul Pavel Filip. În favoarea echipei guvernamentale au votat 57 de membri ai coaliţiei parlamentare. Potrivit Constituţiei, preşedintele Nicolae Timofti urma să învestească Guvernul în aceeaşi zi. Ulterior, în cel mult trei zile, membrii guvernului trebuie să depună jurământul de credinţă în faţa preşedintelui ţării. "Mulţumesc tuturor colegilor din majoritatea parlamentară pentru modul responsabil în care contribuie la evitarea alegerilor anticipate. Le mulţumesc membrilor corpurilor diplomatice şi partenerilor de dezvoltare. Să fie într-un ceas bun"
 a afirmat premierul Pavel Filip. 

Membrii noului guvern al Republicii Moldova condus de Pavel Filip au depus jurământul, în cursul nopţii de 20/21 ianuarie, la sediul Preşedinţiei. Informaţia a fost transmisă de Serviciul de presă al Preşedinţiei Republicii Moldova. Vlad Ţurcanu, purtătorul de cuvânt al preşedintelui Nicolae Timofti, a anunţat că demisionează, după ce Cabinetul Filip a depus jurământul într-o ceremonie închisă şi secretă, recunoscând că a "dezinformat" presa fără să vrea. "Am făcut declaraţii pentru trei posturi de televiziune cu privire la amânarea depunerii jurământului pentru o altă zi. Aceea era poziţia oficială până la ora 22.00. După cum cunoaşteţi, s-a decis ulterior ca jurământul să fie depus în seara zilei de ieri. Nefiind în cunoştinţă de cauză am dezinformat, ceea ce nu este democratic"
 a declarat consilierul prezidenţial.
Jurământul noului guvern a fost depus în faţa preşedintelui Republicii Moldova, Nicolae Timofti, pe fondul protestelor violente de la Parlament. "Aş vrea să încep prin a transmite tuturor cetăţenilor Republicii Moldova un apel la calm, spre evitarea violenţelor, care nu vor folosi nimănui. Este important să rămânem în spaţiul legal, indiferent de poziţiile politice pe care le avem. Îmi exprim speranţa că acest guvern, format după o lungă perioadă de instabilitate politică şi condiţii de interimat al Executivului, va şti să administreze cu competenţă şi pricepere situaţia dificilă în care se găseşte la ora actuală Republica Moldova" a declarat Timofti în faţa membrilor noului guvern. "Este vorba, în primul rând, de stabilizarea situaţiei economice şi financiare, care să permită efectuarea plăţilor sociale în regim normal. În acest sens se impune reluarea neîntârziată a dialogului cu partenerii de dezvoltare, inclusiv cu instituţiile financiare internaţionale. De modul în care se va acţiona în perioada imediat următoare va depinde credibilitatea pe plan intern şi internaţional a acestui Cabinet de miniştri. Susţinerea populară este un element obligatoriu pentru succesul politicilor guvernamentale", a adăugat Nicolae Timofti. "Îmi doresc să existe o bună colaborare între Guvern şi Parlament, în vederea promovării reformelor europene. Vă puteţi baza, din acest punct de vedere, pe sprijinul şefului statului"
. 

În cursul dimineţii următoare, la Reşedinţa de Stat de la Chişinău, a avut loc o nouă ceremonie de depunere a jurământului. Au fost învestiţi în funcţie guvernatorul Găgăuziei şi preşedintele Academiei de Ştiinţe, membri din oficiu ai guvernului de la Chişinău. Irina Vlad, guvernator al Găgăuziei, a declarat după depunerea jurământului că a lipsit de la ceremonia din ziua precedentă pentru că nu a fost invitată. 

Mii de persoane s-au adunat în faţa Parlamentului de la Chişinău pentru a denunţa guvernul condus de premierul Pavel Filip, membru al Partidului Democrat. Fostul premier moldovean, Mihai Ghimpu, liderul Partidului Liberal, a fost agresat în Parlament de protestatari nemulţumiţi că a susţinut Cabinetul Filip. 
Protestatarii au rupt bariera improvizată de protecţie instalată de poliţie, iar unii manifestanţi s-au îmbrâncit cu agenţii forţelor de ordine. Câteva zeci de persoane au pătruns în Parlament. Manifestanţii au scandat "Hoţii", "Jos trădătorii" şi "Nu plecăm acasă". Protestatarii “au folosit spray-uri pentru a înainta în Parlament, dar poliţiştii erau dotaţi cu măşti. Protestatarii au trecut de prima uşă a Parlamentului, iar poliţiştii erau baricadaţi în interior pentru a şi nu le permite să treacă mai departe. Protestatarii scoteau poliţiştii afară şi îi dezarmau de scuturi”
. 
Capitala Republicii Moldova a fost scena unor noi proteste în ziua următoare. Mii de oameni nemulţumiţi de învestirea Cabinetului Filip au cerut în stradă dizolvarea Parlamentului şi convocarea alegerilor anticipate. Liderii protestatarilor, Andrei Năstase, Igor Dodon şi Renato Usatîi, i-au cerut preşedintelui Parlamentului, Andrian Candu, să fie anulat votul Legislativului pentru guvernul Filip. „Noi i-am înaintat domnului Candu solicitarea noastră. Procedura este simplă. Să fie organizată o ședință a Parlamentului pentru a fi anulat votul (…) pentru guvernul Filip. Până pe 30 iarnuarie trebuie să fie dizolvat Parlamentul” a declarat Igor Dodon. „Noi trebuie să fim sute de mii pentru ca această guvernare oligarhică să cedeze. Dacă nu venim, toţi o să-şi bată joc de noi mai departe. Trebuie să fim împreună pentru a salva Moldova”
 a adăugat preşedintele Partidului Socialiştilor.
În acest timp, premierul Pavel Filip îşi începea oficial mandatul cu o reuniune pe tema protestelor din 20 ianuarie, de la Parlament. Au fost convocaţi la discuţii ministrul de Interne, directorul Serviciului de Informaţii şi Securitate şi  procurorul general care au prezentat o evaluare a situaţiei şi demersurile făcute pentru identificarea celor care au intrat cu forţa în clădirea Legislativului. 

Curtea Constituţională a respins cererea protestatarilor de anulare a învestirii noului guvern. „Curtea Constituţională a respins demersul nostru prin care cerem anularea alegerilor. Ei se joacă cu focul. Acest lucru, stimaţi prieteni, este încă un motiv în plus ca noi toţi să ieşim duminică masiv în Piaţa Marii Adunări Naţionale, acolo să punem punct acestei guvernări şi să spunem foarte clar că singurul lucru pe care îl vor cetăţenii Republicii Moldova sunt anticipatele”
 a declarat Igor Dodon, preşedintele Partidului Socialiştilor. Avertismentul liderului socialiştilor a fost dat la sfârşitul unei zile  tensionate. Mii de oameni au fost din nou pe străzile Chişinăului cerând organizarea de alegeri anticipate. Manifestanţii au pornit în marş prin Chişinău, propunându-şi să ajungă la mai multe instituţii pentru a protesta. Prima oprire a fost la sediul televiziunii publice a cărei conducere a fost acuzată de a nu fi relatat echidistant despre demonstraţiile de stradă.
Pe de altă parte, Ministerul Justiţiei a refuzat să înregistreze Partidul Demnitate şi Adevăr. Anunţul a fost făcut de liderul formaţiunii, Andrei Năstase. Potrivit acestuia, motivul invocat a fost că nu a fost achitată o taxă şi că lipsesc câteva procese verbale. S-a dat un nou termen. Noua formaţiune politică - participantă, de asemenea, la proteste - s-a constituit în 13 decembrie 2015. S-a desprins din mişcarea Platforma Civică Demnitate şi Adevăr şi partidul Forţa Poporului. Printre principalele revendicări ale acestora se numără declanşarea alegerilor anticipate - demers susţinut  şi de partidele proruse.
 Preşedintele Parlamentului, Andrian Candu, a respins ideea alegerilor anticipate, subliniind că acestea pot fi declanşate doar dacă eşuează alegerea preşedintelui. Mandatul preşedintelui Nicolae Timofti expiră în luna martie, iar şeful statului este ales de Parlament. Dacă se înregistrează două încercări nereuşite de alegere a preşedintelui, Parlamentul este dizolvat şi se convoacă alegeri anticipate. Guvernul Filip a fost învestit în funcţie conform normelor în vigoare, a afirmat Andrian Candu, răspunzând criticilor  legate de respectarea procedurii. „Anularea votului la un act deja consumat este ilegală şi nu se discută”. Preşedintele Parlamentului a făcut apel la calm şi responsabilitate.  „Guvernul a fost învestit în momente extrem de dificile, pe fundalul unui blocaj din partea opoziţiei şi apoi blocarea miniştrilor în Parlament. Evident că astfel de acţiuni nu sunt cele mai democratice, dar noi am încercat să ieşim din ele cu calm. Noi considerăm că dialogul cu liderii protestatarilor trebuie să continue. Mă adresez organizatorilor ca protestele să se desfăşoare în limitele legii. Să nu admiteţi ca ele să deranjeze alţi cetăţeni, să nu profanaţi monumente, să nu blocaţi activitatea instituţiilor statului”
 a subliniat Andrian Candu.
Partidele proruse din Republica Moldova şi Platforma proeuropeană “Demnitate şi Adevăr” şi-au unit forţele în organizarea unui nou protest. a patra zi consecutiv, la care au participat cel puţin 16.000 de persoane, potrivit Poliţiei - 40.000, potrivit organizatorilor. Manifestanţii au cerut, ca şi în zilele precedente, demisia guvernului condus de Pavel Filip şi organizarea de alegeri anticipate. Forţele de ordine au fost mobilizate masiv în faţa principalelor instituţii ale statului, pentru a fi evitaie incidente violente precum cele din 20 ianuarie. Manifestanţii au ocupat piaţa Marii Adunări Naţionale, apoi au pornit în marş prin Chişinău, străbătând 16 kilometri şi îndemnând locuitorii să li se alăture. În fruntea manifestanţilor s-au aflat liderii celor trei formaţiuni care au organizat protestul - Igor Dodon, Renato Usatîi şi Andrei Năstase. Un miting proguvernamental a fost anulat în ultimul moment pentru a nu da naştere la incidente.

Liderii manifestanţilor au anunţat înfiinţarea unui Consiliu al Salvării Naţionale care să promoveze organizarea de alegeri anticipate şi „eliberarea instituţiilor capturate ale statului”. S-a cerut demisia ministrului de Interne şi a şefilor Poliţiei, care au „atacat brutal” protestatarii la mitingul din 20 ianuarie de la Parlament. Alte revendicări au fost eliberarea „grupului Petrenco”, arestat în toamna anului 2015 pentru o demonstraţie împotriva lui Vlad Plahotniuc şi înregistrarea de către Ministerul Justiţiei a Partidului Platforma „DA”. Manifestanţii şi-au exprimat şi nemulţumirea faţă de scandalul provocat de dispariţia unui miliard de dolari din trei bănci moldoveneşti, sumă care echivalează cu 15% din Produsul Intern Brut al ţării. Oficiali ai Ministerului de Interne au anunţat că este posibili ca printre demonstranţi să fie infiltraţi agitatori. 
La încheierea marşului, liderii protestatarilor au subliniat ultimatumul dat guvernanţilor pentru 28 ianuarie. În fapt, i-au transmis premierului că are termen până în 28 ianuarie să demisioneze - în caz contrar urmând să fie reluate manifestaţiile stradale. Unul dintre liderii Platformei „DA”, Valentin Dolganiuc, a afirmat că în ziua respectivă, la 17.00, va fi ultima confruntare paşnică. „Să nu dea Domnul să fie negativ. Duminica viitoare vom fi sute de mii şi nu vom pleca de aici” a subliniat. „Trebuie să înţeleagă şi partenerii de dezvoltare. În ţara noastră nu va fi linişte şi stabilitate atâta timp cât Plahotniuc la va fi la putere” a declarat liderul socialiştilor, Igor Dodon. „Trebuie să găsim un compromis cum ieşim din această situaţie. Compromisurile trebuie să fie pe marginea modificării Constituţiei pentru alegerea directă a preşedintelui şi alegeri parlamentare anticipate”
 a mai precizat preşedintele Partidului Socialiştilor din Republica Moldova.
 
Pavel Filip a exclus posibilitatea demisiei. Premierul moldovean, Pavel Filip, a afirmat că politicienii de la Chişinău au o ultimă şansă de a restaura încrederea opiniei publice în clasa politică şi a respins apelurile protestatarilor la demisie. "Ne-am putea regăsi într-o criză economică şi socială profundă. Este posibil ca Republica Moldova să nu poată plăti salariile şi pensiile timp de patru luni". Pavel Filip a avertizat, de asemenea. că nu va tolera protestele violente. "Orice acţiune din partea protestatarilor care va fi considerată o încălcare a legii va fi pedepsită"
, a precizat şeful guvernului de la Chişinău.

Violenţele de la Parlament, anchetate de Procuratura Generală
Procuratura Generală a Republicii Moldova a demarat o anchetă penală în cazul violenţelor comise în timpul protestelor de la Parlament faţă de învestirea Guvernului condus de Pavel Filip. Potrivit unui comunicat al Procuraturii, faptele sunt investigate sub aspectul comiterii infracţiunii de dezordine în masă. În comunicat s-a mai precizat că “grupul de urmărire penală cercetează sub toate aspectele circumstanţele cazului şi lucrează la identificarea persoanelor implicate în comiterea şi provocarea acţiunilor violente”. În cazul stabilirii vinovăţiei persoanelor în organizarea şi participarea la dezordini în masă, legea penală prevede o pedeapsă privativă de libertate de până la opt ani.

Procuratura a atenţionat că “mitingurile, demonstraţiile, manifestările, procesiunile sau orice alte întruniri sunt libere şi se pot organiza şi desfăşura numai în mod paşnic”. Sunt interzise şi atrag răspunderea penală “întrunirile care incită la violenţă publică, la încălcarea ordinii publice sau organizarea tulburărilor în masă, a drepturilor şi a libertăţilor altor persoane ori punerea în pericol a vieţii sau a sănătăţii acestora”. Cetăţenii au fost îndemnaţi “să nu admită provocări, să se abţină de la acţiuni nedemocratice, violenţe şi încălcarea legalităţii”
.
Referendum acceptat pentru alegerea prin vot direct a preşedintelui Republicii Moldova 

Majoritatea parlamentară de la Chişinău a acceptat organizarea unui referendum pentru modificarea Constituţiei, astfel încât preşedintele Republicii Moldova să fie ales prin vot direct, de cetăţeni, a declarat şeful Legislativului de la Chişinău, Andrian Candu.  El şi-a exprimat regretul că liderii protestatarilor nu au dat curs invitaţiei sale la dialog în 29 ianuarie - după ce, în ziua precedentă, la ora 17,00, expirase ultimatumul dat de aceştia autorităţilor moldovene pentru dizolvarea Parlamentului şi declanşarea alegerilor anticipate. „Am vrut să discut cu liderii protestarilor şi să le spun că am avut dezbateri în cadrul majorităţii parlamentare în urma cărora am decis că vom organiza un referendum pentru alegerea în mod direct a preşedintelui ţării” a afirmat Andrian Candu. Referitor la declanşarea alegerilor anticipate, preşedintele Parlamentului de la Chişinău a precizat că legislaţia în vigoare interzice autodizolvarea Legislativului, iar “în prezent nu există bază juridică pentru anticipate”.

Liderul socialiştilor, Igor Dodon, a declarat că organizarea unui referendum constituţional este prima „concesie” din partea guvernanţilor. „Dar, este prea puţin. Trebuie să continuăm protestele paşnice şi presiunile consecvente până la obţinerea dizolvării Parlamentului şi declanşarea alegerilor parlamentare anticipate”
 a subliniat Igor Dodon.
UE şi SUA au îndemnat la calm şi dialog

Într-un comunicat transmis de delegaţia Uniunii Europeane în Republica Moldova se precizează că situaţia de la Chişinău este urmărită cu atenţie. "Încurajăm părţile să înceapă un dialog şi să găsească împreună o cale pentru a face ca Republica Moldova să progreseze. Federica Mogherini este în contact cu delegaţia UE şi urmăreşte cu atenţie situaţia de la Chişinău”. 

Ambasada Statelor Unite la Chişinău a transmis un mesaj, în care îndeamnă la calm. "SUA îndeamnă protestatarii şi poliţia din Chişinău să păstreze calmul şi să fie rezervaţi. Noi chemăm toate părţile să se abţină de la acţiuni care ar încuraja sau provoca violenţă. Noi deasemenea îndemnăm autorităţile sa se întâlnească imediat cu protestatarii şi să abordeze ingrijorarile lor într-un mod deschis şi transparent"
.
Consiliul rus de Securitate a discutat situaţia din Republica Moldova

Situaţia din Republica Moldova, unde mii de persoane au protestat zile în şir faţă de învestirea guvernului Filip, a fost în centrul atenţiei Moscovei. Preşedintele Vladimir Putin a discutat cu membrii Consiliului rus de Securitate despre tensiunile din Moldova. Subiectul a fost considerat de Kremlin la fel de important va şi problemele interne şi situaţia pieţelor financiare mondiale. 

Temele de discuţie din Consiliul rus de Securitate au fost anunţate de purtătorul de cuvânt al Kremlinului, Dmitri Peskov. „Pe lângă temele curente de pe agenda socio-economică din Rusia, membrii Consiliului de Securitate au discutat în detaliu despre înrăutăţirea situaţiei politice din Moldova” a declarat Dmitri Peskov. „Kremlinul monitorizează cu atenţie evenimentele din Moldova şi cere tuturor părţilor să respecte legea şi să nu recurgă la violenţă”
 a precizat purtătorul de cuvânt al administraţiei prezidenţiale ruse. 

Dodon: “SUA se află în spatele crizei de la Chişinău”

Liderul Partidului Socialiştilor, Igor Dodon, a acuzat Statele Unite de organizarea un “scenariu terifiant” care ar urma să aibă ca rezultat unirea Republicii Moldova cu România în 2018. Igor Dodon a susţinut revenirea "acasă, în URSS", prin integrarea Republicii Moldova în Uniunea Economică Eurasiatică.
"De ce să fie investiţi bani într-o ţară mică precum Republica Moldova, de ce s-ar implica cineva în problemele din această ţară, pentru a o salva de la foamete?" s-a întrebat, retoric, Dodon. "Acum, americanii au un alt plan, mai înspăimântător, numit  “Unirea 2018”, unificarea Republicii Moldova cu România pentru a marca un secol de la Marea Unire din 1918". "Autorităţile moldovene au primit un cec în alb din partea Occidentului pentru utilizarea forţei" împotriva protestatarilor din Republica Moldova, a susţinut preşedintele Partidului Socialist. "Nimeni nu vrea vărsare de sânge, dar ceasul ticăie"
.

CHINA ÎN EXPANSIUNE POLITICĂ INTERNAŢIONALĂ
“Cei care îi reproşau Chinei o politică externă prea prudentă vor trebui să-şi reconsidere criticile în urma turneului diplomatic al preşedintelui Xi Jinping în Arabia Saudită şi în Iran - două puteri din Orientul Mijlociu între care există tensiuni îngrijorătoare”. Turneul diplomatic desfăşurat în perioada 20-23 ianuarie este expresia politicii externe active a liderului chinez în Orientul Mijlociu. Prezenţa chineză la nivel înalt în Orientul Mijlociu s-a înregistrat într-o perioadă în care, după cum aprecia Richard N. Haass, “este imposibil de distins între războaiele civile şi conflictele prin interpuşi”
. 
Turneul diplomatic al lui Xi Jinping în Orientul Mijlociu are loc după cel al ministrului adjunct chinez de Externe, Zhang Ming, care a fost primit la Riad, apoi la Teheran. La Riad, Zhang Ming şi-a exprimat „speranţa că Arabia Saudită şi Iranul vor da dovadă de calm şi reţinere“ şi vor depune „eforturi“ pentru dezescaladarea tensiunilor dintre ele, potrivit unui comunicat al Ministerului chinez de Externe. Emisarul Beijingului a repetat acest mesaj la Teheran, declarându-se în favoarea „menţinerii păcii şi stabilităţii“
 în Orientul Mijlociu, potrivit unui alt comunicat. 
Înlăturarea regimului sunit al lui Saddam Hussein, în Irak, cu peste un deceniu în urmă, a deschis calea accederii şiiţilor la putere, ceea ce a înclinat echilibrul regional al puterii în favoarea Iranului. Ca urmare, Arabia Saudită sunită “are sentimentul că este asediată de o coaliţie şiită”. Acest lucru explică de ce Iranul şi Arabia Saudită se implică puternic în războiul civil sirian. Cele două ţări conştientizează faptul că soarta regimului alawit al lui Bachar al-Assad va influenţa marcant ordinea regională. Din perspectiva Arabiei Saudite, limitarea influenţei Iranului este importantă mai ales în contextul ridicării sancţiunilor economice internaţionale impuse Teheranului, care au fost o piedică în calea ambiţiilor sale vizând leadership-ul regional. Desigur, nici Arabia Saudită nici Iranul - nici Turcia, care a intrat în competiţia pentru influenţă regională - nu vor o confruntare directă. China, a doua mare economie a lumii,  se bazează pe petrolul din regiune, dar a preferat, până acum, să lase problemele diplomatice pe seama altor state membre ale Consiliului de Securitate al ONU - Statele Unite, Marea Britanie, Franţa şi Rusia. Mişcările recente arată că Beijingul încearcă să se implice mai mult, în mod special în problema siriană. Odată cu adoptarea noii legi împotriva terorismului care permite armatei chineze să intre în scena operaţiunilor de contra-terorism în străinătate - însă, doar cu acceptul ţărilor în cauză - China poate deveni activ implicată în coaliţii împotriva Statului Islamic şi în misiuni de menţinere a păcii.
După declanşarea tensiunilor între Arabia Saudită şi Iran, Xi Jinping şi-a reorganizat itinerariul turneului diplomatic în Orientul Mijlociu şi a înlocuit escala din Emiratele Arabe Unite cu o oprire la Teheran. Astfel, a devenit primul lider străin care a vizitat Iranul după ridicarea sancţiunilor internaţionale. Din altă perspectivă, “Xi Jinping este al doilea preşedinte al unei ţări cu statut de membru permanent al Consiliului de Securitate, după Vladimir Putin, care vizitează Iranul”
.

În ultima perioadă s-au înregistrat schimbări în politica Beijingului faţă de Orientul Mijlociu. Chiar înaintea execuţiei liderului şiit, şeicul Al-Nimr, în Arabia Saudită, preşedintele Xi Jinping a căutat căi de implicare a Chinei în criza siriană, invitând ministrul sirian de Externe, Walid al-Mouallem, şi şeful grupului de opoziţie, Coaliţia naţională siriană (SNC), la reuniuni la înalt nivel la Beijing, în efortul de a promova o reglementare paşnică a conflictului. Într-un document publicat de Beijing în 13 ianuarie cu titlul Cartea politică arabă, China a reafirmat decizia de a dezvolta relaţii cu ţările arabe, bazate pe cinci principii: “respectarea reciprocă a suveranităţii şi integrităţii teritoriale, neagresiunea reciprocă, neamestecul în afacerile interne, egalitate şi avantaje reciproce şi coexistenţă paşnică. China susţine procesul de pace în Orientul Mijlociu, crearea unui stat palestinian independent şi suveran în cadrul frontierelor din 1967 cu capitala la Ierusalimul de est şi, de asemenea, eforturile depuse de Liga Arabă şi de statele membre ale organizaţiei în acest sens. China este adepta reglementării politice a crizelor regionale şi sprijină crearea unei zone fără arme nucleare şi fără alte arme de distrugere în masă în Orientul Mijlociu. Susţine eforturile active ale ţărilor arabe vizând consolidarea unităţii, contracararea propagării ideilor extremiste şi combaterea terorismului”
.
Noul Drum al Mătăsii, “cel mai amplu program al diplomaţiei  economice după Planul Marshall”
Cele două semne componente ale ideogramei chineze care semnifică “criză” înseamnă, fiecare în parte, ideea de “pericol” şi de “oportunitate” - ceea ce caracterizează actuala viziune a Chinei asupra Orientului Mijlociu. Majoritatea actorilor implicaţi percep, cu precădere, pericolul legat de competiţia geopolitică din regiune, care eclipsează importanţa oportunităţilor economice. Viziunea Chinei este total diferită. Xi Jinping a transmis un mesaj clar în acest sens. “În loc să căutăm un intermediar în Orientul Mijlociu, susţinem negocierile de pace. În loc să aspirăm la o sferă de influenţă, invităm toate părţile să se alăture ţărilor prietene, în cadrul iniţiativei Centura economică a Drumului Mătăsii”
. 

În absenţa relaţiilor diplomatice între Iran şi Arabia Saudită, comunicarea deschisă de China cu Riadul şi Teheranul ar putea deveni un atu esenţial. Noul Drum al Mătăsii poate fi folosit de China ca un mecanism de reducere a tensiunii, pentru promovarea proiectelor care implică interese economice comune între suniţi şi şiiţi, precum gazoductul Iran-Pakistan, portul Gwadar pe coasta mării Oman şi o cale feroviară de mare viteză în cadrul Drumului Mătăsii, pentru a lega Xinjiang şi Teheran prin ţări musulmane şiite din Asia centrală - Kazahstan, Uzbekistan şi Turkmenistan. De asemenea, China poate susţine aderarea Iranului la Organizaţia pentru Cooperare de la Shanghai, unde alţi membri sunt,  în cea mai mare parte, suniţi. Demersul este posibil după ridicarea sancţiunilor contra Teheranului.

Ambiţiosul proiect Centura economică a Drumului Mătăsii, în care Beijingul a investit deja sute de miliarde de dolari, urmează să lege Asia şi Europa de Africa printr-un traseu comercial întins atât pe uscat cât şi pe mare. În plan terestru, noul Drum al Mătăsii ar urma să străbată Asia Centrală, Orientul Mijlociu, înaintând prin flacul sud-estic al Europei până spre Moscova pentru a se extinde, apoi, spre doua porturi europene importante: Rotterdam şi Veneţia. În aceste două puncte, traseul comercial terestru conceput de Xi Jinping ar urma sa facă joncţiunea cu traseul maritim care porneşte din portul Zhangjiang, atinge Kuala Lumpur şi Jakarta, înaintând spre Kolkata, Colombo, Nairobi, Atena, Veneţia şi Rotterdam. 

Dacă angajamentele luate de preşedintele chinez pentru dezvoltarea acestui proiect, într-o perspectivă globală, vor fi îndeplinite, “noul Drum al Mătăsii va fi cel mai amplu program al diplomaţiei economice după Planul Marshall”
. Regiunea Orientului Mjlociu este crucială pentru această strategie axată pe conectivitate. Efortul de a lega partea continentală a Chinei şi cursurile de apă cu inima Europei într-o reţea comercială şi de coridoare de transport este crucial pentru demersurile Chinei de a stimula creşterea economică a Asiei şi de a crea noi pieţe pentru bunurile şi serviciile chineze. 

Ambiţia Chinei de a reînvia vechiul Drum al Mătăsii - cu respectarea itinerariului terestru prin Orientul Mijlociu - a dus la stabilirea unor parteneriate strategice cu opt ţări arabe în ultimii ani şi la încheierea de acorduri cu şase state arabe. De asemenea, Iranul, Turcia şi şapte ţări arabe se numără printre membrii fondatori ai Băncii Asiatice de Investiţii în Infrastructură, cu sediul la Beijing, instituţie esenţială pentru finanţarea proiectelor specifice.
Pentru marcarea turneului diplomatic al preşedintelui chinez, ziarul Renminribao a publicat un articol în care se subliniază că prima deplasare externă a preşedintelui Xi Jinping din 2016 “va aduce în Orientul Mijlociu o puternică energie pozitivă necesară dezvoltării paşnice din această zonă”.  În articol se menţionează că, “de-a lungul istoriei, Drumul Mătăsii a legat China de ţările din Orientul Mijlociu”. În prezent, atât China cât şi ţările din Orientul Mijlociu “s-au angajat să promoveze în comun dezvoltarea cooperărilor economice, comerciale şi culturale sub genericul: "O centură, un drum"”. Totodată, “nivelul încrederii reciproce politice şi al cooperării strategice între cele două părţi este în creştere”
. 
Credite şi investiţii chineze de 55 miliarde dolari

Xi Jinping a anunţat că Beijingul va acorda 55 miliarde de dolari pentru Orientul Mijlociu - dintre care 15 miliarde de dolari pentru industrializare, 10 miliarde de dolari pentru împrumuturi comerciale destinate impulsionării capacităţilor de producţie şi 10 miliarde de dolari cu titlu de împrumuturi concesionale. Celelalte 20 miliarde de dolari vor intra într-un fond comun de plasament al Emiratelor Arabe Unite şi Qatar, destinat investiţiilor în energii tradiţionale, dezvoltării infrastructurii şi industriilor manufacturiere din zonă.
Demersurile sunt circumscrise modelului de cooperare “1+2+3” propus de Xi Jinping în iunie  2014 la Beijing cu ocazia conferinţei ministeriale a Forumului de cooperare dintre China şi statele arabe. Potrivit acestei abordări, cooperarea energetică trebuie să ocupe un loc central, având drept coordonate esenţiale construirea de infrastructură, schimburile comerciale şi investiţiile. Energia nucleară, sateliţii şi noile surse energetice sunt trei domenii de înaltă tehnologie care se pretează la cooperare adâncită. În acest sens, se vizează fructificarea resurselor energetic ale Orientului Mijlociu, paralel cu sprijinirea industrializării şi diversificării economiei regiunii. 

Amploarea planurilor prezentate indică decizia Beijingului de a-şi creşte implicarea în zonă. Succesul Chinei în Orientul Mijlociu va presupune ca progresele să fie realizate în contextul scăderii tensiunilor în regiune, depăşirii poziţiilor inflexibile şi stabilizării statelor vulnerabile - obiective pentru atingerea cărora este necesară o înţeleaptă diplomaţie din partea multor actori. 

Turneu diplomatic
Xi Jinping şi-a început turneul diplomatic în Orientul Mijlociu în 20 ianuarie,  .în Arabia Saudită. Apoi, s-a deplasat în Egipt, încheindu-şi vizita în regiune în 23 ianuarie, în Iran. Turneul oficial a început cu Arabia Saudită pentru ca preşedintele chinez să-şi poată exprima poziţia asupra războiului din Yemen - unul dintre principalele puncte divergente între Riad şi Teheran. “Cu Arabia Saudită continuă şi se extind proiectele din domeniul energiei şi al infrastructurii”, China “venind în întâmpinarea programului saudit de diversificare a economiei”
, consecinţă a prăbuşirii preţului la petrol.
China nu aşteaptă punerea în operă a iniţiativei O centură, un drum pentru a dezvolta schimburile comerciale cu statele din Orientul Mijlociu. În cursul vizitei întreprinse în Arabia Saudită, Xi Jinping şi-a manifestat speranţa că, în cursul anului 2016, vor fi finalizate negocierile privind liberul schimb între Consiliul de Cooperare al Golfului şi China. 

Adresându-se pentru prima dată Ligii Arabe în cartierul general al organizaţiei din Egipt, liderul chinez a declarat că problema palestiniană nu trebuie marginalizată. “China susţine cu fermitate atât procesul de pace în Orientul Mijlociu cât şi crearea unui stat palestinian suveran în cadrul frontierelor din 1967, cu capitala la Ierusalimul de est”. Potrivit preşedintelui Chinei, problema palestiniană nu trebuie “sortită uitării”
, întrucât este un subiect de importanţă crucială pentru pacea în Orientul Mijlociu. Astfel, comunitatea internaţională trebuie să depună eforturi pentru reluarea negocierilor între Tel Aviv şi Palestina, întrerupte în aprilie 2014. Pentru susţinerea poporului palestinian,  Beijingul urmează să acorde 50 milioane yuani - echivalentul a 7 milioane de euro - în vederea finanţării unui proiect privitor la construirea centralelor solare. Xi Jinping a anunţat, în discursul său, că Beijingul va oferi credite speciale pentru proiecte industriale în Orientul Mijlociu, credite comerciale pentru sporirea cooperării în sectorul energetic şi credite preferenţiale. De asemenea, China a donat aproape două miliarde de dolari băncilor egiptene. 

În Egipt, preşedintele Xi Jinping a discutat proiectul Drumul Mătăsii, în care, pe partea maritimă, Cairo are un rol important. Liderul chinez a mai afirmat la Cairo că în zona economică a Canalului Suez activează 32 de companii chineze care au investit aproximativ 400 milioane de dolari, urmând ca numărul firmelor să crească la aproximativ 100, iar investiţiile să se cifreze în jurul a 2,5 miliarde dolari. China şi Egiptul intenţionează să dezvolte împreună 15 proiecte de energie, infrastructură şi transporturi care ar putea însuma 15 miliarde dolari. 


Iranul şi China au decis să stabilească relaţii strategice pe termen lung, a anunţat preşedintele iranian Hassan Rohani în contextul vizitei oficiale la Teheran a omologului său chinez, Xi Jinping. În ultimii ani, China a menţinut legături strânse cu Iranul în domeniile economic şi comercial. Schimburile comerciale dintre cele două state au atins 52 miliarde de dolari în 2014. De asemenea, 36% din comerţul exterior al Iranului este realizat cu China. Beijingul este principalul importator al petrolului iranian. Ridicarea sancţiunilor impuse Teheranului va permite dezvoltarea acestor relaţii. Preşedintele chinez a fost însoţit în această vizită de trei vicepremieri şi şase miniştri, dar şi de o importantă delegaţie economică. "Şaisprezece acorduri, inclusiv un pact de cooperare strategic” au fost “semnate în cursul vizitei preşedintelui Chinei"
 a declarat Ebrahim Rahimpour, adjunct al ministrului iranian de Externe. 
Iranul planifică împreună cu China construirea a două centrale nucleare. În cadrul întâlnirii dintre Xi Jinping şi Hassan Rohani au fost puse la punct toate detaliile, a afirmat şeful agenţiei atomice iraniene, Ali-Akbar Salehi. China şi Iranul au hotărât, de asemenea, să modernizeze împreună reactoarele de la Arak.
Ca parte a proiectului noul Drum al Mătăsii, Beijingul a propus realizarea unei căi ferate de 3200 de kilometri între China şi Iran. Aceasta va spori exporturile, fiind şi o oportunitate pentru companiile chinezeşti de a executa lucrări în Iran. 
“Am discutat (…) relaţiile strategice dintre cele două ţări şi redactarea documentului extins de cooperare pe 25 de ani” a declarat Hassan Rohani, în cadrul unei conferinţe de presă comune cu Xi Jinping. 'Vizita preşedintelui chinez este istorică şi o nouă pagină se deschide în relaţiile dintre cele două ţări' a adăugat preşedintele iranian. “Noi avem o largă înţelegere în toate domeniile, în relaţiile bilaterale, în problemele regionale şi internaţionale şi am decis construirea relaţiilor pe baza unui parteneriat (...) strategic” a subliniat preşedintele chinez. “Iranul este un partener important al Chinei în Orientul Mijlociu şi cele două ţări au decis să-şi întărească nivelul relaţiei lor” a adăugat Xi Jinping.  
La Teheran, preşedintele Chinei a avut şi o întrevedere cu ayatollahul Ali Khamenei pe tema îmbunătăţirii relaţiilor bilaterale şi intensificării schimburilor economice. "China încearcă să îmbunătăţească relaţiile bilaterale cu Iranul, în scopul iniţierii unei noi etape de relaţii complete, pe termen lung şi sustenabile cu Republica Islamică"
 a declarat Xi Jinping. 

Le Figaro: “Se va implica militar China în Orientul Mijlociu?”

China s-a manifestat cu rezervă, până acum, în privinţa luptei împotriva Statului Islamic atât pentru a evita tensiunile cu Arabia Saudită şi Quatarul, doi dintre principalii săi furnizori de petrol, cât şi pentru a nu furniza argumente predicatorilor salafişti care încearcă să-şi apropie populaţia uigură din Xinjiang. Pe de altă parte, China a păstrat relaţii diplomatice cu Damascul la nivel de ambasadă. Este posibil să apară o schimbare în această politică tradiţională a Chinei în faţa ameninţării reprezentate de Statul Islamic, a implicării directe sau indirect a statelor din Orientul Mijlociu, cu precădere a Turciei şi a posibilelor consecinţe privind securitatea în Xinjiang.

Beijingul acordă o atenţie deosebită riscului “contaminării” uigurilor din Xinjiang de salafismul jihadist. În China există peste 20 de milioane de musulmani, peste 30000 de imami şi aproximativ 24000 de moschei, cu precădere în regiunile musulmane. Sub influenţa Al Qaida, separatiştii musulmani din provincia autonomă Xinjiang au contestat autoritatea centrală a Beijingului. Conflictul a fost mult mai puţin mediatizat decât lupta tibetanilor împotriva guvernului chinez. 

Uigurii sunt etnia cea mai numeroasă în Xinjiang, reprezentând 46% din populaţia de 13 milioane de locuitori. De asemenea, există o diaspora uigură foarte activă, parte a Congresului Mondial al Uigurilor cu sediul la München. Organizaţia este condusă de Rebiya Kadeer, militantă pentru drepturile omului care trăieşte în Statele Unite, unde există asociaţia Uyghur Human Rights Project. Beijingul consideră aceste structuri ca fiind organizaţii teroriste, denunţând existenţa unor legături între ele şi Mişcarea islamică din Turkestanul oriental, catalogată drept organizaţie teroristă, care încearcă să pună bazele unui Stat Islamic uigur în Xinjiang.

În London Review of Books sunt menţionate semnalele de alarmă lansate de ambasadorul Siriei în China, Imad Moustapha. “Erdogan a adus uiguri către Siria folosind mijloace speciale de transport, în timp ce guvernul turc se agita în favoarea luptei lor în China. Teroriştii musulmani uiguri (…) fac rost de paşapoarte turceşti, apoi ajung în Turcia de unde trec în Siria”. Ambasadorul a adăugat că există un “drum secret” folosit de uiguri pentru a ajunge din China via  Kazahstan pentru un eventual tranzit prin Turcia. “Faptul că au fost ajutaţi de serviciile secrete turce pentru a ajunge din China în Siria, trecând prin Turcia, a fost sursa unor tensiuni enorme între serviciile secrete chineze şi turce. China este preocupată de susţinerea acordată de Turcia faţă de combatanţii uiguri în Siria, care ar putea acţiona în Xinjiang”
. 
Publicaţia Jane’s Defence a estimat în octombrie 2015 că aproximativ 5000 de viitori combatanţi uiguri sosiseră în Turcia începând cu anul 2013, din care 2000 trecuseră în Siria. Imad Moustapha a declarat că “dispune de informaţii potrivit cărora în Siria se găsesc cel puţin 860 de combatanţi uiguri”
.
VARIA

FORUMUL ECONOMIC MONDIAL DE LA DAVOS: 

“A PATRA REVOLUŢIE INDUSTRIALĂ”
Forumul Economic Mondial de la Davos, care reuneşte cei mai bogaţi, cei mai puternici dar şi cei mai influenţi oameni ai lumii s-a desfăşurat în perioada 20-23 ianuarie sub  genericul A patra revoluţie industrială. Prima revoluţie industrială a fost cea a mecanizării producţiei - folosirea forţei apei şi a aburului, a doua - introduce producţia de masă şi apariţia mass-media, folosirea curentului electric, a treia - cea digitală, apariţia computerelor, Internetului, tehnologia informaţiilor. A patra revoluţie industrială se referă la introducerea tehnologiei în lumea fizică, biologică şi digitală. Este vorba de nanotehnologie, robotică, tipărirea 3D, biotehnologie. A fost remarcată opinia exprimată de Amira Yahiaoui - fondator şi preşedintele Al Bawsala - potrivit căreia “A patra revoluţie industrială ar trebui să fie cea a valorilor”.
Forumul a reunit o parte importantă a elitelor mondiale economice, politice, financiare, şi din alte domenii - inclusiv mass-media. Au fost prezenţi peste 40 de şefi de stat şi de guvern şi 2.500 de oameni de afaceri şi lideri de opinie. Printre liderii politici participanţi s-au numărat vicepreşedintele american, John Biden, premierul canadian, Justin Trudeau, premierul britanic, David Cameron, premierul francez, Manuel Valls, premierul elen, Alexis Tsipras, premierul israelian, Benjamin Netanyahu. De asemenea, a fost prezent preşedintele Germaniei, Joachim Gauck. Printre personalităţile invitate anul acesta la Forumul Economic de la Davos s-a numărat şi actorul Leonardo di Caprio. 

„Ne-am adunat aici oameni din toate domeniile: lideri politici, lideri economici, membrii şi partenerii noştri, dar le spun bun venit şi reprezentanţilor societăţii civile”
 a afirmat Klaus Schwab, fondator şi preşedinte al Forumului. Înainte de începerea reuniunii, organizatorii au retras invitaţia pentru Coreea de Nord ca urmare a anunţului autorităţilor coreene privitor la testarea unei bombe cu hidrogen la începutul lunii ianuarie. Anterior, se depuseseră eforturi consistente pentru a obţine participarea Phenianului la a 45-a ediţie a Forumului.
Anterior demarării lucrărilor Forumului, a fost dat publicităţii The Global Risks Report 2016, ediţia a 11-a, un document de 103 pagini la a cărei realizare au contribuit instituţii şi personalităţi de mare prestigiu internaţional. Raportul, considerat de Klaus Schwab lucrarea fanion a reuniunii, analizează riscurile în cadrul a cinci categorii: economic, de mediu, geopolitic, social, tehnologic. Cele mai importante zece riscuri posibile sunt considerate a fi, în ordinea din raport: migraţia involuntară pe scară largă; evoluţii climatice extreme; eşec în gestionarea schimbărilor climatice şi adaptarea la acestea; conflictele interstatale; catastrofele naturale; eşecul guvernelor naţionale; şomajul; furturile şi fraudarea datelor; criza apei; comerţul ilicit. 
În acest an, dezbaterile din cadrul Forumului Economic Mondial s-au concentrat în jurul a patru mari probleme: automatizarea, China, pieţele emergente şi Brexit.  Inovaţiile de ordin tehnologic modifică structura economiilor. În linii mari, automatizarea sporeşte productivitatea echipamentelor, astfel încât sunt necesare mai puţine investiţii pentru a produce aceleaşi randamente sau randamente mai mari, pe termen lung. Pe de altă parte, însă, tendinţa ar putea contribui la o încetinire pe termen lung a creşterii economiilor bogate. Una din consecinţele acestei revoluţii se consideră a fi dispariţia a aproximativ 5 milioane de locuri de muncă. Dezvoltării tehnologice i-au fost dedicate 25 de sesiuni din totalul de 250 ale Forumului. 
După ce a crescut puternic cu o rată de 10% în primul deceniu al acestui secol, economia Chinei a încetinit “şi pare să tragă şi alte pieţe emergente în jos”. Deşi proiecţia de creştere de 7% avansată de Banca Mondială pentru economia chineză în 2016 este respectabilă, contrastul cu anii mult mai buni ai Chinei poate afecta forţa de muncă, oamenii de afaceri şi investitorii locali, care contaseră pe o creştere mai accentuată.

Pieţele emergente au fost încetinite de o serie de evenimente în 2015, iar tendinţa se va menţine şi în acest an, anticipează analiştii. Scăderea puternică a cererii de materii prime din partea Chinei a diminuat preţurile materiilor prime la un minimum al ultimilor 10 ani. În plus, Banca centrală americană a majorat ratele dobânzii la finalul anului 2015, ceea ce a făcut ca valoarea dolarului să crească. Pieţele financiare internaţionale anticipaseră această mişcare. Pe cale de consecinţă, în ultimul an banii au ieşit puternic de pe pieţele emergente fiind reorientaţi către investiţii în dolari. “Un dolar mai puternic înseamnă probleme pentru ţările aflate în curs de dezvoltare cu niveluri ridicate de datorii în dolari dublate de o scădere a veniturilor fiscale din exporturile de materii prime”.
Marea Britanie este aşteptată să organizeze un referendum în acest an în urma căruia se va decide dacă ţara va rămâne sau nu în Uniunea Europeană. Motivaţia de ordin politic a referendumului “se concentrează pe temerile privitoare la imigraţie şi controlul exercitat de şefii UE de la Bruxelles”. Majoritatea economiştilor consideră că “Brexit va afecta perspectivele pe termen mediu ale Marii Britanii”
. 
“Schimbări terifiante pe piaţa muncii”

Inteligenţa artificială este pe cale să declanşeze “schimbări terifiante pe piaţa muncii”, milioane de medici, avocaţi şi alţi specialişti fiind în pericol să rămână fără locuri de muncă, au avertizat experţii participanţi la Forumul Economic Mondial de la Davos. Andrew Moore, decan al Facultăţii de informatică de la Carnegie Mellon University, a precizat că maşinile efectuează deja multe dintre "sarcinile plictisitoare ale funcţionarilor", computerele fiind capabile să ajute avocaţii să pregătească milioane de documente pentru procese. "Unul după altul, veţi vedea că activităţi despre care credeam că necesită inteligenţa personală pot fi automatizate" a afirmat Andrew Moore. Potrivit opiniei sale, multe dintre profesiile despre care oamenii cred că necesită inteligenţă, precum cele de avocat şi medic, pot fi automatizate în mare măsură, iar carierele de acest tip s-ar putea restrânge. 

Cercetările recente efectuate de University of Oxford arată că terapeuţii, angajaţii din sectorul sănătăţii şi cel social sunt cel mai puţin expuşi la riscul automatizării, în timp ce angajaţii în activităţi de telemarketing şi agenţii de asigurări sunt în cel mai mare pericol. "Există unele domenii în care ne vom folosi mai mult de roboţi pentru a ajuta oamenii, care vor rămâne titularii unor roluri precum învăţarea copiilor mici sau îngrijirea acestora, activităţi pentru care este nevoie de grijă şi interacţiune umană" a subliniat Andrew Moore. În opinia sa vor avea loc “schimbări extraordinare”, dar lucrurile pe care le vor realiza oamenii cu ajutorul robotizării vor deveni mai interesante.

Zhang Ya-Qin, preşedintele Baidu, cea mai mare companie chineză care oferă servicii de căutare pe Internet, a apreciat că robotizarea îi poate face pe oameni mai leneşi şi mai dependenţi de tehnologie. "Pe măsură ce computerele devin mai inteligente şi oamenii vor fi mai dependenţi de acestea, ei vor deveni mai puţin inteligenţi şi mai leneşi, pentru că nu vor mai gândi atât de mult cum o fac în mod normal. Acesta este un motiv de îngrijorare"
Christopher Pissarides, laureat al premiului Nobel pentru Economie, şi Erik Brynjolfsson, profesor la MIT, au avertizat că autorităţile vor fi nevoite să reinventeze complet sistemele educaţionale, pentru a se adapta schimbărilor care vor fi aduse de creşterea automatizării. Ei au subliniat că încurajarea antreprenoriatului este esenţială. "Este dificil să înveţi maşinile să fie cu adevărat creative. Este practic imposibil ca un robot să vină cu o idee nouă de afaceri".

Stuart Russell, profesor de informatică la University of California, Berkeley, s-a arătat optimist în sensul că maşinile pot îmbunătăţi standardul de viaţă al oamenilor. "Dacă inteligenţa artificială poate amplifica inteligenţa noastră, atunci am putea vorbi despre o epocă de aur a umanităţii, cu posibilitatea eliminării bolilor şi a sărăciei, facilitată de tehnologie". Pe de altă parte, Stuart Russell a afirmat că, în opinia sa, automobilele autonome “sunt la ani distanţă de a deveni o prezenţă obişnuită în trafic”, computerele nefiind încă “suficient de inteligente pentru a controla toate situaţiile posibile”
. În pofida avertismentelor, participanţii la discuţii au fost de acord că perspectiva generală a pieţei muncii rămâne pozitivă, rolurile urmând să evolueze către sectoare mai creative. 

Stiglitz: “Turbulenţele de pe pieţele financiare, un semn că e ceva în neregulă”
Ziua de 20 ianuarie 2016 a fost marcată de pierderi însemnate pe bursele asiatice. Trendul s-a mentinut şi în Europa, unde principalii indici au atins minimul ultimelor 15 luni. La Bursa londoneză s-au pierdut 52  miliarde de dolari într-o zi. Turbulenţele de pe pieţele financiare internaţionale au fost un subiect intens dezbătut de liderii politici, oamenii de afaceri şi specialiştii în economie reuniţi la Forumul Economic Mondial de la Davos. Opinia generală a fost că acestea nu semnalează o criză financiară. Fondul Monetar Internaţional a redus estimarea referitoare la creşterea economiei mondiale pentru a treia oară în mai puţin de un an, la 3,4%, în condiţiile în care economia chineză a înregistrat în 2015 cel mai slab ritm de creştere din ultimul sfert de secol.

Comisarul european pentru Economie, Pierre Moscovici, a afirmat că investitorii sunt speriaţi de încetinirea rapidă a economiei chineze şi de scăderea dramatică a preţurilor petrolului, dar că nu crede că va avea loc o revenire a crizei financiare internaţionale. "Nu cred că se va întoarce criza financiară. dar sunt riscuri de scădere care trebuie rezolvate"
. Potrivit analistului chinez Fang Xinghai, "Lumea trebuie să se obişnuiască cu volatilitatea provocată de piaţa chineză. China este în mijlocul unei tranziţii de la o economie bazată pe investiţii şi export la una bazată pe consum intern. În final, această tranziţie va face bine lumii, însă tranziţia este dificilă"
. Încetinirea ritmului de creştere al Chinei presupune, automat, o cerere mai mică şi preţuri în scădere la petrol, aluminiu şi cupru. Primele efecte se resimt în ţările exportatoare, precum Brazilia şi Rusia. Aceeaşi situaţie se înregistrează în Australia, unde o treime din exporturi sunt destinate Chinei. În Europa, Germania este cea mai vulnerabilă în acest sens din cauza numărului mare de utilaje şi motoare exportate în China.
Unii participanţi la forumul de la Davos s-au arătat foarte puţin încrezători în perspectiva anului 2016. "Turbulenţele din piaţă pot fi un semn că este ceva în neregulă şi, chiar dacă este iraţional, poate avea consecinţe reale. Ce se întâmplă acum este un mesaj că optimismul exagerat care s-a răspândit este greşit" a tras un semnal de alarmă Joseph Stiglitz, laureat al premiului Nobel pentru Economie. În timp ce Pierre Moscovici a afirmat că este încrezător în faptul că Băncile centrale au instrumente să revigoreze economia mondială după anii de dobânzi scăzute şi suplimentare a lichidităţilor, Joseph Stiglitz nu împărtăşeşte aceeaşi convingere. "Rezerva Federală nu înţelege. Fed creşte dobânzile, Brazilia creşte dobânzile, într-o lume în care lucrurile nu merg bine. Băncile centrale sunt deseori mai rupte de realitate decât pieţele"
 a subliniat Joseph Stiglitz, cu menţiunea că nu vede vreo şansă a unei intervenţii la nivelul G7 sau G20.
Unii analişti au scenarii pesimiste. Va urma o criză mai gravă decât cea din 2007-2008, a avertizat William White de la Organizatia pentru Cooperare Economica si Dezvoltare.  "Ne-am epuizat instrumentele macroeconomice pentru a lupta cu crizele. În ultimii opt ani datoriile s-au acumulat, iar în anumite parţi ale lumii au ajuns la niveluri îngrijorătoare, care ar putea angrena daune mari"
. Roger Carr, preşedintele grupului BAE Systems din industria britanică de apărare, a transmis un mesaj legat de atmosfera generală, deloc optimistă. "Anul trecut, la Davos era o atmosferă foarte diferită, destul de bună. Problema era ce avem şi ce nu avem, nu dacă vom avea cu toţii mai puţin" a afimat Roger Carr, adăugând că atmosfera este “foarte pesimistă” în prezent.

Pe de altă parte, fostul director general al Barclays, Bob Diamond, a afirmat că încetinirea economiei chineze este “o corecţie sănătoasă” care, “deşi serioasă, este necesară”. Bob Diamond a apreciat că situaţia actuală nu este comparabilă cu cea din trimestrul patru al anului 2008 şi primul trimestru din 2009, pe care a descris-o ca fiind "cea mai gravă corecţie economică pe care a văzut-o vreodată". Şi-a argumentat opinia afirmând că “economia SUA creşte, iar cea a Europei Occidentale merge bine”. Profesorul Ding Yuan, vice-preşedinte şi decan al China Europe International Business School din Shanghai, a apreciat că “ar fi greşit să se considere că mica devalorizare a yuanului şi scăderea indicelui Shanghai 300 sunt indicatori ai sănătăţii economiei chineze”
. 
Ferm avertisment ecologic legat de oceane
Materialele plastice se utilizează atât de mult în prezent încât, în anul 2050, în oceane va fi mai mult plastic decât peşte, a avertizat Forumul Economic Mondial de la Davos. "Actualul sistem de producere, utilizare şi aruncare a materialelor plastice are importante efecte negative. În fiecare an se pierd ambalaje din plastic cu valori între 80-120 de miliarde dolari. Dincolo de aspectul financiar, dacă nu se schimbă nimic, oceanele vor avea o cantitate mai mare de plastic decât de peşte în 2050" se precizează într-un comunicat. În acest sens, Forumul de la Davos a prezentat un studiu realizat cu fundaţia navigatoarei Ellen MacArthur, cu concursul cabinetului McKinsey. 

Forumul consideră că este necesară "topirea integrală a ambalajelor şi a plasticului în general” şi continuarea cercetărilor pentru identificare unor variante alternative la petrol ca material de bază pentru producerea acestora. “Dacă nu se va schimba nimic, acest sector va consuma 20% din producţia de petrol în 2050” a avertizat Forumul, lansând un apel pentru realizarea unor “adevărate sisteme de reciclare şi de reutilizare”
. 

Leonardo DiCaprio, distins la Davos pentru protejarea mediului 

Actorul Leonardo DiCaprio a fost recompensat cu o distincţie a Premiilor Anuale de Cristal în cadrul Forumului Economic de la Davos, ''pentru capacitatea sa de a aborda criza climatică''. Actorul, a cărui fundație sprijină proiectele de protejare a mediului înconjurător, a criticat ceea ce a numit ''lăcomia corporatistă'' a industriei energetice. 

''Pur şi simplu nu ne putem permite ca lăcomia corporatistă a industriilor de cărbune, petrol și gaz să determine viitorul omenirii. Acele entităţi care au un interes financiar în menţinerea acestui sistem distructiv au negat şi chiar au acoperit dovada schimbărilor climatice''
 a afirmat actorul. Leonardo DiCaprio le-a amintit liderilor mondiali angajamentele pe care le-au asumat la Paris în decembrie 2015. Fundaţia Leonardo DiCaprio, înfiinţată în 1998, a alocat în anul 2015 peste 15 milioane de dolari pentru proiecte de protejare a speciilor şi ecosistemelor de pe glob.  
Mesajul Papei Francisc: “Nu-i uitaţi pe cei săraci!” 


Suveranul Pontif a adresat un mesaj participanţilor la Forumul Economic Mondial de la Davos, în care a insistat asupra preocupărilor care ar trebui să existe, în rândul potentaţilor lumii, pentru binele tuturor oamenilor. Responsabilii politici, financiari, culturali au datoria de a nu se lăsa “anesteziaţi” de ceea ce a numit “cultura bunăstării” şi de a nu-i uita pe cei săraci 

“Apariţia aşa-numitei "a patra revoluţii industriale" a fost însoţită de o crescândă percepţie a inevitabilităţii unei reduceri drastice a numărului locurilor de muncă. Cele mai recente studii, făcute de Organizaţia Internaţională pentru Muncă, arată că actualmente şomajul se referă la sute de milioane de persoane”. Menţionând că posibilităţile ocupării unui loc de muncă decent au scăzut, Papa Francisc şi-a manifestat îngrijorarea faţă de creşterea inegalităţii şi sărăciei. În viziunea Suveranului Pontif, dezvoltarea tehnologiilor avansate trebuie să fie însoţită de capacitatea de a susţine şi consolida drepturile sociale şi de a ocroti mediul. 

“Fac apel încă o dată la voi toţi: "Nu-i uitaţi pe cei săraci!". Aceasta este provocarea primară pe care, drept conducători în lumea afacerilor, o aveţi în faţa voastră” a îndemnat Papa Francisc, cu precizarea că “niciodată nu trebuie să permitem ca să ne anestezieze cultura bunăstării”, iar inovaţiile tehnologice nu trebuie să conducă la “distrugerea persoanei umane” sau la “transformarea planetei noastre într-o grădină goală”. “Nu vă fie frică să deschideţi minţile şi inimile la săraci. În acest mod veţi da completă libertate de acţiune talentelor voastre economice şi tehnice şi veţi descoperi fericirea unei vieţi depline, pe care consumismul de la sine nu o poate procura”.
Suveranul Pontif a opinat că Forumul Economic Mondial de la Davos, din anul 2016 poate reprezenta un prilej preţios pentru “a dirija şi a conduce procesele în desfăşurare şi pentru a edifica societăţi incluzive”, bazate “pe respectarea demnităţii umane, pe toleranţă, pe compătimire şi pe milostivire”. Pe cale de consecinţă, a îndemnat participanţii să se aplece asupra modului în care trebuie construit  “viitorul planetei, "casa noastră comună"”, cerându-le “un efort unit cu scopul de a urmări o dezvoltare sustenabilă şi integrală”. În concluzie, Papa Francisc a apreciat că Forumul Economic Mondial poate deveni o platformă pentru “apărarea şi tutelarea creaţiei”, pentru “obţinerea unui progres care să fie mai sănătos, mai uman, mai social şi mai integral", cu acordarea atenţiei cuvenite faţă de obiectivele de mediu şi faţă de “necesitatea de a maximiza eforturile cu scopul de a dezrădăcina sărăcia”
 

PETROLUL, INSTRUMENT POLITIC ŞI GEOPOLITIC
Preţurile petrolului au avut un trend descendent în ultimii doi ani, ajungând la niveluri întâlnite în anii 1980. Scăderea preţurilor de la 110 de dolari pe baril până la aproximativ 30 de dolari a fost provocată, în esenţă, de lupta marilor producători pentru menţinerea cotelor de piaţă într-o economie globalizată care nu şi-a revenit încă după ultima mare criză. Ieftinirea petrolului a început odată cu revoluţia “fracturării hidraulice” din şisturile americane şi din nisipurile canadiene. Astfel, pe piaţă a apărut, zilnic, un surplus de şase milioane de barili de petrol în ulimii şase ani. Începând din luna ianuarie, se adaugă încă milion de barili cu care Iranul poate indunda o piaţă suprasaturată.
Războiul cotelor a început înainte de a se fi pus problema reintrării Iranului pe piaţa globală a petrolului. Revenirea Iranului, deşi anticipată, poate produce o undă de şoc de natură să confirme estimările cele mai pesimiste ale Merrill Lynch, Goldman Sachs, Morgan Stanley sau Citigroup care avertizau că nu vor fi excluse cotaţii ale petrolului de 20 sau chiar 10 dolari pe baril dacă stocurile nu sunt consumate. “Preţurile petrolul par să fi afectate de o combinaţie de ofertă prea mare şi de îngrijorări privind economia globală”
 au precizat analiştii de la Danske Bank într-o notă către investitori.

Sub pragul psihologic

Piaţa petrolului a înregistrat un puseu de panică în momentul în care cotaţiile petrolului Brent au coborât sub cotaţia de 30 de dolari pe baril, ca efect al informaţiei că oferta de petrol depăşeşte considerabil cererea. Petrolul “american” West Texas Intermediate (WTI) coborâse deja sub 30 de dolari barilul, dar traderii de la bursa din New York l-au urcat apoi, timid, cotaţia. 

Resortul scăderii preţurilor petroluli pare să fi fost publicarea prognozei de piaţă pentru 2016 de către Agenţia americană de Informaţii pentru Energie - Energy Information Administration - care şi-a modificat estimările din decembrie 2015. Analiştii Agenţiei americane de Informaţii pentru Energie au redus estimarea cererii de consum din anul 2016 de la un nivel zilnic de 95,22 milioane de barili, cât prognozaseră în decembrie 2015, la 95,19 milioane de barili de petrol. De asemenea, Agenţia a estimat o creştere a producţiei globale de petrol într-un ritm zilnic de 95,93 milioane de barili. Prognoza a oferit traderilor “un motiv pentru a testa nivelul prihologic de 30 de dolari pentru un baril” a menţionat economistul american Kenny Polcari într-o analiză pentru investitori. Scăderea cotaţiilor petrolului a accelerat în primele două săptămâni ale anului, când barilul de petrol s-a ieftinit cu 20% faţă de finalul anului trecut. 
Influenţe economice şi geopolitice
Preţurile petrolului sunt influenţate atât de economie cât şi de geopolitică. Nivelul cotaţiilor este “atins” atât de conflictul din Orientul Mijlociu cu bazinul său uriaş de extracţie cât şi de deciziile economice de tipul ridicării restricţiilor impuse exporturilor de petrol. Cel mai puternic factor de influenţă este jocul cerere-ofertă. La toate acestea se adaugă, în mod esenţial, influenţa tranzacţiilor speculative din pieţele financiare. 

 O categorie importantă de jucători pe piaţa financiară a petrolului o reprezintă marile companii energetice, care susţin că prin plasamente în contracte la termen cu petrol din pieţele financiare îşi gestionează riscul. De exemplu, Lukoil companie listată şi la Bursa din Londra, a plasat în primele nouă luni ale anului 2015 de trei ori mai puţini bani în contracte la termen cu petrol decât în perioada similară din 2014, potrivit datelor financiare afişate de companie. Contractele la termen care au ajuns la maturitate în primele nouă luni ale anului trecut au afişat un câştig de 238 de milioane de dolari, redus de plăţi în valoare de 93 de milioane de dolari, potrivit raportului auditorului grupului Lukoil, KPMG. Unul dintre motivele care ar fi putut avea ca efect scăderea plasamentelor grupului Lukoil în derivativele de petrol, din pieţele financiare globale a fost costul ridicat al împrumuturilor, afectate de sancţiunile impuse Rusiei de Occident.  Capacitatea de a juca în piaţa financiară a derivativelor de petrol a companiilor ruseşti a fost limitată din cauza lipsei acute de bani.
Piaţa petrolului a fost puternic afectată de fluxurile noi apărute din exploatările de şist sau marine. Statele Unite îşi acoperă, în prezent, 90% din consumul de energie din resurse proprii - prin comparaţie cu anul 2005, când doar 70% din nevoile interne erau asigurate din interiorul ţării, potrivit unui raport al companiei de consultanţă Delloite. “Statele Unite au înregistrat cea mai mare creştere a producţiei de petrol din lume, devenind prima ţară care şi-a crescut media anuală cu cel puţin un million de barili pe zi timp de trei ani consecutivi. SUA au surclasat Arabia Saudită din poziţia de cel mai mare productor de petrol – o perspectivă de neînchipuit în urmă cu zece ani. Creşterea extracţiei de gaze de şist a fost spectaculoasă şi SUA au luat locul Rusiei, ca cel mai mare producător de petrol şi gaze din lume” a afirmat Bob Dudley, şeful British Petroleum Group, în ultimul raport de piaţă pentru 2015.

Eforturile Rusiei de a cuceri piaţa asiatică au dat roade, însă nu au înlocuit parterii tradiţionali. “Încercările Rusiei de forţa intrarea în piaţa petrolieră din Asia nu sunt lipsite de provocări. (…) Nici China şi nici India nu doresc să devină prea dependente de importurile din Rusia. Diversificarea surselor de aprovizionare rămâne un pilon esenţial al securităţii energetice, care explică în mare parte traiectoriile comerciale de-a lungul timpului” se precizează în raportul companiei Delloite. “Ţările din OPEC, în special statele partenere din Golful Persic, şi-au redus cota lor din piaţa americană” au afirmat analiştii Delloite. Arabia Saudită şi partenerii din OPEC au inundat pieţele cu petrol pentru a-şi conserva cota de piaţă, ameninţată de producătorii independenţi americani şi de presiunea Iranului de a-şi mări producţia. “Statele exportatoare de petrol din Golf şi-au reorientat fluxurile de petrol către Asia şi, simultan au crescut din piaţa europeană. Rusia de asemenea a sesizat o schimbare în piaţa sa tradiţională europeană pe măsură ce Europa încearcă să-şi diversifice sursele de petrol şi s-a îndreptat şi ea către Asia pentru a căuta noi cumpărători, aşa cum au făcut şi producătorii mai mici ca Angola sau Nigeria” au adăugat analiştii Delloite. 

China, a doua piaţă a lumii, a cunoscut cel mai dinamic ritm de creştere în privinţa consumului de petrol, însă schimbarea modelului său economic, presupunând trecerea de la ponderea pe industrie la stimularea serviciilor şi încetinirea economiei sale pun presiune asupra preţurilor petrolului. China îşi acoperă 71% din consumul de petrol din importuri de la ţările membre OPEC, La rândul său, India importă aproximativ tot atât din aceeaşi sursă.
Deşi moneda americană pare să fi beneficiat de preţurile joase ale petrolului, companiile independente care au extras petrol din şisturi sunt în pragul falimentului, avertizează analiştii pieţelor de capital. Costurile la care se împrumută statele emergente riscă să crească deoarece multe dintre acestea sunt producătoare de petrol, iar investitorii penalizează cu dobânzi mai mari posibila scădere a veniturilor din exporturile de petrol. Rubla rusească şi dolarul canadian au fost monede penalizate de scăderea preţurilor petrolului, întrucât ieftinirea barilului a redus încasările din export ceea ce a produs dezechilibre în balanţa comercială şi în bugete. Rusia a luptat cu criza preţurilor joase impulsionând extracţia de petrol. Al treilea producător de petrol al lumii, după Arabia Saudită şi Statele Unite, Rusia a crescut cu 0,5% producţia sa de petrol în primele nouă luni ale anului trecut. Veniturile bugetare ruseşti, puternic dependente de petrol, au scăzut dar prăbuşirea nu a fost dramatică deoarece, în paralel, devalorizarea rublei a compensat pierderea. Devalorizarea monedei este unul dintre instrumentele prin care statele exportatoare de petrol pot atenua efectul negativ al încasărilor mai mici în valută din vânzarea petrolului. 
Posibilă nouă scădere a preţului barilului de petrol

Analiştii au avertizat că întărirea dolarului faţă de restul monedelor lumii ar putea avea ca efect scăderea consumului la nivel global. Argumentul analiştilor Merrill Lynch este că ieftinirea petrolului, tranzacţionat în moneda americană, nu se va reflecta în preţurile carburanţilor, fiind estompată de scumpirea dolarului. Fenomenul va determina scăderea cererii la importurile de petrol şi se va reflecta în coborârea cotaţiilor petrolului în tranzacţiile futures, ale contractelor la termen.

O apreciere abruptă a dolarului ar putea coborî cotaţia internaţională a ţiţeiului la 20 de dolari pe baril, anticipează analiştii Morgan Stanley. O apreciere de 5% a dolarului ar putea duce la scăderea barilului de petrol cu 10-25%, sunt de părere analiştii băncii americane de investiţii. Nivelul foarte ridicat al rezervelor de ţiţei disponibile a împins preţul sub 60 de dolari pe baril, însă diferenţa de la 55 la 35 de dolari este rezultatul evoluţiei dolarului american, reiese din analiza Morgan Stanley. “Având în vedere aprecierea continuă a dolarului, scenarii de 20-25 de dolari pe baril sunt posibile pur şi simplu din cauza valutare”
 se menţionează. Un scenariu similar a fost avansat de Goldman Sachs, în situaţia în care se va atinge capacitatea maximă de înmagazinare. Banca Mondială estimează o scădere a preţului petrolului de 8,5% în 2016, după scăderea de 46,5% din 2015, potrivit unui raport. 

Cotaţiile internaţionale ale petrolului au scăzut cu 72% din vara anului 2014, cu impact semnificativ asupra bugetelor statelor exportatoare şi asupra companiilor din energie care au fost nevoite să amâne investiţii de sute de miliarde de dolari. ”Creşterea stocurilor rămâne principala povară a preţurilor pentru ţiţei pe termen scurt. Dorinţa pieţelor de a vedea ajustări imediate ale producţiei ar putea împinge preţurile şi mai jos”
 a apreciat Giovanni Staunovo, analist la UBS Wealth Management. 
Jumătate din producătorii americani de petrol din gaze de şist vor da faliment dacă petrolul nu urcă din nou la o cotaţie de 50 de dolari pe baril, a avertizat Fadel Gheit, analist al companiei de consultanţă financiară Oppenheimer & Co. “Jumătate din producătorii independenţi de petrol nu au dreptul legitim să rămână într-o afacere în care preţul final este estimat să se afle undeva între 50 şi 60 de dolari pe baril. Pentru a supravieţui ei au nevoie de o cotaţie de 70 de dolari”
 a afirmat Fadel Gheit . Analistul Oppenheimer&CO a estimat că barilul de petrol va ajunge la 60 de dolari peste doi ani, când va fi prea târziu pentru multe companii independente.
Arabia Saudită are în vedere vânzarea de acţiuni Aramco 

Gigantul Aramco - Saudi Arabian Oil Co - cel mai mare producător de ţiţei din lume a precizat că ia în considerare vânzarea pe bursă a unui pachet de acţiuni. Într-o astfel de situaţie, ar deveni cea mai mare companie listată, cu o valoare între 1.000-10.000 miliarde de dolari. 

Prinţul Mohammed bin Salman - al doilea în ordinea succesiunii la tron - a anunţat această intenţie a regimului de la Riad. În 8 ianuarie, compania a emis un comunicat în care confirmă că studiază mai multe posibilităţi referitoare la o eventuală vânzare de acţiuni: “Aramco (…) a studiat diferite opţiuni pentru a permite participarea publicului larg la capitalurile sale prin listarea pe pieţele de capital a unui procent adecvat din acţiunile sale şi/sau listarea unor divizii de pe segmentul downstream”. 
Aramco are rezerve de petrol de aproximativ 265 de miliarde de barili - reprezentând peste 15% din depozitele globale. Vânzarea ar ajuta Arabia Saudită să crească veniturile în condiţiile scăderii preţurilor. Guvernul de la Riad a anunţat un deficit pe 2015 de aproape 100 de miliarde de dolari din cauza colapsului preţurilor petrolului în ultimele 18 luni. Prinţul Mohammed bin Salman s-a declarat în favoarea listării acţunilor Aramco pe burse. “Personal, sunt entuziasmat de acest pas. Cred că este în interesul pieţei saudite, în interesul Aramco şi al transparenţei”
. 

PREVIZIUNI EURASIA GRUP: RISCURI ŞI TENDINŢE ÎN POLITICA INTERNAŢIONALĂ PENTRU ANUL 2016
Anul 2016 a debutat “furibund” din perspectiva relaţiilor internaţionale şi provocărilor la adresa securităţii globale. Orientul Mijlociu pare să se îndrepte spre “o confruntare a pretendenţilor la leadership-ul regional”
 după ce Arabia Saudită a decis să rupă relaţiile diplomatice cu Iranul. În nord-estul Asiei, Coreea de Nord a anunţat efectuarea unui test nuclear cu o bombă cu hidrogen, ameninţând perturbarea echilibrului strategic şi având potenţialul de a reseta reglementările balistice, în impas după răcirea relaţiilor Washington-Moscova. Eurasia Group, o importantă firmă de consultanţă şi cercetare în domeniul riscurilor globale, a dar publicităţii un raport al celor mai importante 10 riscuri internaţionale pentru 2016.

1. Alianţa scorburoasă - Alianţa Nord-Atlantică a devenit mai slabă, mai puţin relevantă decât în trecut. Nu mai joacă un rol decisiv în abordarea priorităţilor Europei. Intervenţia Rusiei în Ucraina şi conflictul din Siria au dezvăluit “scindarea” americano-europeană. “În timp ce căile SUA şi ale Europei devin divergente”, nu va mai exista un “pompier internaţional”, iar conflictele din Orientul Mijlociu, de exemplu, vor fi lăsate să se dezlănțuie.

2. O Europă închisă - În 2016, “diviziunile din Europa vor atinge un punct critic în timp ce un conflict va apărea între o Europă deschisă şi una închisă”. O “combinaţie de inegalitate, refugiaţi, terrorism şi presiuni politice” care vor determina provocări fără precedent pentru principiile fondatoare ale Europei. 
3. Amprenta Chinei - Niciodată scăderea nivelului dezvoltării economice al unei ţări, precum cel al Chinei, nu a produs un atât de puternic ecou global. China este unica ţară la nivel global cu o strategie economică mondială. Recunoaşterea faptului că Beijing-ul este atât cel mai important cât şi cel mai imprevizibil actor la nivel global va descuraja alţi actori internaţionali care nu sunt de acord cu priorităţile Chinei şi “nu ştiu cum să se adreseze acestora”.

4. Statul Islamic - Statul Islamic reprezintă cea mai puternică organizaţie teroristă din lume, care şi-a atras adepţi din Nigeria până în Filipine. Răspunsul internaţional este inadecvat şi greşit direcţionat. Pentru 2016, “problema se va dovedi de nerezolvat, din cauza lipsei de coeziune internaţională”. Cele mai vulnerabile state vor fi cele pe care Statul islamic a declarat explicit că le va ataca.

5. Arabia Saudită - Arabia Saudite se confruntă cu un mare risc de destabilizare în cadrul familiei regale, iar statutul său izolat o va determina să acţioneze din ce în ce mai agresiv în Orientul Mijlociu. Ameninţarea unei dispute regale se amplifică, iar scenariul unui conflict deschis a devenit din ce în ce mai realist. “Neliniştea externă a saudiţilor va continua să fie reprezentată de Iran”.

6. Ascensiunea tehnologiilor - O serie de influenţi actori non-statali din lumea tehnologiei pătrund în lumea politică. “Aceşti tehnologişti, ambiţioşi din punct de vedere politic, sunt numeroşi şi diverşi, cu un profil ce variază de la corporaţiile din Silicon Valley la grupuri de hacker şi filantropi retraşi din lumea tehnologiei. Ascensiunea politică a acestor actori poate genera  volatilitate economică şi politică”
.

7. Lideri impredictibili - Politica internaţională va fi o arenă volatilă în acest an, urmare a prezenţei unor lideri cunoscuţi pentru comportamentul lor “inconstant”. Preşedinţii Rusiei şi Turciei, Vladimir Putin şi Recep Tayyip Erdogan “sunt lideri care se auto-exceptează de la reguli”. În aceeaşi categorie, Eurasia Group îi mai încadrează pe prinţul saudit Mohammed bin Salman şi pe preşedintele Ucrainei, Petro Poroşenko. 

8.Brazilia - Preşedinta Dilma Rousseff luptă pentru supravieţuire politică într-un an în care criza economică şi politică din Brazilia ar urma să atingă cel mai înalt nivel. Dacă rămâne în funcţie, este puţin probabil ca guvernul său să beneficieze de o consolidare politică de natură să-i permită demararea reformelor economice necesare. “Dacă Dilma Rousseff este înlocuită, o administraţie condusă de vicepreşedintele Michel Temer nu prezintă mai multe oportunităţi”
 apreciază experţii.  
9. Nu sunt suficiente alegerile politice - Economiile emergente au fost supuse unui istoric ciclu de alegeri în 2014-2015, dar în anul 2016 alegătorii din aceste state nu vor avea multe ocazii pentru a-şi exprima votul. În timp ce stagnarea standardelor de viaţă şi creşterea economică nesemnificativă vor produce nemulţumire populară, stabilitatea şi guvernanţa vor avea de suferit. Pieţele financiare au fost mai puţin volatile în anii neelectorali, “dar acum este altfel”. Potrivit Eurasia Group, după sporirea aşteptărilor populaţiei urmare a creşterii economice masive din ultimul deceniu, “s-au creat condiţiile pentru o largă nemulţumire în cazul unei situaţii mai puţin favorabile consolidării nivelului standardelor de viaţă în economiile emergente”.

10. Turcia: - După victoria decisivă a partidului său la finalul anului 2015, preşedintele Recep Tayyip Erdogan va căuta să înlocuiască sistemul parlamentar al Turciei cu unul prezidenţial. “Este dificil să-şi atingă obiectivul în acest an, însă agresivitatea sa electorală va afecta climatul investiţiilor şi al business-ului în Turcia”. Este puţin probabil să se încheie violenţele cu minoritatea kurdă, iar presiunea americană asupra Ankarei pentru a combate Statul Islamic va produce doar rezultate modeste, în timp ce Turcia va deveni mai vulnerabilă în gaţa atacurilor Statului Islamic, opinează experţii de la Eurasia Group. 
FLASH. OPINII DE PRESĂ
Convulsii sociale şi criză politică în Republica Moldova

Parlamentul European a salutat formarea noului guvern în Republica Moldova, care preia mandatul după mai mult de un an de blocaj şi „instabilitate politică sistemică”. Europarlamentarii avertizează referitor la furtul din sistemul bancar moldovean şi cer ca vinovaţii să fie aduşi în faţa justiţiei. Pe străzile Chişinăului au continuat protestele împotriva noului guvern, condus de premierul Pavel Filip, demonstranţii cerând dizolvarea Parlamentului şi alegeri anticipate. În ciocnirile de la Parlament au fost rănite zeci de persoane, scrie The New York Times, adăugând că “Republica Moldova a rămas blocată într-o stare de tulburare politică după ce aproximativ 1,5 miliarde de dolari au dispărut din trei bănci înainte de alegerile parlamentare din 2014”
.
„Sute de protestatari au forţat cordonul de poliţie, pătrunzând în clădirea Parlamentului din Moldova. Nemulţumirile au izbucnit după învestirea unui guvern nou şi pro-european, pentru a pune capăt unei crize politice de câteva luni”
, potrivit Euronews. 

Associated Press precizează că “unii protestatari nu au încredere că noul guvern va lua măsuri împotriva corupţiei şi va face reforme”, în timp ce “alţii vor ca Moldova să rămână sub sfera de influenţă a Rusiei”
.

Reuters a reflectat evenimentele de pe arena politică de la Chişinău, dar şi protestele de amploare din faţa Parlamentului. “Manifestaţiile din capitală au izbucnit în urma învestirii Guvernului Filip şi a ceremoniei de depunere a jurământului care s-a petrecut în secret, la miezul nopţii. Evenimentul de depunere a jurământului a determinat demisia consilierului prezidenţial Vlad Ţurcanu”. Învestirea Guvernului Filip a provocat trecerea în opoziţie a unor fracţiuni parlamentare şi o serie de proteste. „Nu văd avantajele Guvernului Filip şi există o mulţime de minusuri. El a fost aprobat fără nici un sprijin public”, a declarat analistul Nicolai Ţveatkov. „Guvernul este temporar şi nici nu se poate vorbi despre stabilitate politică” afirmă analistul cu referire la învestirea în mare grabă a guvernului Filip. Reuters notează că în faţa Parlamentului “au existat îmbulzeli”. Reuters precizează că protestatarii cer alegeri anticipate şi că Pavel Filip este al treilea prim-ministru pe care îl are Moldova în mai puţin de un an. Agenţia insistă asupra problemelor economice ale Republiii Moldova, precizând că “economia s-a contractat cu 1,75% în anul 2015, fiind afectată de secetă, de criza din Rusia şi de dispariţia unui miliard de euro din băncile moldoveneşti”
.

AFP precizează că noul guvern a fost învestit pe fondul protestelor de masă care afectează de câteva luni Republica Moldova, după dispariţia miliardului de dolari din sistemul financiar moldovenesc. Zeci de mii de oameni au protestat la Chişinău faţă de actuala guvernare. „Oamenii sunt cu noi. Ei nu doresc să sprijine oligarhii şi autorităţile penale”
, a declarat liderul Platformei Demnitate şi Adevăr, Andrei Năstase.

 „După luni de criză politică, protestatarii au încercat să pătrundă în Parlament. Au fost mobilizaţi scutierii, care au folosit gaze lacrimogene pentru a calma mulţimea furioasă”
, menţionează Rossia Today. Ziarul Timpul de la Chişinău precizează că “preşedintele Rusiei, Vladimir Putin, a discutat „în detaliu la Moscova cu membrii Consiliul de Securitate al Rusiei despre situaţia politică gravă în continuă escaladare din Republica Moldova”
.

În Republica Moldova, demonstranţii cer organizarea de alegeri anticipate şi au luat cu asalt clădirea Parlamentului de la Chişinău subliniază Gazeta Wyborcza. Publicaţia menţionează că „protestatarii consideră că premierul Pavel Filip face parte din elita coruptă, ca şi fostul premier Vlad Filat, care a fost arestat pentru delapidarea unei sume uriaşe din sistemul bancar moldovean”
.

„Mişcarea de protest s-a intensificat, deoarece un nou guvern a fost învestit fără acordul societăţii. Demonstranţii au înfruntat temperaturile sub zero grade pentru a-şi exprima furia faţă de corupţia răspândită pe larg în rândul elitei politice din fruntea ţării, influenţată de oligarhul Vladimir Plahotniuc, care este adevărata putere din spatele noii administraţii”
, scrie ABC.
 BBC semnalează că la Chişinău “oamenii protestează faţă de învestirea Guvernului Filip” cu precizarea că “acesta are legături cu controversatul om de afaceri Vladimir Plahotniuc”. Protestatarii “cer alegeri anticipate”
.

“Cetăţenii şi opoziţia” din Republica Moldoca “nu recunosc noul guvern” care “a fost votat în şase minute şi a depus jurământul în mare grabă” şi “s-au unit pentru o cauză comună - alegerile anticipate”
 pecizează Tass. 
Ria Novosti afirmă că „păpuşarii de la Chişinău ies din umbră”
. Publicaţia New Europe menţionează că Republica Moldova „are nevoie disperată de finanţare”. Mai apreciază că „Moldova trece printr-un colaps politic şi socio-economic”
.
“Convulsille sociale au loc în contextul în care la 1 ianuarie a fost extinsă la teritoriul întregii Republici Moldova Zona de Liber Schimb Aprofundat şi Cuprinzător”
. Unimedia subliniază că prevederile Acordului de Asociere intră în vigoare şi pentru agenţii economici din stânga Nistrului, urmând să le fie aplicate aceleaşi standarde firmelor din regiunea separatist şi din Republica Moldova.

Tensiuni în Orientul Mijlociu 

Tensiunile se adâncesc în lumea musulmană între sunniţi şi şiiţi după ce Arabia Saudită a anunţat că a executat 47 de persoane acuzate de terorism, printre care şi un important lider spiritual şiit, Nimr al-Nimr. Ziarul turcesc Zaman scrie că execuţia acestuia a generat reacţii dure la adresa Riad-ului din partea unor ţări cu populaţie majoritar şiită, precum Iran, Irak, Liban sau Bahrein. Zaman comentează totodată că „execuţia unor militanţi Al Qaida, care au organizat numeroase atentate în Arabia Saudită, cauzează temeri că organizaţia teroristă va pune la cale noi atacuri pentru a se răzbuna”
. Publicaţia precizează că după ce Arabia Saudită a întrerupt relaţiile diplomatice cu Teheranul, Iranul a interzis importurile din Arabia Saudită. Iranul importa produse saudite în valoare de 60 de milioane de dolari pe an, majoritatea fiind  produse textile şi ambalaje.

„Unde va ajunge criza dintre saudiţi şi iranieni?” se întreabă Milliyet. Publicaţia încearcă să dea un răspuns. „Tensiunea dintre Riad şi Teheran va escalada, reacţia şiiţilor din regiune va deveni tot mai dură, axa şiită împotriva Arabiei Saudite se va consolida şi mai mult, iar criza va pune în mare dificultate ţările care susţin Arabia Saudită, respectiv, Statele Unite şi ţările occidentale”
. 
”Premierul turc Ahmet Davutoglu a declarat că ţara sa este gata să facă totul pentru a ajuta la aplanarea tensiunilor dintre Arabia Saudită şi Iran”.”Turcia va face tot ce va putea pentru a soluţiona problemele dintre cele două ţări” a precizat premierul Davutoglu, citat de Sabah. Ziarul turc observă totodată că „el nu a precizat însă şi ce anume ar urma să facă”
.
Diário de Noticias precizează că „scopul executării celor 47 de persoane este de a arăta că ţara nu va tolera atentatele unor jihadişti sunniţi sau ai minorităţii şiite şi de a descuraja tinerii să se alăture unor grupări extremiste într-un moment în care Statul Islamic câştigă teren”. Publicaţia apreciază că „războiul dintre saudiţi şi iranieni a început deja”. Este “un război în care gardienii oraşelor sfinte ale Islamului se opun gardienilor revoluţiei islamice”
. 

După Arabia Saudită, şi „Bahreinul, Sudanul şi Emiratele Arabe Unite au întrerupt sau au diminuat relaţiile diplomatice cu Iranul, în cadrul disputei care ia amploare, antrenată de atacul asupra ambasadei saudite din Teheran” precizează The New York Times. Publicaţia americană găzduieşte şi articolul cu titlul „Extremismul iresponsabil al Arabiei Saudite” scris de ministrul de Externe al Iranului, Mohammad Javad Zarif. Şeful diplomaţiei iraniene acuză Arabia Saudită că „sponsorizează cu asiduitate extremismul violent” şi „urmăreşte să prejudicieze acordul nuclear, alimentând sau chiar agravând tensiunile din regiune”. Mohammad Javad Zarif afirmă că Arabia Saudită „are de ales între a mai sprijini extremismul şi a juca un rol constructiv în susţinerea stabilităţii regionale”
. 

„Cea mai gravă criză din ultimele trei decenii între puterile rivale sunnită şi şiită a atras expresii de alarmă la nivel mondial” subliniază The Washington Post. „Şapte insulte în războiul declaraţiilor dintre Arabia Saudită şi Iran”
 anunţă ziarul. „Război diplomatic împotriva Iranului în Golful Persic: monarhiile sunnite sunt alături de Arabia Saudită”
, titrează La Stampa. La rândul său, Newsweek avertizează că “Iranul şi Arabia Saudită se îndreaptă spre un soi de război rece pe care niciuna dintre părţi nu îl poate câştiga”
.
The Financial Times notează că “întreruperea legăturilor dintre Arabia Saudită şi Iran a determinat o creştere a preţului petrolului cu 4%”
.  Decizia a fost percepută ca “o încercare de a elimina concurenţa pe piaţa europeană, într-un an în care Teheranul are prevăzută o creştere a exporturilor de petrol după ridicarea sancţiunilor din partea comunităţii internaţionale”
 precizează ABC. Consecinţele “prăbuşirii cursului aurului negru la nivel mondial”
 au fost brutale, subliniază Le Figaro. Ţările din Golf, Algeria, Venezuela sau Rusia nu sunt singurele care suferă în urma scăderii preţului petrolului, ajuns la cel mai scăzut nivel din ultimii 11 ani, remarcă The Wall Street Journal.
Le Monde titrează: „Criza dintre Iran şi Arabia Saudită ia o turnură regională”. Iranul “acuză regatul sunnit de utilizarea disputei pentru a da un impact negativ asupra negocierilor privind conflictul sirian”
. 
Criza intensifică „lupta pentru putere de la Teheran”, menţionează Le Figaro, cu precizarea că „atmosfera de destindere internaţională în care îşi puneau speranţele reformiştii iranieni este din nou periclitată, ceea ce face jocul conservatorilor, înainte cu o lună de alegerile legislative”. Publicaţia precizează că Arabia Saudită a asumat riscul de a agrava periculos războiul în care sunt angajaţi în întreaga lume arabă şiiţii şi sunniţii. „De mulţi ani, relaţiile dintre cele două ţări, aflate în fruntea polilor şiit, respectiv sunnit ai Islamului, nu au fost atât de încordate”. Pe de altă parte, Le Figaro afirmă că „Arabia Saudită nu este duşmanul Iranului” citând, în acest sens, surse oficiale din Riad. Potrivit aceluiaşi ziar, „saudiţii ar fi declarat că ţara va relua relaţiile diplomatice cu Iranul de îndată ce guvernul de la Teheran nu se va mai amesteca în treburile interne ale altor ţări”
.
Iranul susţine că execuţia lui Al-Nimr este un act „extrem de imprudent”. Ziarul The Tehran Times preia declaraţia purtătorului de cuvânt al ministerului iranian de Externe, care a afirmat că „Arabia Saudită susţine teroriştii şi mişcările teroriste, însă îşi execută criticii”
. În replică, ambasadorul iranian de la Riad a fost convocat la sediul diplomaţiei saudite pentru a i se înmâna un protest oficial, anunţă agenţia SPA din Arabia Saudită. “Diplomaţii iranieni de la Riad şi de la consulatul din Jeddah au părăsit oficial ţara”
. În Iran, “manifestanţii au incendiat ambasada saudită în semn de protest faţă de execuţia lui Al-Nimr”
, scrie El Pais. Irakul s-a oferit să acţioneze ca mediator pentru reducerea tensiunilor dintre saudiţi şi iranieni, precizând că “disputa ameninţă eforturile Teheranului de combaterea Statului Islamic”
, menţionează Stars and Stripes. 
Ha’aretz precizează că Gărzile Revoluţionare din Iran au promis că se vor răzbuna pe dinastia saudită pentru uciderea lui Al-Nimr, „considerat terorist de Riad, dar slăvit în Iran ca un erou al apărării drepturilor minorităţii şiite din Arabia Saudită”. Şeful Ligii Arabe, Nabil Al-Arabi, a denunţat, în cadrul unei reuniuni de urgenţă a Ligii, la Cairo, “actele de provocare” din partea Teheranului. “Dacă actuala alianţă sunnită împotriva interferenţelor Iranului şiit va persista şi se va extinde, cel din urmă va fi slăbit economic şi militar”, comentează Ha’aretz. Pe de altă parte, ziarul israelian afirmă că „Iranul încearcă să limiteze tensiunile diplomatice provocate de atacul (…) asupra ambasadei saudite din Teheran întrucât se teme că protestele mulţimii şi situaţia creată ar putea prejudicia tentativele de a pune capăt izolării cu care ţara se confruntă de atâţia ani”
. Publicaţia mai precizează că premierul israelian Benjamin Netanyahu a declarat că este decis să întărească aplicarea legii în comunităţile arabe din Israel, în urma atacului din Tel Aviv, soldat cu decesul a două persoane. Jerusalem Post notează că pentru prinderea atacatorului au fost alocate efective sporite de securitate, iar fratele acestuia a fost arestat sub bănuiala de complicitate.
Le Monde anunţă că „Agenţia Internaţională pentru Energie Atomice îşi dă acordul pentru ridicarea progresivă şi condiţionată a sancţiunilor la adresa Iranului”
. The Guardian menţionează că iranienii au jubilat la anunţul preşedintelui Rouhani, care a salutat „pagina de aur din istoria ţării şi punctul de cotitură pentru economie, odată cu ridicarea sancţiunilor”. Dar, „acordul nuclear a sporit temerile” Arabiei Saudite, care consideră că Teheranul va fi „încurajat să submineze pacea şi securitatea regiunii”
. 
The Financial Times evidenţiază că „piaţa petrolului se pregăteşte pentru revenirea Iranului”
. Revenirea are loc într-o perioadă în care preţul combustibilului convenţional a ajuns sub 30 de dolari barilul.  The Washington Post precizează că „în pofida câştigurilor de pe urma anulării sancţiunilor, care se ridică la 50 de miliarde de dolari”, preţul scăzut al petrolului „ar putea compromite restabilirea economică a Iranului şi le-ar putea da un imbold conservatorilor”
. 
“Se spulberă visul Schengen al Europei fără frontiere?”
Partenerul de guvernare al cancelarului german Angela Merkel, Uniunea Creştin-Socială din Bavaria, doreşte să limiteze numărul de refugiaţi la 200.000 pe an, precizează Libération. Publicaţia menţionează că liderul CSU, Horst Seehofer, care „nu digeră politica migratorie a cancelarului”, consideră că cifra de 200.000 „este suportabilă, iar integrarea funcţională”
.
Münchner Merkur menţionează că „ministrul german al Transporturilor, Alexander Dobrindt, îi cere doamnei Merkel să se pregătească să închidă graniţele Germaniei ca să-i oprească pe refugiaţi”. De asemenea, „îi dă un sfat urgent: trebuie să fim pregătiţi să nu mai putem evita închiderea graniţelor” cu precizarea că „i-aş sfătui pe toţi să se pregătească pentru planul B”
. 

Membrii coaliţiei de guvernare din Germania “au ajuns la un acord pe tema facilitării expulzării străinilor cu condamnări” în timp ce “în mai multe oraşe se înregistrează proteste anti-imigraţie”
, precizează Der Spiegel. 
Rzeczpospolita constată că „pentru prima dată Germania este neputincioasă”. Berlinul „nu reuşeşte să-şi impună ideile la nivelul Uniunii” în privinţa crizei imigraţiei. “Este o criză de natură economică, dar cu consecinţe „mult mai importante pentru securitatea, pacea socială şi forma comunităţii noastre”
 apreciază publicaţia. 
În Germania, agresiunile şi jafurile din ajunul Anului Nou au inflamat dezbaterea pe tema imigranţilor. Angela Merkel a criticat atacurile asupra unor femei din Köln şi a cerut aducerea agresorilor în faţa justiţiei. “Incidentele de la Köln riscă să se impună în dezbaterea despre primirea refugiaţilor”, întrucât “din ce în ce mai mulţi germani se tem de consecinţele sosirii în ţara lor a peste un milion de refugiaţi provenind, cu precădere, din Orientul Mijlociu”
 afirmă Le Monde. “Extrema dreapta şi alte grupuri anti-imigraţie din Germania” au susţinut că “atacurile de la Koln demonstrează pericolele asociate cu acceptarea unui număr imens de migranţi”
 menţionează The New York Times. 

 Agresarea a sute de femei în noaptea de Revelion „a provocat un şoc profund şi de durată în întreaga ţară” afirmă Le Point “După ce i-au primit cu braţele deschise pe solicitanţii de azil, germanii încep acum să se teamă de ei”
.

 Le Soir subliniază că „politica de deschidere faţă de migranţi a doamnei Angela Merkel a fost fragilizată de evenimentele din noaptea Anului Nou, determinând-o să se pronunţe în favoarea unei proceduri mai uşoare de expulzare a solicitanţilor de azil care încalcă legea”
. 

The Financial Times semnalează că “după ce Suedia a reluat controlul la frontiera cu Danemarca, şi această ţară a înăsprit verificările la graniţa cu Germania”
. De asemenea, “Suedia cere măsuri de blocare a rutei migranţilor care traversează Europa, în timp ce fluxul de refugiaţi spre Germania nu s-a redus din luna septembrie 2015”
, notează EUObserver. 
„Pentru prima oară din anii 1950 încoace”, Suedia a cerut prezentarea unui paşaport de persoanele venite din Danemarca învecinată, precizează The Guardian  cu menţiunea că „criticii măsurilor de restricţionare a sosirii refugiaţilor se tem că acestea vor provoca un “efect de domino”, ţările întrecându-se în adoptarea unor măsuri ostilite azilanţilor”. “Se spulberă visul Schengen al Europei fără frontiere?” lansează întrebarea The Guardian. Răspunsul este pesimist. “Cu reintroducerea controalelor la graniţele interne în Suedia şi Danemarca, într-o nouă Europă plină de garduri de sârmă ghimpată, la care se adaugă teama de migraţia în masă şi de terorismul dezvoltat pe plan intern, necrologul este ca şi scris”
. Pe cale de consecinţă, „criza migranţilor riscă să erodeze reuşitele Uniunii Europene”
 punctează  The Wall Street Journal. Opinia este împărtăşită de La Repubblica. “Bruxelles-ul se teme de un efect de domino, riscul destrămării zonei Schengen e unul real”
. Pe de altă parte, ministrul italian de Interne, Angelino Alfano, citat de La Nazione, dă asigurări că ţara sa nu va închide graniţele. „Tratatul Schengen este o victorie a libertăţii pentru Europa, de la care nu e cale de întoarcere din cauza egoismelor naţionale”
.

Preşedintele Comisiei Europene, Jean-Claude Juncker, a apreciat că în 2016 Europa se va confrunta cu mai multe probleme decât în trecut, dar a respins categoric ideea prăbuşirii sistemului comunitar, precizează EUObserver. Juncker a subliniat că “reimpunerea controalelor la graniţele interne în Europa va avea costuri enorme, putând ajunge la trei miliarde de euro”
.
“Berlinul se gândeşte la un mini-Schengen pentru a da o lecţie Italiei şi Greciei”, titrează La Stampa. Pentru a evita o implozie economică, “aşa-zisul mini-Schegen, pe care nemţii îl au în vedere, ar include nucleul ţărilor puternice din zona euro”
. 
The Daily News Hungary preia declaraţiile premierului Viktor Orban, potrivit căruia „Europa are nevoie de frontiere de-a lungul graniţei nordice a Greciei”. Şeful guvernului de la Budapesta a afirmat că, în anul 2016, o problemă importantă va fi nu doar diminuarea valurilor de imigranţi, dar şi stoparea lor totală. De asemenea, mai precizează publicaţia, „Bulgaria ar trebui să facă parte din zona Schengen, iar Macedonia ar trebui să întărească apărarea la graniţele cu Grecia”. Oficialul ungar a avertizat asupra riscului „bruxellismului”. „Riscul ‘bruxellismului’ este evident acum, mai ales în legătură cu problema imigraţiei, şi nu poate fi corectat decât amendând Tratatul UE”
 a menţionat Viktor Orban.
La Stampa precizează că „Papa Francisc le-a cerut diplomaţilor să-i primească pe imigranţi cu generozitate, recunoscând însă că integrarea lor va fi dificilă pe fondul terorismului islamist”
. Dar, apelurile Suveranului Pontif nu au şanse să se facă auzite în Germania, întrucât, „în trenuri şi în gări au continuat să se semnaleze abuzuri sexuale comise de imigranţi”
 afirmă Bild.  

Diário de Notícias îndeamnă la înţelepciune: „Nu prin mai multă violenţă vom putea supravieţui convulsiilor prin care trece Europa. Acest război care a intrat pe uşa noastră va putea fi câştigat doar prin civilizaţie, principii şi dreptate. Radicalizarea poziţiilor, indiferent împotriva cui, este cea mai mare greşeală pe care o putem face”
. 

Premierul britanic, David Cameron, a declarat că soluţia ideală pentru ţara sa nu este ieşirea din UE, dar, mai degrabă, “apartenenţa la o Uniune reformată” menţionează The Guardian. David Cameron a subliniat că va rămâne premier şi în cazul unui eşec al referendumului, autoritatea sa “constând în organizarea votului, nu în rezultatul acestuia”
. 


Der Spiegel apreciază că “pentru Tusk, Juncker şi Merkel, ipoteza Brexit ar fi un scenariu de coşmar, pe care caută să-l evite cu orice preţ”. Publicaţia subliniază că “un asemenea scenariu ar zdruncina nucleul UE având potenţial de a declanşa o reacţie în lanţ, care ar destrăma Uniunea, confruntată cu ascensiunea extremiştilor şi a naţionaliştilor”
. 

Dacă Brexit reuşeşte, planul „va da o şansă la fericire” Scoţiei, Cataloniei sau Flandrei, afirmă revista Fortune. În plus, “instabilitatea politică ce ar urma ar putea stopa creşterea economică a Uniunii Europene pentru mai mulţi ani”
.
The Financial Times se referă la declaraţia premierului britanic, David Cameron, în Camera Comunelor, anume că „va da mână liberă membrilor Cabinetului săi în campania vizând referendumul prevăzut în luna iunie sau iulie din acest an”. Publicaţia precizează că lordul Heseltine, vechi susţinător proeuropean al conservatorilor, nu este de acord cu demersul premierului, apreciind că “David Cameron s-ar face de râs dacă ar permite miniştrilor să susţină „Brexitul” fără să fie demişi”. A conchis: „Dacă se simt atât de puternici, trebuie să demisioneze, deşi mie îmi e greu să înţeleg şi cum au ajuns în acest Cabinet”
.
Uniunea Europeană se confruntă cu problema limitării drepturilor şi libertăţilor democratice în Polonia. În Polonia a intrat în vigoare noua lege a presei, care a adus modificări îngrijorătoare, scrie Rzeczpospolita. În urma aplicării noii legi, au fost schimbate conducerile radioului şi televiziunii publice din Polonia, “noile nume tulburând atât scena politică, cât şi opinia public”. Partidul de guvernământ, “Lege şi Dreptate, arată acum o altă politică decât cea pe care a promis-o în campanile” numindu-l şef la televiziunea publică poloneză pe Jacek Kurski, „un politician clasic, în formă pură, un extremist dur”, subliniază publicaţia. La televiziunea publică va exista „propaganda unui singur partid”, dar guvernul de la Varşovia insistă că „numirea lui Jacek Kurski în fruntea TVP este o garanţie a echilibrului în mediile publice”
.
Comisia Europeană şi-a exprimat îngrijorarea faţă de noua lege a presei adoptată de guvernul Poloniei relevă EU Observer. Publicaţia preia declaraţia directorului Uniunii Europene de Radio şi Televiziune, Ingrid Deltenre, potrivit căreia „ambiţia noului regim este de a transforma radioul şi televiziunea publice poloneze în instrumente ale guvernului, nu în instrumente ale cetăţenilor”
. 

Legea privind reforma mass-media semnată de preşedintele Poloniei, Andrzej Duda, a stârnit îngrijorarea conducerii UE care consideră că “politica Poloniei se construieşte după model rusesc”
 menţionează Rosbalt. Preşedintele Parlamentului European, Martin Schulz, a criticat acţiunile autorităţilor poloneze care, în opinia sa, “percep victoria în alegeri ca pe un mandat de a trata bunăstarea statului” după voia partidului câştigător. „Este o “putinizare” periculoasă a politicii europene”
 a declarat Martin Schulz.

„Comisia Europeană a demarat procedura de monitorizare a statului de drept în Polonia, ca urmare a controverselor stârnite pe seama adoptării legilor privind Curtea Constituţională şi audiovizualul”
 scrie Gazeta Wyborcza. „Bruxelles-ul lansează o anchetă preliminară inedită privind starea statului de drept în Polonia”
, titrează Le Monde. „Guvernul naţionalist al Poloniei este pe cale să intre în coliziune cu executivul comunitar, la mai puţin de două luni de la preluarea mandatului”
 scrie The Guardian.

Premierul Ungariei, Viktor Orban, a declarat că nu va fi de acord cu impunerea unor sancţiuni împotriva Poloniei, acuzată de înăbuşirea democraţiei, precizează Gazeta Wyborcza. Ziarul consemnează întâlnirea dintre Jaroslaw Kaczynski şi premierul de la Budapesta şi comentează: „Dacă Polonia va merge pe urmele Ungariei - ceea ce este aproape sigur, conflictul cu UE se va adânci. În diplomaţie, începerea luptei pe mai multe fronturi nu s-a încheiat niciodată bine pentru ţara care a început-o”. Alianţa Poloniei cu Ungaria “este o veste bună pentru Putin” opinează ziarul, întrucât liderul de la Kremlin nu a vrut niciodată o Uniune Europeană puternică. “Vocile aventuriere din Polonia şi sprijinirea Ungariei care, împreună, dezbină unitatea politică a UE, sunt pentru Moscova un cadou neaşteptat”
. 
Nouă cursă a înarmărilor

Anunţul Coreei de Nord privind efectuarea unui test nuclear a fost condamnat la nivel internaţional. La Consiliul de Securitate al ONU, reunit de urgenţă pentru a discuta despre acest incident, “secretarul general Ban Ki-Moon, a cerut Pyongyang-ului încetarea oricărei activităţi nucleare şi respectarea obligaţiilor legate de o denuclearizare verificabilă”
 precizează Newsweek. SUA, UE şi NATO au subliniat că testul nuclear subminează securitatea regională şi internaţională, punctează Le Monde. “Sancţiunile împotriva Coreei de Nord sunt, deja, severe!, iar Marea Britanie a anunţat că “ar putea fi înăsprite, în urma testului”
.

 
Rusia a condamnat testul nuclear, calificându-l drept “o încălcare flagrantă a normelor de drept internaţional”
 scrie Russia Today. La rândul său, China, cel mai important aliat al Coreei de Nord, a opinat că “testul reprezintă o acţiune împotriva comunităţii internaţionale”
, menţionează China Daily. Totodată, premierul Japoniei, Shinzo Abe, a declarat că testele nucleare derulate de Coreea de Nord reprezintă o ameninţare la adresa securităţii Japoniei. 
De-a lungul timpului, “am avut de-a face cu o Coree de Nord sfidătoare şi furioasă, care s-a înarmat cu şase până la zece bombe nucleare, a produs material pentru mai multe bombe şi a testat componente pentru rachete balistice cu rază lungă de acţiune”
, afirmă Time. Strategia Coreei de Nord este “de a spera că lumea o va recunoaşte ca putere nucleară cu care trebuie negociat” apreciază The New York Times, cu sublinierea că armele nucleare sunt “poliţia de asigurare a Pyongyang”
.
Ministrului rus al Apărării a afirmat că Moscova va crea în 2016 trei noi divizii pe flancul de vest şi îşi va întări potenţialul nuclear. Potrivit Rzeczpospolita, Serghei Şoigu a precizat că „un accent deosebit trebuie pus pe întărirea potenţialului strategic al forţelor nucleare şi realizarea programelor de apărare spaţială”
. 

Presa preia două declaraţii ale preşedintelui rus legate de relaţia cu Turcia şi de liderul sirian Bashar Al Assad. Pe de o parte, Vladimir Putin a avertizat că “Rusia va riposta dacă va fi atacată de Turcia”, însă “NATO nu trebuie să se implice într-o astfel de situaţie” întrucât “nu Turcia este partea atacată”
, precizează Tass. Totodată, liderul de la Kremlin a afirmat că Rusia este dispusă să-i ofere azil preşedintelui sirian dacă acesta va fi nevoit să-şi părăsească ţara. Potrivit Le Soir, Vladimir Putin a admis că Bashar al-Assad a făcut multe alegeri eronate în cursul conflictului din Siria dar războiul „nu ar fi luat niciodată această amploare dacă nu ar fi fost alimentat din străinătate”
.
Kommersant precizează că „România va discuta cu NATO despre constituirea unei flote aliate la Marea Neagră” în care ar putea intra „nave militare din SUA, Germania, Italia şi Turcia”. Cotidianul acuză România că „scoate bani de pe urma generozităţii Uniunii Sovietice”. Mai exact, „Bucureştiul nu vrea să înlocuiască vechile licenţe sovietice pentru producerea armelor, cu contracte noi, semnate de Rusia”, în condiţiile în care „uzinele din România au livrat arme fără licenţă în Mozambic, Maroc şi Burkina Faso, precum şi în Azerbaidjan, Republica Moldova şi Ucraina”
.

The New York Times precizează că un comandant american de rang înalt a exprimat preocupări „foarte serioase” în privinţa masării unor elemente complexe de apărare cu rachetă de către Rusia, care ameninţă accesul militar al NATO în spaţiul aerian înn unele zone ale Europei, inclusiv o treime din cerul Poloniei. Totodată, comandantul american a afirmat că „Rusia a început să se angajeze în masări similare în Peninsula Crimeea”
. 

Statele Unite nu renunţă la apărarea antirachetă, „în pofida îngrijorărilor Rusiei” afirmă The Wall Street Journal. Frank Rose, subsecretar de stat pentru controlul armamentului, a declarat că “radarul de interceptare a rachetelor balistice, construit de SUA în România, ar trebui să devină activ în această primăvară, extinzând şi mai mult sistemul de apărare antirachetă al Americii şi al NATO”
. 
“Armata germană intenţionează să închirieze sau să achiziţioneze drone Heron de producţie israeliană”
, precizează Defense News. Noile drone au o rază de peste 7400 de kilometeri, de peste patru ori distanţa dintre Israel şi Iran. 
Dronele “urmează să fie staţionate în Israel şi vor costa 580 de milioane de euro”
, punctează Ha’aretz. Noile drone ar fi “o soluţie temporară până când Germania, Franţa, Italia şi Spania vor dezvolta, în comun, o dronă, până în 2025” 
menţionează The  Times of Israel. 
Israelul a primit al cincilea submarin de producţie germană, menţionează The Yeshiva World. În discursul rostit la ceremonia din portul Haifa, premierul israelian,  Benjamin Netanyahu, a subliniat importanţa cooperării Germaniei cu Israelul. “Acest fapt plasează Marina israeliană alături de puterile navale majore în privinţa abilităţilot tehnologice”. 

The Telegraph menţionează că „agenţiile de informaţii americane vor realiza o amplă anchetă asupra metodelor de infiltrare a partidelor politice din Europa de către Kremlin”. Demersul reflectă “preocupările tot mai mari manifestate de Washington faţă de hotărârea Moscovei de a exploata dezbinarea europeană pentru a submina NATO, a bloca programele de apărare cu rachetă americane şi a anula regimul de sancţiuni economice impus după anexarea Crimeei” afirmă ziarul londonez, cu precizarea că „un dosar despre “Activitatea de influenţare rusă” identifică operaţiuni ale Rusiei care au loc în Franţa, Olanda, Ungaria, precum şi Austria şi Republica Cehă”
. 

La Washington, „Rusia revanşardă” este considerată „cea mai mare ameninţare la adresa securităţii europene”, potrivit unui document strategic al armatei americane, citat de EUobserver. Documentul, prezentat de comandantul forţelor americane din Europa, punctează totodată că „Statele Unite vor continua să ajute Europa pentru a “descuraja agresiunea rusă” prin masarea de arme în estul Europei şi prin construirea scutului antirachetă”
. 
La rândul său, NATO ar putea combate propaganda agresivă a Kremlinului, prin „crearea unei secţiuni de comunicare mai puternică şi prin desecretizarea mai multor materiale sensibile” menţionează The New York Times. „Atât NATO cât şi UE sunt preocupate de capacitatea Rusiei de a folosi televiziunea şi Internetul pentru a proiecta ceea ce ele susţin că este o ‘dezinformare deliberată'”
, subliniază publicaţia.  

